
[bookmark: _Toc51019242]Περίληψη
Η παρούσα εργασία  αφορά το σχεδιασμό, την υλοποίηση και την αποτίμηση μιας διδακτικής παρέμβασης συμπληρωματικής αρχικά και αυτοδύναμης, στη συνέχεια, σχολικής εξ αποστάσεως εκπαίδευσης, για τη διδασκαλία της ασφαλούς πλοήγησης στο διαδίκτυο. Για το σκοπό αυτό, αξιοποιήθηκε η μεθοδολογία του προγράμματος παιδαγωγικής αξιοποίησης της διαδραστικής τηλεδιάσκεψης « ΟΔΥΣΣΕΑΣ», του Εργαστηρίου Προηγμένων Μαθησιακών Τεχνολογιών στη Δια Βίου και Εξ Αποστάσεως Εκπαίδευση ( Ε.ΔΙ.Β.Ε.Α.) του Π.Τ.Δ.Ε. Πανεπιστημίου Κρήτης.
Το 3/Θ Δημοτικό Σχολείο Αγίου Λουκά Αλιβερίου, από τον Φεβρουάριο μέχρι τον Μάιο του σχολικού έτους 2019-2020 συμμετείχε στις διαδραστικές τηλεδιασκέψεις του προγράμματος. Το δείγμα της έρευνας αποτέλεσαν  8 μαθητές της Ε΄ και Στ΄ τάξης του Δημοτικού Σχολείου και η έρευνα πραγματοποιήθηκε από τον Φεβρουάριο μέχρι τον Ιούνιο του 2020. Στην Πρώτη Τηλεδιάσκεψη, εφαρμόστηκαν οι αρχές της συμπληρωματικής εξ αποστάσεως εκπαίδευσης, ενώ στις υπόλοιπες τρεις τηλεδιασκέψεις οι αρχές της αυτοδύναμης εξ αποστάσεως εκπαίδευσης. Ο σχεδιασμός και η υλοποίηση της διδακτικής παρέμβασης έχει σαν στόχο να διερευνήσει κατά πόσο οι μαθητές γνωρίζουν για την ασφαλή χρήση και τους κινδύνους του διαδικτύου. Σχετικά με τη μεθοδολογία της έρευνας, επιλέχθηκε η ποιοτική προσέγγιση καθώς πρόκειται για έρευνα δράσης και το ερευνητικό εργαλείο αποτέλεσαν τα ερωτηματολόγια των μαθητών πριν την έναρξη του προγράμματος και μετά την ολοκλήρωσή του. Στη συνέχεια ακολούθησε επεξεργασία των δεδομένων μέσω της ανάλυσης περιεχομένου και εξαγωγή των αποτελεσμάτων.
Από τη συζήτηση των ερευνητικών ερωτημάτων, φαίνεται ότι η αξιοποίηση της ΔΤ, με την προτεινόμενη μεθοδολογία μπορεί να εφαρμοστεί με επιτυχία σε μαθητές  και να αποτελέσει ένα σημαντικό εργαλείο οικοδόμησης της γνώσης. Ιδιαίτερα οι μαθητές που μορφώνονται σε ένα κοινωνικά περιορισμένο με μειωμένα ερεθίσματα σχολικό περιβάλλον όπως το ολιγοθέσιο σχολείο, αναπτύσσουν δεξιότητες κοινωνικής αλληλεπίδρασης και δημιουργικής έκφρασης διαφορετικές από αυτές που γνώριζαν μέχρι τώρα. 

Abstract
The present dissertation aims to design, implement and evaluate a teaching intervention for teaching safe internet browsing to primary school students. The program was based on the methodology of the program for pedagogical exploitation of interactive videoconference “ODYSSEUS 2020” of the Laboratory of Advanced Learning Technologies in Lifelong and Distance Learning Education, Department of Primary Education, University of Crete.
The Lowgrade Primary School of Agiou Louka, from February to May 2020 participated in the interactive school teleconferences within the framework of  the Odysseus program. The sample was 8 pupils of the two uppers classes of the Multigrade Primary School of Agiou Louka and the survey was conducted from February to June 2020. The present study seeks to examine whether students know about the safe use and risks of the Internet.
About the research methodology, a qualitative approach was chosen since it was an action research and as a research tool the questionnaire of the students were used before and after the start of program. Then the data was processed through the content analysis and the export of the research results.
From the questions that this dissertation raised, it appears that the use of teleconferencing with the proposed methodology can be successfully applied to childhood, and be an important tool for building up knowledge. Especially students who are educated in a socially restricted school environment such as the three-class school, develop skills of social interaction and creative expression different from those they have known so far.

Keywords
School Distance Learning, Interactive teleconferencing, Multigrade School, Internet Safety, Internet risks.

Η τεχνολογία μπορεί να αποτελέσει ένα ισχυρό εργαλείο στη διαδικασία της μάθησης. Μπορεί να βοηθήσει στις σχέσεις εκπαιδευτικών και εκπαιδευόμενων, στον επαναπροσδιορισμό των μεθοδολογικών προσεγγίσεων στη μάθηση καθώς και στην ίση πρόσβαση στην εκπαίδευση, μειώνοντας κενά ανισότητας. Οι εκπαιδευτικοί ως υποστηρικτές με τα σωστά εργαλεία στοχεύουν στη δημιουργία μαθησιακών εμπειριών και στην υποστήριξη όλων των μαθητών ώστε να αναπτυχθούν.
Η τηλεδιάσκεψη, και συγκεκριμένα η Διαδραστική Τηλεδιάσκεψη αποτελεί μια πρόσφατη εκπαιδευτική μέθοδο, επιτρέποντας σε διαφορετικά σχολικά περιβάλλοντα να αλληλεπιδρούν και να επικοινωνούν. Αποτελεί μέσο τεχνολογίας το οποίο συμβάλλει στο άνοιγμα του σχολείου σε νέα περιβάλλοντα μάθησης (Anastasiades, 2007).

Ο σκοπός της παρούσας διπλωματικής εργασίας είναι ο σχεδιασμός, η υλοποίηση και η αποτίμηση μιας διδακτικής παρέμβασης, υιοθετώντας τη μεθοδολογία του προγράμματος εκπαιδευτικής αξιοποίησης της διαδραστικής τηλεδιάσκεψης «Οδυσσέας», σύμφωνα με τις αρχές τόσο της εξ αποστάσεως εκπαίδευσης, για τη διδασκαλία της ασφαλούς πλοήγησης στο διαδίκτυο σε μαθητές δημοτικού σχολείου.
Στόχος της έρευνας είναι να διερευνηθεί κατά πόσο η συγκεκριμένη διδακτική παρέμβαση, με τη μεθοδολογία της  που εφαρμόστηκε,  ενίσχυσε τις προϋπάρχουσες γνώσεις των μαθητών και οικοδόμησε νέες για την ασφαλή χρήση του διαδικτύου. 
Τα ερευνητικά ερωτήματα είναι:
· Σε ποιο βαθμό η προτεινόμενη μεθοδολογία  επηρέασε τη διάθεση αποδοχής νέων εμπειριών από τα παιδιά;
· Σε ποιο βαθμό η προτεινόμενη μεθοδολογία ενίσχυσε τις σχέσεις των παιδιών με τους εκπαιδευτικούς;
· Σε ποιο βαθμό η προτεινόμενη μεθοδολογία ενίσχυσε τις σχέσεις των παιδιών της τάξης;
· Σε ποιο βαθμό η προτεινόμενη μεθοδολογία ενίσχυσε τις γνώσεις των παιδιών για την ασφαλή πλοήγηση στο διαδίκτυο;

[bookmark: _Toc51019249]1.3   Μεθοδολογία της εργασίας

Η έρευνα πραγματοποιήθηκε το σχολικό έτος 2019-2020 και συγκεκριμένα από το Φεβρουάριο μέχρι τον Ιούνιο του 2020. Για τη συλλογή των δεδομένων δόθηκαν στους  μαθητές δύο ερωτηματολόγια. Ένα πριν από την έναρξη του προγράμματος και ένα μετά το τέλος του, σε όσα παιδιά συμμετείχαν  στο ερευνητικό εκπαιδευτικό πρόγραμμα « Οδυσσέας 2020» και προέρχονται από το Τριθέσιο Δημοτικό Σχολείο Αγίου Λουκά Αλιβερίου.  Ο σκοπός του ερευνητή είναι η συλλογή συγκεκριμένων στοιχείων, μέσω ερωτήσεων. Η παρούσα έρευνα,  είναι μια εφαρμοσμένη εκπαιδευτική έρευνα δράσης, η οποία είναι συγχρονική, επιτόπια, και χαρακτηρίζεται ως ποιοτική. Η μεθοδολογική προσέγγιση που χρησιμοποιήθηκε για την επεξεργασία των δεδομένων ήταν η ποιοτική μέθοδος της ανάλυσης περιεχομένου. Μονάδα ανάλυσης θεωρήθηκε η πρόταση. Κατά την επεξεργασία των δεδομένων μελετήθηκε κάθε πρόταση και έπειτα αποδόθηκε ένας άξονας για κάθε πρόταση. 
Οι απόψεις των μαθητών κατηγοριοποιήθηκαν σε έξι βασικούς άξονες, οι οποίοι είναι:
1ος άξονας: Κοινωνική Επάρκεια
2ος άξονας: Σχολική Επάρκεια
3ος άξονας: Συναισθηματική Επάρκεια
4ος άξονας: Διαδίκτυο
5ος άξονας: Τηλεδιάσκεψη

Η παρούσα διπλωματική εργασία έχει σαν στόχο να συμπληρώσει με έγκυρα αποδεικτικά στοιχεία  την έρευνα δράσης του εκπαιδευτικού προγράμματος «Οδυσσέας». Ως καινοτομία της παρούσας εργασίας, θεωρείται η εφαρμογή  αυτοδύναμης εξ αποστάσεως εκπαίδευσης, αξιοποιώντας τη Διαδραστική Τηλεδιάσκεψη.

Η εργασία έχει χωριστεί σε δυο μέρη. Στο πρώτο μέρος γίνεται αναφορά στο εννοιολογικό και θεωρητικό πλαίσιο στο οποίο οικοδομήθηκε η έρευνα. Συγκεκριμένα εξετάζεται θεωρητικά η σχολική εξ αποστάσεως εκπαίδευση και η συνεισφορά των  ΤΠΕ στην εκπαίδευση. Παρουσιάζεται το πρόγραμμα «Οδυσσέας» και γίνεται αναφορά στο ολιγοθέσιο Δημοτικό Σχολείο και στα χαρακτηριστικά του σε εθνικό και διεθνές επίπεδο. Στο τέταρτο κεφάλαιο παρουσιάζεται η πορεία του Διαδικτύου και η χρήση του στις σύγχρονες κοινωνίες ενώ τέλος το πέμπτο κεφάλαιο αναφέρεται στη μεθοδολογία της έρευνας. Στο δεύτερο μέρος, το ερευνητικό, παρουσιάζονται και ερμηνεύονται αναλυτικά τα ερευνητικά αποτελέσματα από τα ερωτηματολογία και αναφέρονται τα συμπεράσματα που προέκυψαν από τη διεξαγωγή της έρευνας.  Τέλος παρατίθενται οι βιβλιογραφικές αναφορές.

Στο πρώτο κεφάλαιο το εισαγωγικό, έγινε αναφορά  στον σκοπό, τους επιμέρους στόχους και στα ερευνητικά ερωτήματα που καλείται να απαντήσει η εν λόγω έρευνα. Ακόμη, παρουσιάστηκε η μεθοδολογική προσέγγιση που θα χρησιμοποιηθεί  και οι λόγοι που επιλέχθηκε το συγκεκριμένο θέμα προς διερεύνηση. Τέλος, παρουσιάστηκε το δομικό πλαίσιο της εργασίας . Έτσι, βάση της δομής που αναφέρθηκε, στο επόμενο κεφάλαιο, ακολουθεί το θεωρητικό μέρος της εργασίας.

Ο σημαντικός ρόλος της εξ αποστάσεως εκπαίδευσης έχει αναδειχθεί μέσα από την έρευνα και τις πρακτικές εφαρμογές της τα τελευταία χρόνια τόσο διεθνώς όσο και στη χώρα μας. Πρόκειται για ένα σχετικά νέο επιστημονικό πεδίο, το οποίο ωστόσο, έχει εξελιχθεί με σημαντικά βήματα παράλληλα με τη ραγδαία ανάπτυξη της τεχνολογίας σε όλο τον κόσμο (Γκιόσος, Μαυροειδής & Κουτσούμπα, 2008). Οι Τεχνολογίες των Πληροφοριών και της Επικοινωνίας (ΤΠΕ) τέθηκαν στην υπηρεσία της εξ αποστάσεως εκπαίδευσης με έμφαση στην αξιοποίηση της τεχνολογίας για τη διαμόρφωση αλληλεπιδραστικών και συνεργατικών εκπαιδευτικών περιβαλλόντων με αυστηρά παιδαγωγικά κριτήρια (Αναστασιάδης, 2017). Ιδιαίτερο ενδιαφέρον παρουσιάζει η εισαγωγή της εξ αποστάσεως εκπαίδευσης στο σχολείο, ενώ σημαντικός χώρος εμφανίζεται για την επέκταση των εφαρμογών της στο χώρο της Πρωτοβάθμιας και Δευτεροβάθμιας Εκπαίδευσης και τη δυνατότητά της να αποτελέσει όπως και σε χώρες του εξωτερικού, ένα αυτοδύναμο μέσο για την φοίτηση και ολοκλήρωση των υποχρεωτικών σπουδών των μαθητών (Λιοναράκης, 2006). 
Στην Ελλάδα, οι εξελίξεις αυτές δεν έχουν εδραιωθεί μολονότι κάποιες προσπάθειες έχουν λάβει χώρα με πιλοτικές εφαρμογές ανάλογων προγραμμάτων (Νάκος, 2006). Το αξιόλογο πεδίο δράσεων και παιδαγωγικών εφαρμογών ωστόσο, διευρύνεται διαρκώς στο χώρο της συμπληρωματικής εξ αποστάσεως εκπαίδευσης (Αναστασιάδης, 2017). Μία τέτοια πρωτοβουλία με ολοκληρωμένα και σταθμισμένα αποτελέσματα ύστερα από 15ετή συστηματική καταγραφή αποτελεί και το πρόγραμμα «ΟΔΥΣΣΕΑΣ», του οποίου το ιδιαίτερο παιδαγωγικό πλαίσιο διερευνάται στην παρούσα μελέτη. Πρόκειται για ένα πρόγραμμα με κεντρικό πυρήνα την καλλιέργεια στους μαθητές κρίσιμων κοινωνικών και τεχνολογικών δεξιοτήτων μέσω τηλεδιασκέψεων στη βάση της αρχής της συνεργατικής οικοδόμησης της γνώσης μέσα σε ένα ανοιχτό μαθητοκεντρικό εκπαιδευτικό περιβάλλον (Αναστασιάδης και συν., 2010α). 
Πιο συγκεκριμένα, τα μέρη της εργασίας διακρίνονται ως εξής: Αρχικά, γίνεται μία εισαγωγή στις ΤΠΕ και την εξ αποστάσεως εκπαίδευση με έμφαση στην ανάπτυξή της στη χώρα μας. Ακολούθως, παρουσιάζονται η λειτουργία και οι δράσεις της εξ αποστάσεως εκπαίδευσης στο σχολικό περιβάλλον όπως και οι έννοιες της Τηλεδιάσκεψης και της αλληλεπιδραστικής τηλεδιάσκεψης. Στη συνέχεια, δίνεται το περίγραμμα του προγράμματος «ΟΔΥΣΣΕΑΣ». Ιδιαίτερα αναλύεται το παιδαγωγικό μοντέλο του προγράμματος και πιο συγκεκριμένα, ο σχεδιασμός των σταδίων μεθοδολογίας, του μοντέλου επικοινωνίας που ακολουθείται, της αρχιτεκτονικής χωροθέτησης της τάξης καθώς και του εκπαιδευτικού υλικού. Καταληκτικά, παρατίθενται ορισμένα χρήσιμα συμπεράσματα όπως αυτά προέκυψαν από τη συστηματική μελέτη της βιβλιογραφικής ανασκόπησης. 

Οι Τεχνολογίες των Πληροφοριών και της Επικοινωνίας (ΤΠΕ) τέθηκαν στην υπηρεσία της εκπαίδευσης μέσα από την ραγδαία εξάπλωση της τεχνολογίας κατά τη δεκαετία του ΄80, η οποία επέτρεψε σε χώρες της Δυτικής Ευρώπης και στην Αμερική την σημαντική εξέλιξη της εκπαίδευσης από απόσταση (Γκιόσος, Μαυροειδής & Κουτσούμπα, 2008). Στα χρόνια που ακολούθησαν η έκρηξη των ΤΠΕ δημιούργησε νέα δεδομένα μεταβάλλοντας ριζικά το περιβάλλον επικοινωνίας και αλληλεπίδρασης στην εκπαίδευση και προσφέροντας ευκαιρίες σύγχρονης και ασύγχρονης μάθησης (Αναστασιάδης και συν., 2010α).
Χαρακτηριστικό παράδειγμα αποτελεί η διάδοση του διαδικτύου με τη μορφή εκπαιδευτικού περιβάλλοντος, το οποίο αποτέλεσε και βασικό μέσο επικοινωνίας στην εκπαίδευση (Γκιόσος, Μαυροειδής & Κουτσούμπα, 2008). Σε σύντομο χρονικό διάστημα μέσα και τεχνολογίες διακρίθηκαν μεταξύ τους και τέθηκαν στην υπηρεσία της εκπαίδευσης από απόσταση. Ειδικότερα, με την έννοια των μέσων ορίζονται οι τρόποι παρουσίασης και επικοινωνίας της γνώσης όπως είναι το γραπτό κείμενο, ο προφορικός λόγος και ο ήχος στην εκπαίδευση από απόσταση, η σταθερή ή κινούμενη εικόνα (βίντεο), αλλά και ψηφιακά δεδομένα με αυτοματοποιημένες υπολογιστικές μηχανές. Αντίστοιχα, με την έννοια των τεχνολογιών, οι οποίες υποστηρίζουν τα μέσα, ορίζονται η οθόνη ενός υπολογιστή που υποστηρίζει ένα γραπτό κείμενο, το ραδιόφωνο ή το τηλέφωνο που υποστηρίζει τον ήχο, η τηλεόραση ή τα dvd rooms που υποστηρίζουν την εικόνα, αλλά και ο ηλεκτρονικός υπολογιστής ή το κινητό και σταθερό τηλέφωνο που υποστηρίζουν την λειτουργία των υπολογιστικών μηχανών (Bates, 1993). 
Σημαντικό προβληματισμό επέφερε η σημαντική ποικιλία των νέων τρόπων παρουσίασης και διανομής του εκπαιδευτικού υλικού προς τον εκπαιδευόμενο, την οποία προσέφερε η αναβαθμισμένη τεχνολογία, ώστε να μην τίθεται σε άκριτη εφαρμογή, αλλά να εξετάζεται ως προς τις παιδαγωγικές προδιαγραφές που πρέπει να πληροί (Jones & Issroff, 2005). Μεταξύ άλλων, ιδιαίτερα απασχόλησαν τους ερευνητές η ενίσχυση της αλληλεπίδρασης μεταξύ των εκπαιδευομένων και οι ρόλοι που αυτοί αναλαμβάνουν κατά τη διαδικασία της εξ αποστάσεως διδασκαλίας, τα προσφερόμενα εκπαιδευτικά λογισμικά και ο βαθμός που αυτά δημιουργούν περιβάλλοντα συνεργατικής μάθησης, αλλά και το κοινωνικο-πολιτιστικό πλαίσιο στο οποίο χρειάζεται να εντάσσεται η χρήση της τεχνολογίας κυρίως όταν οι εκπαιδευόμενοι είναι διαφορετικής εθνικής, κοινωνικής ή πολιτιστικής προέλευσης (Lionarakis, 1989; Mason & Gunawardena, 2001). 
Υπογραμμίζεται σταθερά το γεγονός ότι η εισαγωγή των Τεχνολογιών της Πληροφορίας και της Επικοινωνίας (ΤΠΕ) στην εκπαίδευση και ιδιαίτερα σε μαθητές δημοτικού σχολείου, οφείλει να γίνεται με σεβασμό σε βασικές παιδαγωγικές αρχές και να υλοποιείται λαμβάνοντας υπόψη το ευρύτερο πολιτισμικό και κοινωνικό πλαίσιο (Αναστασιάδης και συν., 2010α; Λιοναράκης, 2006). Σε διαφορετική περίπτωση δεν καταφέρνει τίποτα άλλο παρά να ενδυναμώνει τις υπάρχουσες κοινωνικές και εκπαιδευτικές ανισότητες διευρύνοντας την κοινωνική ψαλίδα μεταξύ προνομιούχων και μη μαθητών μέσα στην ίδια τάξη και στο ίδιο σχολείο και δημιουργώντας τελικά, το φαινόμενο του «ψηφιακού δυϊσμού» (Αναστασιάδης και συν., 2010α). 
Η πρόταξη των παιδαγωγικών αρχών έναντι της τεχνολογικής εξέλιξης κατά τη χρήση των ΤΠΕ στο σχολείο πρακτικά σημαίνει ότι δεν θα πρέπει οι μαθησιακοί στόχοι της διδασκαλίας να καθορίζονται από τον τύπο της τεχνολογίας, αλλά αντίθετα, προέχει ο σχεδιασμός της διδακτικής μεθοδολογίας βάσει του οποίου η τεχνολογία χρησιμοποιείται στην υπηρεσία των μαθησιακών στόχων (Τσολακίδης, 1999). Ένας τέτοιος προσανατολισμός υπηρετεί τους στόχους της εξ αποστάσεως εκπαίδευσης που είναι η δυνατότητα αυτοπραγμάτωσης του ατόμου, η ενδυνάμωση της αυτονομίας του στη μάθηση, η ικανότητα για αυτοπροσδιορισμό και αυτόνομη κοινωνική δράση, ενώ οι ΤΠΕ εντάσσονται με τρόπο ομαλό στο εκπαιδευτικό περιβάλλον με βάση κοινωνικο-εποικοδομιστικές παιδαγωγικές θεωρήσεις και χωρίς να μειώνεται στο ελάχιστο η αξία τους (Αναστασιάδης και συν., 2009). 

Η σύγχρονη ανασκόπηση της έρευνας για την εξ αποστάσεως εκπαίδευση καταδεικνύει ότι πρόκειται για ένα πεδίο εκπαίδευσης με σημαντική ερευνητική παρακαταθήκη, το οποίο εξελίσσεται διαρκώς διαμορφώνοντας παράλληλα, νέες τάσεις και προοπτικές για το μέλλον (Γκιόσος, Μαυροειδής & Κουτσούμπα, 2008). Ως ιδέα, η εκπαίδευση από απόσταση ξεκίνησε στις αρχές του 19ου αιώνα υπό τη μορφή των μαθημάτων δια αλληλογραφίας, ωστόσο συστηματικά έχει εφαρμοστεί σε μία χρονική περίοδο εκατό ετών περίπου. Μάλιστα, από τη δεκαετία του ΄80 και έπειτα, η ανάπτυξή της πήρε τεράστιες διαστάσεις παγκοσμίως χάρη στην ταχύτατη πρόοδο των νέων τεχνολογιών (Gunawardena & McIsaak, 2004). 
Ήδη, από τη δεκαετία του ΄70 σε χώρες όπως η Αμερική τονίζονται τα δυναμικά χαρακτηριστικά της εξ αποστάσεως εκπαίδευσης μεταξύ των οποίων πρώτη θέση κατέχουν η ανεξάρτητη φύση της μαθησιακής και εκπαιδευτικής διαδικασίας που επιτρέπει «ανεξάρτητες σπουδές» (Independent Studies) και η αυτό-κατευθυνόμενη και αυτό-ρυθμιζόμενη μάθηση  (Wedemeyer, 1977). Από τους πρώτους ορισμούς της εξ αποστάσεως εκπαίδευσης είναι αυτός που την προσδιορίζει ως «ένα μοντέλο παροχής γνώσεων, στάσεων και δεξιοτήτων που χαρακτηρίζεται από την χρήση της τεχνολογίας, αλλά και την ορθολογική εφαρμογή μεθόδων παραγωγής και διανομής του εκπαιδευτικού υλικού» (Peters, 1971 ο.π. αναφ. στο Γκιόσος, Μαυροειδής & Κουτσούμπα, 2008). 
Αργότερα, κατά τη δεκαετία του ’80, προτείνεται η ιδέα της καθοδηγούμενης διδακτικής συνδιάσκεψης, η οποία προσανατολίζει ανάλογα και το σχεδιασμό του εκπαιδευτικού υλικού (Holmberg, 1983), ενώ μέσα από αυτήν τονίζεται η αξία της συναλλαγής ώστε η εκπαίδευση από απόσταση να υφίσταται μεν γεωγραφικά, αλλά να μην αποξενώνει τους συμμετέχοντες από τις επιθυμητές παιδαγωγικές σχέσεις μεταξύ εκπαιδευτή και εκπαιδευομένων (Moore & Kearsley, 1996). Άλλωστε, η συζήτηση περί «κοινωνικής παρουσίας», η οποία έχει ξεκινήσει από παλαιότερα, εξακολουθεί να λαμβάνει σημαντικές διαστάσεις μέχρι και σήμερα στο χώρο της εξ αποστάσεως εκπαίδευσης καθώς υπογραμμίζει τα οφέλη ως προς την ικανοποίηση του εκπαιδευομένου από τη μάθηση, την αυξανόμενη αίσθηση του ελέγχου στη μαθησιακή διαδικασία, καθώς και την ικανοποίηση από την έννοια της αλληλεπίδρασης όταν η εκπαίδευση από απόσταση χρησιμοποιεί το διαδίκτυο και προσαρμόζεται στο κοινωνικό-πολιτιστικό περιβάλλον (Γκιόσος, Μαυροειδής & Κουτσούμπα, 2008, Tu & McIsaac, 2002; Baynton, 1992; Hillman, Willis & Gunawardena, 1994).  
Η Ανοικτή και εξ αποστάσεως Εκπαίδευση (ΕξΑΕ) αντιμετωπίζει τη μόρφωση ως δικαίωμα των ανθρώπων στη δια βίου μάθηση. Υπό την έννοια αυτή απευθύνεται σε έναν μεγάλο αριθμό πολιτών με σκοπό να τους παρέχει κατάλληλες εκπαιδευτικές ευκαιρίες (Λιοναράκης & Λυκουργιώτης, 1999).  Βασική φιλοσοφία και σταθερός στόχος  στη δημιουργία της ΕξΑΕ είναι να καταργηθούν οι προηγούμενοι περιορισμοί σε εκπαιδευτικές ευκαιρίες τους οποίους δημιουργούσε η παραδοσιακή εκπαίδευση, αφού βασική της προϋπόθεση ήταν η δια ζώσης διδασκαλία (Καραγιάννη & Αναστασιάδης, 2009). Παράλληλα, η υιοθέτηση της ΕξΑΕ από τα εκπαιδευτικά ιδρύματα διεθνώς και η σταδιακή της εξάπλωση σε μεγάλες κατηγορίες των πολιτών διαμορφώνει ένα διαφορετικό εκπαιδευτικό περιβάλλον στο οποίο όλοι όσοι επιλέγουν συνειδητά να παρακολουθήσουν ένα συγκεκριμένο πρόγραμμα σπουδών έχουν πλέον τη δυνατότητα συμμετοχής σε αυτό (Αναστασιάδης, 2006). 
Πιο αναλυτικά, η ΕξΑΕ λειτουργεί με βάση την συγκρότηση οργανωμένων εκπαιδευτικών δομών παρεχόμενων από απόσταση και με την αξιοποίηση πολυμορφικού εκπαιδευτικού υλικού (Βασάλα, 2005). Δέκα ιδιαίτερα κριτήρια και χαρακτηριστικά προτείνονται για τον ορισμό της εξ αποστάσεως εκπαίδευσης και αφορούν: το μαθητή και τη μάθηση, τον δάσκαλο και τη διδασκαλία, την επικοινωνία, το εκπαιδευτικό υλικό, τον τόπο, τον χρόνο, τον εκπαιδευτικό φορέα όπως και την αξιολόγηση. Ειδικότερα, το ποιοτικό στοιχείο της πολυμορφικότητας, ενσωματώνεται από τον Λιοναράκη (2005) στον προσδιορισμό της εξ αποστάσεως εκπαίδευσης ώστε να επιτυγχάνεται η διδασκαλία και ενεργοποίηση του σπουδαστή και η καλλιέργεια της αυτονομίας και της αυτομάθησής του ώστε να χρησιμοποιεί δημιουργικά όλα τα διαθέσιμα εργαλεία και μέσα μεταφοράς της πληροφορίας που του προσφέρονται με όρους παιδαγωγικούς (Λιοναράκης, 2005). 
Ανατρέχοντας στη διεθνή βιβλιογραφία παρατηρούμε ότι η εξ αποστάσεως εκπαίδευση αναφέρεται αρχικά σε ασύγχρονες τεχνολογίες μετάδοσης , δηλαδή σε πλατφόρμες ηλεκτρονικής μάθησης όπως και σε πολυμέσα και λογισμικά στο διαδίκτυο (Wegerif, 1998; Steeples, Jones & Goodyear, 2002). Σταδιακά, εισάγονται και οι πλατφόρμες σύγχρονης επικοινωνίας όπως η τηλεδιάσκεψη καθιστώντας την εξ αποiστάσεως εκπαίδευση περισσότερο ενδιαφέρουσα και αποτελεσματική. Σήμερα, μορφές εξ αποστάσεως εκπαίδευσης παρέχονται σε όλες τις εκπαιδευτικές βαθμίδες και μάλιστα, μολονότι η εξ αποστάσεως εκπαίδευση ξεκίνησε από τα Πανεπιστημιακά ιδρύματα, σήμερα υπάρχουν χώρες όπου πολλοί μαθητές ολοκληρώνουν τις σπουδές τους μέσω της εξ αποστάσεως σχολικής εκπαίδευσης τόσο σε επίπεδο Πρωτοβάθμιας όσο και σε επίπεδο Δευτεροβάθμιας εκπαίδευσης (Καραγιάννη & Αναστασιάδης, 2009). 
Στην Ελλάδα, η εξ αποστάσεως εκπαίδευση έκανε τα πρώτα της βήματα στα τέλη της δεκαετίας του ’90 με την ίδρυση του Ελληνικού Ανοικτού Πανεπιστημίου (ΕΑΠ) (1992), ενώ παράλληλα, η εξάπλωση των νέων τεχνολογιών κινητοποιεί τις ερευνητικές προσπάθειες τμημάτων Πληροφορικής των συμβατικών Πανεπιστημίων για την ανάπτυξη προγραμμάτων εξ αποστάσεως εκπαίδευσης στη χώρα (Γκιόσος, Μαυροειδής & Κουτσούμπα, 2008). Μάλιστα, η συνεχής πρόοδος της τεχνολογίας συμβάδιζε και αναπτυσσόταν παράλληλα με την εξ αποστάσεως εκπαίδευση (Λιοναράκης, 2006). Από το 2001 διοργανώνεται για πρώτη φορά και στη συνέχεια, ανά διετία, συνέδριο με αποκλειστικό αντικείμενο την εξ αποστάσεως εκπαίδευση, το οποίο σε πρώτη φάση συνέβαλε σημαντικά στην οριοθέτηση του πεδίου στον ελληνικό χώρο και στην αποσαφήνιση θεωρητικών ζητημάτων και διαδικασιών εφαρμογής της, τους ρόλους, την οργάνωση και την αξιολόγησή της (Λιοναράκης, 2003; 2001). Την εποχή εκείνη η ελληνική εκπαιδευτική κοινότητα δεν γνώριζε το περιεχόμενό της ούτε και κατανοούσε την αναγκαιότητα της χρήσης της, ενώ μέχρι και σήμερα θα μπορούσε να υποστηριχτεί ότι η ΕξΑΕ εξακολουθεί να μην είναι ιδιαίτερα αναπτυγμένη στη χώρα μας, μολονότι τα τελευταία χρόνια έχουν γίνει προς την κατεύθυνση αυτή σημαντικές και αξιόλογες προσπάθειες (Αναστασιάδης, 2017; Βέργου, Κουτσούμπα & Μουζάκης, 2016). 
Διεθνώς, η εξ αποστάσεως εκπαίδευση λειτουργεί τόσο σε επίπεδο Πρωτοβάθμιας και Δευτεροβάθμιας όσο και σε επίπεδο Τριτοβάθμιας εκπαίδευσης υποστηρίζοντας σπουδαστές των εκπαιδευτικών ιδρυμάτων σε όλο τον κόσμο να ολοκληρώσουν τις σπουδές τους (Αναστασιάδης, 2014). Ανάλογα προς την παραπάνω διάκριση, η ΕξΑΕ κατηγοριοποιείται σε αυτοδύναμη και συμπληρωματική. Στην πρώτη περίπτωση, κύριο χαρακτηριστικό της είναι ότι αναπτύσσεται ανεξάρτητα από το συμβατικό σχολείο, ενώ στη δεύτερη περίπτωση παρέχεται συμπληρωματικά με τη συμβατική εκπαίδευση δίνοντας τη δυνατότητα σε μαθητές που δεν κατάφεραν να παρακολουθήσουν συγκεκριμένα μαθήματα ή έχουν κενά σε κάποιες διδακτικές ενότητες να καλύψουν τις εκπαιδευτικές τους ανάγκες συνεργαζόμενοι με το σχολικό δίκτυο τοπικά ή ακόμη και σε ευρύτερο εθνικό ή και διεθνές επίπεδο πάνω σε κάποια κοινή θεματική ενότητα (Βασάλα, 2005). Μάλιστα, τα τελευταία χρόνια έχουν δοκιμαστεί πιλοτικές εφαρμογές και έρευνα δράσης της συμπληρωματικής εξ αποστάσεως εκπαίδευσης ακόμη και για τη νηπιακή ηλικία με σημαντική επιτυχία στην καταγραφή της εφαρμογής σε συγκεκριμένες θεματικές περιοχές όπως η μουσειακή αγωγή  στο νηπιαγωγείο (Βέργου, Κουτσούμπα & Μουζάκης, 2016). 
Είναι αξιοσημείωτο ότι η ανάπτυξη της ανοικτής και εξ αποστάσεως εκπαίδευσης, εισήγαγε μία μετρησιμότητα των εκπαιδευτικών της αποτελεσμάτων, η οποία βοηθά στην ακριβή αποτίμηση ποιοτικών συνιστωσών της εκπαίδευσης σε επίπεδο θεωρίας και πράξης. Πρόκειται για μία μοναδική δυνατότητα που δεν είχε επιτραπεί στο παρελθόν από καμία άλλη μορφή εκπαίδευσης (Λιοναράκης, 2006). Ήδη, στην Ελλάδα διαμορφώθηκε μία δυναμική και επιτυχημένη ταυτότητα για το Ελληνικό Ανοικτό Πανεπιστήμιο (ΕΑΠ), το οποίο και χαρακτηρίζεται ως «πρωτοπόρο, προκλητικό, ανατρεπτικό, δημοκρατικό και μετρήσιμο», αφού όρισε ένα νέο ακαδημαϊκό υπόβαθρο στην ελληνικό ακαδημαϊκό χώρο δημιουργώντας ένα εκπαιδευτικό περιβάλλον του οποίου τις ευεργετικές συνέπειες δεν έχουμε ακόμη γνωρίσει σε όλη τους την ανάπτυξη (Λιοναράκης, 2006:9). 
Ωστόσο, ο σύγχρονος προβληματισμός για το επιστημονικό πεδίο της εξ αποστάσεως εκπαίδευσης δεν σταματά, αλλά επεκτείνεται αναφορικά με την υπέρβαση προβλημάτων  που αντιμετωπίζει στη λειτουργία της, την ευρύτερη χρήση της στις κατώτερες βαθμίδες εκπαίδευσης, την βελτίωση της αποδοτικότητάς της στη δια βίου και στη μη τυπική εκπαίδευση. Μάλιστα, όσο περισσότερο αναπτύσσεται ως επιστημονικό πεδίο και μέσα στη διδακτική πράξη, τόσο περισσότερο εμφανίζεται η πολυπλοκότητά της ως προς τη θεωρία και την εφαρμογή της, την αναβάθμιση των υποδομών και την ανάπτυξή της (Λιοναράκης, 2006). 

Η αυτοδύναμη εξ αποστάσεως σχολική εκπαίδευση εντάσσεται στην σχολική εκπαίδευση από απόσταση με σκοπό την παροχή ίσων ευκαιριών μάθησης σε όλα τα παιδιά και την κάλυψη των ιδιαίτερων αναγκών τους (Βασάλα, 2005). Ουσιαστικά, πρόκειται για μία από τις τρεις βασικές μορφές της, αφού η σχολική εξΑΕ παρέχεται επίσης, μέσω της συμπληρωματικής σχολικής εξΑΕ και μέσω της μεικτής/πολυμορφικής/συνδυαστικής εκπαίδευσης ανάλογα με τις κοινωνικές επιταγές, τις οικονομικές δυνατότητες, αλλά και τις τεχνολογικές εξελίξεις που παρέχονται κάθε φορά (Μίμινου & Σπανακά, 2013). 
Σε μια προσπάθεια ειδικότερου ορισμού της, υποστηρίζεται ότι η αυτοδύναμη εξ αποστάσεως εκπαίδευση αφορά τα ολοκληρωμένα προγράμματα σπουδών που παρέχουν θεσμοθετημένοι και αναγνωρισμένοι εκπαιδευτικοί φορείς τόσο στην πρωτοβάθμια όσο και στη δευτεροβάθμια εκπαίδευση. Συνήθως, οι φορείς αυτοί αποδίδουν τίτλους ισότιμους με αυτούς του παραδοσιακού σχολείου, ενώ τα προγράμματα τους είναι αναγνωρισμένα και ταυτόσημα με το συμβατικό σύστημα εκπαίδευσης με ορισμένες ωστόσο, διαφορές στο είδος του εκπαιδευτικού υλικού και στη μορφή της επικοινωνίας (Μίμινου & Σπανακά, 2013). 
Όπως γίνεται κατανοητό, η αυτοδύναμη σχολική εκπαίδευση αναπτύσσεται ανεξάρτητα από το συμβατικό σχολείο, ενώ διαφοροποιείται από τη συμπληρωματική εξ αποστάσεως εκπαίδευση, η οποία τίθεται σε εφαρμογή παράλληλα με τη συμβατική εκπαίδευση (Βασάλα, 2005). Σε πολλές περιπτώσεις η αυτοδύναμη εκπαίδευση παρέχεται μέσω του διαδικτύου με τηλεσυναντήσεις σύγχρονης ή ασύγχρονης επικοινωνίας. Στις περιπτώσεις αυτές γίνεται λόγος για τα «εικονικά σχολεία», παραδείγματα των οποίων έχουν τεθεί σε λειτουργία σε χώρες όπως η Αμερική και η Αυστραλία (Μίμινου & Σπανακά, 2013). Αποδέκτες μίας ανάλογης μορφής εκπαίδευσης δεν είναι μόνο άτομα που έχουν απομακρυνθεί από το σχολείο ή δεν μπορούν να το παρακολουθήσουν για λόγους υγείας, αλλά και μαθητές που επιλέγουν να ολοκληρώσουν τις βασικές σπουδές τους από την άνεση του σπιτιού της χωρίς να συμμετέχουν στις μαζικές διαδικασίες της σχολικής ζωής και πιθανόν, εμπλουτίζοντας τη φοίτησή τους με τη διδασκαλία επιπλέον γνωστικών αντικειμένων (Μίμινου & Σπανακά, 2013). 
Τα δυνατά χαρακτηριστικά της παρακολούθησης ενός ολοκληρωμένου προγράμματος σπουδών από επίσημους φορείς, αλλά όχι με τις διαδικασίες του τυπικού – παραδοσιακού σχολείου περιλαμβάνουν οφέλη πρωτίστως ατομικά για τον εκάστοτε σπουδαστή/μαθητή, αφού μπορεί μέσα από τη συνεργασία του φορέα, των εκπαιδευτικών και του εκπαιδευτικού υλικού να επιλέγει μαθήματα και μία διδακτική πορεία που να ανταποκρίνονται στις εξατομικευμένες ανάγκες του. Εάν γίνουν οι ορθές επιλογές, η αυτοδύναμη εξΑΕ μπορεί να συμβάλει στην καλλιέργεια της κριτικής μάθησης και στην οργάνωση του μαθητή όσον αφορά στο διατιθέμενο χρόνο, χώρο και πειθαρχία προκειμένου να ολοκληρώσει τις σπουδές του (Μίμινου & Σπανακά, 2013). 
Από την άλλη πλευρά βέβαια, ανάλογες πρωτοβουλίες δεν είναι πολλές στη χώρα μας, ενώ έχουν υπάρξει μόνο σε επίπεδο συμπληρωματικής και όχι αυτοδύναμης εξΑΕ με εξαίρεση την τριτοβάθμια εκπαίδευση που παρέχει αυτοδύναμα προγράμματα σπουδών υλοποιούμενα αποκλειστικά εξ αποστάσεως. Μία ανάλογη σχεδίαση αυτοδύναμων προγραμμάτων για ολοκλήρωση βασικών σπουδών καθυστερεί στην Ελλάδα, ενώ φαίνεται να προσκρούσει σε δυσκολίες και εμπόδια που σχετίζονται με την ανυπαρξία κατάλληλων τεχνολογικών υποδομών και σχεδιαστικών πρωτοβουλιών, με την αποσαφήνιση των τελικών μαθησιακών αποτελεσμάτων, αλλά και με την ψυχολογική διάσταση της παρακολούθησης προγραμμάτων βασικών σπουδών από απόσταση, η οποία δεν έχει ακόμη εκτιμηθεί με ακρίβεια για τα ελληνικά δεδομένα (Μίμινου & Σπανακά, 2013). 

Στο εκπαιδευτικό  πλαίσιο ο όρος «εξ αποστάσεως σχολική εκπαίδευση» προσδιορίζει μία οργανωμένη εκπαιδευτική διαδικασία, η οποία παρέχεται από απόσταση σε επίπεδο Πρωτοβάθμιας και Δευτεροβάθμιας Εκπαίδευσης. Σκοπός της είναι να καταστήσει δυνατή την κάλυψη σύγχρονων αναγκών των μαθητών σε συμφωνία με την νέα εποχή της κοινωνίας της γνώσης (Βασάλα, 2005). Συμμετέχοντες στην εξ αποστάσεως σχολική εκπαίδευση είναι οι μαθητές του συμβατικού σχολείου. Στη συμπληρωματική της μορφή, οι μαθητές επιλέγουν την εξ αποστάσεως σχολική εκπαίδευση για να παρακολουθήσουν κάποιες επιπλέον σειρές μαθημάτων από απόσταση. Αυτές οι ενότητες ενδεχομένως απουσιάζουν πλήρως από το σχολικό πρόγραμμα ή μπορεί και να προσφέρονται στοιχειωδώς (Αναστασιάδης, 2017). Με τον τρόπο αυτό προσφέρονται επιπρόσθετα και ευκαιρίες συμπλήρωσης κενών σε μαθητές που για διάφορους λόγους δεν κατάφεραν να παρακολουθήσουν κάποια μαθήματα ή έχουν μαθησιακά κενά σε συγκεκριμένες ενότητες (Βασάλα, 2005). Όπως γίνεται αντιληπτό, πρόκειται για μία λειτουργία που καθιστά δυνατή την παροχή ίσων ευκαιριών μάθησης για όλους ανεξαιρέτως τους μαθητές και μάλιστα, καλύπτοντας μία μεγάλη ποικιλία ενδιαφερόντων (Βασάλα, 2005). Συγκεκριμένοι φορείς και στη χώρα μας όπως για παράδειγμα τα «Εικονικά Θερινά Σχολεία» οργανώνουν και παρέχουν προγράμματα συμπληρωματικής εξ αποστάσεως εκπαίδευσης στους μαθητές μέσω Διαδικτύου κατά τη διάρκεια των θερινών τους διακοπών (Βασάλα, 2005). 
Από την άλλη πλευρά, στην αυτοδύναμη μορφή της, η εξ αποστάσεως σχολική εκπαίδευση αναφέρεται σε ολοκληρωμένα προγράμματα σπουδών που παρέχονται από αναγνωρισμένους εκπαιδευτικούς φορείς που απονέμουν στους μαθητές τίτλους ισότιμους με του παραδοσιακού σχολείου. Πρόκειται για τη μορφή της εξ αποστάσεως σχολικής εκπαίδευσης που αναπτύσσεται ανεξάρτητα από το συμβατικό σχολείο (Βασάλα, 2005). 
Μολονότι στη χώρα μας δεν προσφέρεται η παραπάνω δυνατότητα, υπάρχουν μαθητές σε άλλες χώρες που ολοκληρώνουν τη φοίτησή τους στην Πρωτοβάθμια και Δευτεροβάθμια εκπαίδευση φοιτώντας από απόσταση (Καραγιάννη & Αναστασιάδης, 2009). Πρόκειται για μία επιλογή η οποία είναι πολύ συνηθισμένη σε χώρες της δυτικής Ευρώπης και της βόρειας Αμερικής με την προϋπόθεση ότι υπάρχει ένα θεσμικό πλαίσιο που την επιτρέπει και παρέχει όλες τις προϋποθέσεις για την επιτυχημένη υλοποίησή της (Λιοναράκης, 2006). Μάλιστα, ήδη από τις αρχές της δεκαετίας του 2000, η αποτίμηση της συμμετοχής εκατομμυρίων παιδιών στις ΗΠΑ σε εξ αποστάσεως εκπαιδευτικά προγράμματα από τους γονείς τους φανέρωνε την ικανοποίηση των γονέων για το δικαίωμα της επιλογής που τους δίνεται ως προς τη μορφή και τον τρόπο που θέλουν να σπουδάσουν τα παιδιά τους. Μάλιστα, βασικοί λόγοι των γονέων για αυτή τους την επιλογή φάνηκε να είναι η ποιοτικότερη εκπαίδευση από το σπίτι, η παρακολούθηση σπουδών εκτός του σχολικού συστήματος για θρησκευτικούς λόγους όπως και η αποφυγή του φτωχού σχολικού περιβάλλοντος που επικρατεί σε πολλά σχολεία της χώρας (Λιοναράκης, 2006). 
Στην Ελλάδα, η εξ αποστάσεως σχολική εκπαίδευση ξεκίνησε τις πρώτες δράσεις της προς το τέλος της δεκαετίας του ’90 με αφορμή τους μαθητές της ομογένειας για τους οποίους σχεδιάστηκαν τα πρώτα περιβάλλοντα ασύγχρονης επικοινωνίας (forum). Τα περιβάλλοντα αυτά ήταν ενσωματωμένα σε εκπαιδευτικά λογισμικά που παρέχονταν για το πρόγραμμα «Παιδεία Ομογενών» (Αναστασιάδης & Σπαντιδάκης, 2013). Παράλληλα, ξεκινούν ορισμένες πιλοτικές εφαρμογές για τα δημοτικά σχολεία με αξιοποίηση της τηλεδιάσκεψης μέσω της οποίας οι μαθητές και οι εκπαιδευτικοί μπορούσαν να επικοινωνούν και να συνεργάζονται με άλλα σχολεία. Ένα τέτοιο παράδειγμα ήταν το πρόγραμμα «Οίκαδε» (1999-2013), το οποίο υλοποίησε η τράπεζα Κύπρου με σκοπό να συνδέσει Έλληνες μαθητές με Κύπριους και Έλληνες ομογενείς μαθητές ώστε να καλλιεργήσει πνευματικούς και πολιτιστικούς δεσμούς μεταξύ τους (Αναστασιάδης, Χαμπιαούρης & Ελευθερίου, 2002). Πρόκειται για ένα είδος συνεργατικής μάθησης από απόσταση που αναμενόταν ότι θα ενισχύσει τους μαθητές τόσο σε γνωστικό όσο και σε κοινωνικό και συναισθηματικό επίπεδο.  Η αξιοποίησή του ελάμβανε και πάλι συμπληρωματική μορφή με τα παραδοσιακά μαθήματα ώστε να αυξηθεί το κίνητρο των μαθητών για συμμετοχή, για ομαδική εργασία και για αλληλοϋποστήριξη (Χαραμπιούρης, Ράπτης, Αναστασιάδης & Ράπτη, 2004). 
Για τους ομογενείς μαθητές μπορεί να αναφερθεί μία νεότερη εφαρμογή της συμπληρωματικής σχολικής εξ αποστάσεως εκπαίδευσης που λειτούργησε το 2014 με σκοπό τη διδασκαλία και μάθηση της ελληνικής ως δεύτερης και ξένης γλώσσας με φορέα υλοποίησης το Ε.ΔΙΑ.Μ.ΜΕ του Πανεπιστημίου Κρήτης (Αναστασιάδης & Σπαντιδάκης, 2013). Το πρόγραμμα σχεδιάστηκε ώστε να λειτουργεί ως Φροντιστηριακό εργαλείο για την εκμάθηση της γραμματικής, του λεξιλογίου και της προφοράς, αλλά και ως κοινωνικοπολιτισμικό και κοινωνιογνωσιακό εργαλείο για τη μάθηση δεξιοτήτων κατανόησης και παραγωγής κειμένων (Σπαντιδάκης, Αναστασιάδης & Βασαρμίδου, 2013). 
Ακόμη, μπορεί να αναφερθεί το πρόγραμμα «ΣΧΕΔΙΑ» με φορέα υλοποίησης το Παιδαγωγικό Τμήμα Δημοτικής Εκπαίδευσης του Πανεπιστημίου Αιγαίου, το οποίο εφαρμόστηκε από το έτος 2000 σε 46 δημοτικά σχολεία 32 απομακρυσμένων νησιών της Ελλάδας με στόχο να πραγματοποιηθεί η εισαγωγή του μαθήματος της Πληροφορικής σε δημοτικά σχολεία νησιών του Αιγαίου (Τσολακίδης & Φωκιάλη, 2001). Διαμορφώθηκε για το λόγο αυτό ένας δικτυακός ιστός σύνδεσης των σχολείων μεταξύ τους ώστε να καλλιεργείται η αμφίδρομη επικοινωνία και να μειωθεί ο βαθμός της απομόνωσης των δημοτικών σχολείων και μαθητών από νησιωτικές περιοχές του Αιγαίου (Αναστασιάδης, 2017). 
Τέλος, η δράση «eTwinning» αποτελεί τμήμα της εξ αποστάσεως σχολικής εκπαίδευσης στη χώρα μας, η οποία λειτούργησε από το 2005 υπό την στήριξη του European Schoolnet,  στο πλαίσιο μίας διεθνούς συνεργασίας 33 διαφορετικών Υπουργείων Παιδείας της Ευρώπης αναπτύσσοντας εκπαιδευτικές δράσεις για σχολεία, καθηγητές και μαθητές σε ολόκληρο τον ευρωπαϊκό χώρο (Αναστασιάδης, 2017). Σε μία ενιαία πλατφόρμα εκπαιδευτικοί, διευθυντές, βιβλιοθηκάριοι και άλλοι εργαζόμενοι στα σχολεία επικοινωνούν και συνεργάζονται σε προγράμματα που μέσω της Δικτυακής Πύλης «eTwinning» διατίθενται σε 25 διαφορετικές γλώσσες με συμμετοχή 170.000 μελών. Έτσι, σχεδιάζονται περισσότερα από 5.324 έργα μεταξύ δύο ή και περισσότερων σχολείων της Ευρώπης με σκοπό την προώθηση σχολικών συνεργασιών μέσω των ΤΠΕ και τη διευκόλυνση της δημιουργίας μακροπρόθεσμων σχέσεων ανάμεσα στα εκπαιδευτικά ιδρύματα (Κεραμιδά & Ψιλλέλης, 2005).
Για την ανάπτυξη της εξ αποστάσεως σχολικής εκπαίδευσης στην αυτοδύναμη μορφή της προκειμένου οι μαθητές να ολοκληρώνουν την υποχρεωτική τους φοίτηση στην Ελλάδα μέσα από αυτήν υπάρχουν κάποιες αισιόδοξες προτάσεις από τους θεωρητικούς της εξ αποστάσεως εκπαίδευσης που ακόμη δεν έχουν υλοποιηθεί από το ελληνικό κράτος. Μάλιστα, το 2007 σχεδιάστηκε μία παρόμοια πρωτοβουλία για τη λειτουργία του Ανοικτού Γυμνασίου και Λυκείου στο Αιγάλεω με την υποστήριξη του ΥΠΕΠΘ και της Γενικής Γραμματείας Εκπαίδευσης Ενηλίκων ύστερα από την επιβεβαίωση της επιτυχημένης πορείας του Ανοικτού Πανεπιστημίου στην Ελλάδα στην παροχή ευέλικτης και αποτελεσματικής εκπαίδευσης (Νάκος, 2006). Ωστόσο, αναμένεται ακόμη περισσότερος δημιουργικός δρόμος μέχρι να υλοποιηθούν σε εύρος τα αποτελέσματα μιας τέτοιας προσπάθειας στη χώρα μας (Λιοναράκης, 2006). 
Ένα σημαντικό μειονέκτημα για την προώθηση και την εξάπλωση της σχολικής εξ αποστάσεως εκπαίδευσης από τα πρώτα χρόνια της δεκαετίας του 2000 που σχεδιάστηκε υπήρξε ότι δεν αναδεικνύονταν ούτε οι καλές πρακτικές εκπαιδευτικής αξιοποίησής της ούτε και ένα οργανωμένο παιδαγωγικό πλαίσιο μέσα στο οποίο οι νέες τεχνολογίες σύγχρονης μετάδοσης θα μπορούσαν να λάβουν χώρα στο σχολείο. Αυτό είχε ως αποτέλεσμα σε συνδυασμό με τεχνικά προβλήματα σύνδεσης, ποιότητας ήχου ή εικόνας που εμφανίζονταν, να αυξάνεται ο προβληματισμός και ο δισταγμός της εκπαιδευτικής κοινότητας ως προς τη χρήση της και να διαμορφώνεται ένα μη φιλικό εκπαιδευτικό περιβάλλον στον ελληνικό χώρο, το οποίο θα επέτρεπε να σχεδιαστούν και να υλοποιηθούν περισσότερα ανάλογα προγράμματα και πρωτοβουλίες μέσα στα ελληνικά σχολεία (Anastasiades, 2003). Είναι πιθανόν προς την κατεύθυνση αυτή της αμφισβήτησης της εξ αποστάσεως εκπαίδευσης από μεγάλη μερίδα της εκπαιδευτικής κοινότητας όπως και του δισταγμού απέναντι στη χρήση της με φόβο μήπως υποκαταστήσει σταδιακά εντελώς τον εκπαιδευτικό μέσα στην τάξη, να συνέβαλαν και τολμηρές απόψεις που εκφράστηκαν από ειδήμονες της εξ αποστάσεως εκπαίδευσης στο διεθνή χώρο, όπως ο Saba (2005), ο οποίος δήλωνε ότι με τους ταχύτατους ρυθμούς εξάπλωσης της εκπαίδευσης, η επικράτηση και η κυριαρχία της εξ αποστάσεως εκπαίδευσης έναντι της συμβατικής θα ήταν μόνο θέμα χρόνου (Λιοναράκης, 2006). 
Παρά τις παραπάνω δυσκολίες, στις μέρες μας η συμπληρωματική εξ αποστάσεως εκπαίδευση αναδεικνύεται σε ένα σημαντικό εργαλείο μάθησης με μεγάλη εφαρμογή προγραμμάτων στην Πρωτοβάθμια και Δευτεροβάθμια εκπαίδευση (Καραγιάννη & Αναστασιάδης, 2009). Επιτυχημένο εκπαιδευτικό υλικό σχεδιάζεται για τη συμπληρωματική εκπαίδευση των μαθητών σε ενότητες όπως για παράδειγμα, η βιώσιμη ανάπτυξη ή οι ανανεώσιμες πηγές ενέργειες με έμφαση στην καλλιέργεια δεξιοτήτων ανάλυσης και κριτικής διερεύνησης σχετικά με περιβαλλοντικά προβλήματα που απασχολούν τους μαθητές έτσι ώστε να αναπτύξουν πρωτοβουλίες και δράσεις για το περιβάλλον, αλλά και να ασκηθούν ευρύτερα ως προς τον κριτικό τους στοχασμό και την κοινωνική τους συνειδητοποίηση (Καραγιάννη & Αναστασιάδης, 2009). Τέτοιου τύπου πρωτοβουλίες μπορούν να συνδέσουν τους μαθητές με διεθνή προγράμματα όπως για παράδειγμα, το πρόγραμμα «GLOBE» (Global Learning and Observations to Benefit the Environment), όπου μαθητές από όλο τον κόσμο ασχολούνται με την καταγραφή της κατάστασης του φυσικού περιβάλλοντος μέσα από οργανωμένες δραστηριότητες (Βασάλα, 2005). 

Ο όρος «τηλεδιάσκεψη» (Videoconferencing) προσδιορίζει την επικοινωνία σε πραγματικό χρόνο μεταξύ δύο ή περισσότερων απομακρυσμένων σημείων με τη χρήση ήχου καθώς και κινούμενης εικόνας και δεδομένων (Chandler & Hanrahan, 2000; Gibson & Cohen, 2003). Ειδικότερα η ανταλλαγή δεδομένων με τη μορφή αρχείων, παρουσιάσεων, γραφικών κλπ. μεταξύ των ατόμων που τηλεδιασκέπτονται αποκτά μία ιδιαίτερη αξία, αφού προσφέρει τη δυνατότητα να διαμοιράζονται κοινές εφαρμογές σε πραγματικό χρόνο όσο απομακρυσμένοι γεωγραφικά κι αν είναι οι χρήστες (Brown, 2001). 
Σύμφωνα με τον Αναστασιάδη (2005), η χρήση των τεχνολογιών σύγχρονης μετάδοσης με έμφαση στην τηλεδιάσκεψη αντιμετωπίζεται ως ένα πολύ υψηλό καθήκον και μία ένδειξη κοινωνικής υπευθυνότητας με την προϋπόθεση βέβαια, ότι αυτή εντάσσεται στη σύγχρονη σχολική καθημερινότητα με όρους παιδαγωγικούς, αλλά και κοινωνικούς.  Για το λόγο αυτό άλλωστε, αντιμετωπίζεται ως στείρα και μη αποτελεσματική η προσέγγιση της τηλεδιάσκεψης ως ένα ακόμη μέσο της σύγχρονης τεχνολογίας, το οποίο αναφέρεται αθροιστικά μαζί με άλλες διαδικασίες τεχνολογικού και οργανωτικού εκσυγχρονισμού των σχολείων προκειμένου να εξυπηρετήσει σύγχρονες μεθόδους διδασκαλίας (Αναστασιάδης και συν., 2007). 

Η Διαδραστική Τηλεδιάσκεψη (ΔΤ) (Interactive Videoconferencing – IVC), επιτρέπει σε εκπαιδευόμενους και εκπαιδευτές να ανταλλάσουν απόψεις ή να μοιράζονται δεδομένα μεταξύ τους συμμετέχοντας ενεργά σε ένα δυναμικό αλληλεπιδραστικό περιβάλλον. Βασικό της γνώρισμα αποτελεί η συνεργατική οικοδόμηση της γνώσης σε πραγματικό χρόνο και από απόσταση (Anastasiades, 2009). Υπό την έννοια αυτή υπερβαίνει κατά πολύ ένα απλό μέσο επικοινωνίας μεταξύ δύο ή περισσότερων απομακρυσμένων σημείων (Αναστασιάδης και συν., 2009). 
Πιο συγκεκριμένα στο σχολικό περιβάλλον μία Διαδραστική Τηλεδιάσκεψη σχεδιάζεται και υλοποιείται επιτυχημένα όταν λαμβάνει υπόψη τις παιδαγωγικές, τεχνολογικές, οργανωτικές και οικονομικές προϋποθέσεις που υπάρχουν στο συγκεκριμένο πλαίσιο (Anastasiades, 2009). Αρχικά, οι παιδαγωγικές προϋποθέσεις αναφέρονται στο σχεδιασμό και την οργάνωση μίας διδασκαλίας με έμφαση στη μεθοδολογία όπως και στο πλαίσιο της επικοινωνίας και συνεργασίας μεταξύ δασκάλων και μαθητών ώστε να επιτρέπει τόσο την εργασία σε ενδο-ομάδες όσο και σε διο-ομαδικό επίπεδο. Με σεβασμό στη διδακτική μεθοδολογία δημιουργούνται οι απαραίτητες συνθήκες για ένα δυναμικό περιβάλλον μάθησης στο οποίο ο μαθητευόμενος θα εκφράζει την ενεργητική συμμετοχή του, θα μπορεί να επεξεργάζεται πληροφορίες με τρόπο κριτικό και θα μετατρέπει αυτές σε γνώση (Αναστασιάδης και συν., 2009). 

Το Πρόγραμμα Οδυσσέας αποτελεί ένα ολοκληρωμένο πρόγραμμα συμπληρωματικής σχολικής ΕξΑΕ που βασίζεται στη χρήση των ΤΠΕ και ξεκίνησε τη λειτουργία του το 2000. Σηματοδοτεί μάλιστα, την πρώτη συστηματική προσπάθεια για το σχεδιασμό και την υλοποίηση ενός ολοκληρωμένου περιβάλλοντος εξ αποστάσεως εκπαίδευσης για τα σχολεία της Ελλάδας με τη χρήση των ΤΠΕ (Αναστασιάδης, 2017). Φορέας υλοποίησής του είναι το Παιδαγωγικό Τμήμα Δημοτικής Εκπαίδευσης του Πανεπιστημίου Κρήτης και ειδικότερα, το Εργαστήριο Προηγμένων Μαθησιακών Τεχνολογιών στην Δια Βίου και Εξ Αποστάσεως Εκπαίδευση (Ε.ΔΙ.Β.Ε.Α), το οποίο τελεί υπό την αιγίδα του Ινστιτούτου Εκπαιδευτικής Πολιτικής (ΙΕΠ) του Υπουργείου Παιδείας της Ελλάδας (Αναστασιάδης, 2017). Από το 2000 που ξεκίνησε έως και το 2015 που ολοκληρώθηκε η συστηματική του αποτίμηση, στο πρόγραμμα είχαν συμμετάσχει πάνω από 2.000 μαθητές από την Ελλάδα και την Κύπρο (Αναστασιάδης, 2017). 

Είναι χαρακτηριστικό ότι η εκκίνηση του προγράμματος «ΟΔΥΣΣΕΑΣ» το 2000 συμπίπτει με την εποχή εμφάνισης του διαδικτύου και των υπολογιστών στην εκπαιδευτική διαδικασία σε όλα τα επίπεδα της εκπαίδευσης. Διάφορα λογισμικά και πολυμέσα εμφανίστηκαν με εφαρμογή σε προσωπικό υπολογιστή, τα οποία υποστήριξαν σημαντικά την προώθηση της ιδέας της εισαγωγής της πληροφορικής ως ένα εναλλακτικό, συμπληρωματικό μέσο για τη διδασκαλία σε τάξεις (Αναστασιάδης, 2017). Άλλωστε, στην ευρύτερη κοινωνία οι υπολογιστές είχαν αρχίσει να εξαπλώνονται ραγδαία όπως και η χρήση των ΤΠΕ γενικότερα αποτελώντας σταδιακά αναπόσπαστο τμήμα της εργασιακής και κοινωνικής καθημερινότητας (Αναστασιάδης, 2017). 
Βέβαια, οι εποχές ήταν ακόμη πρώιμες και πολλά ερωτηματικά αναδύονταν ως προς τη θέση της πληροφορικής και το ρόλο των ηλεκτρονικών υπολογιστών στη διδασκαλία και τη μάθηση των μαθητών. Εκφράζονταν φόβοι και ενδοιασμοί για την περίπτωση που ο υπολογιστής θα αντικαταστήσει το δάσκαλο στην παραδοσιακή σχολική τάξη. Επιπλέον, οι εκπαιδευτικοί δεν ήταν εξοικειωμένοι με τη χρήση των υπολογιστών και του διαδικτύου στην εργασία τους, ενώ την εποχή εκείνη ξεκίνησαν συστηματικά και οι πρώτες επιμορφώσεις των εκπαιδευτικών. Παράλληλα, χρειάζεται να σημειωθεί ότι οι υποδομές δεν ήταν ακόμη προηγμένες με αποτέλεσμα να εμφανίζονται σημαντικοί περιορισμοί και καθυστερήσεις ως προς τη χρήση του διαδικτύου και την πρόσβαση στην πληροφορία, ενώ και η έννοια της τηλεδιάσκεψης ήταν άγνωστη στο ευρύ κοινό (Αναστασιάδης, 2017). 
Μέσα σε ένα τέτοιο περιβάλλον, το πρόγραμμα «ΟΔΥΣΣΕΑΣ» ξεκινά τολμηρά τα πρώτα του βήματα στην Κύπρο ύστερα από πρόταση του Τμήματος Πληροφορικής του Πανεπιστημίου Κύπρου προς το Κυπριακό Υπουργείο Παιδείας και Πολιτισμού. Τον Μάρτιο του 2001 ξεκινά με τη διδασκαλία της γλώσσας ανάμεσα σε δύο δημοτικά σχολεία Λευκωσίας και Λεμεσού και αξιοποίηση των υποδομών που υπήρχαν στα σχολεία αυτά λόγω του προγράμματος «ΟΙΚΑΔΕ» (Αναστασιάδης, Ελευθερίου & Χαμπιαούρης, 2001). Την επόμενη χρονιά, 2002 το πρόγραμμα επεκτείνεται σε δημοτικά σχολεία με την υποστήριξη της Τράπεζας Κύπρου και το 2003 σε 6 δημοτικά σχολεία αντίστοιχα. Μάλιστα, το 2004 εντάσσονται και Δημοτικά σχολεία από την Ελλάδα με την υποστήριξη του Πανεπιστημίου Κρήτης (Αναστασιάδης, 2017). 

Σύμφωνα με τον Anastasiades (2003; 2010), ο «ΟΔΥΣΣΕΑΣ» βασίζεται σε ένα παιδαγωγικό μοντέλο με τέσσερις (4) σημαντικούς πυλώνες: α) τη διαθεματική προσέγγιση της γνώσης, β) τις θεωρίες οικοδόμησης της γνώσης, γ) τη μέθοδο Project και δ) τις βασικές αρχές της εξ αποστάσεως εκπαίδευσης. Πιο αναλυτικά, αναφορικά με τον πρώτο πυλώνα του παιδαγωγικού μοντέλου που αναφέρεται στη διαθεματική προσέγγιση της γνώσης εστίαση αποδίδεται στη διαθεματική προσέγγιση της γνώσης και στη δόμηση ενός παιδαγωγικού πλαισίου αξιοποίησης των ΤΠΕ στη σχολική τάξη που θα είναι οργανωμένο και συστηματικό με χρήση των θεωριών οικοδόμησης της γνώσης. Διαμορφώνεται με τον τρόπο αυτό ένα παιδαγωγικό πλαίσιο στη βάση αποτίμησης της εμπειρίας δεκαπέντε ετών σχεδιασμού και υλοποίησης του προγράμματος. Σκοπός είναι η διαμόρφωση ενός δυναμικού περιβάλλοντος αλληλεπίδρασης με συνεργατική οικοδόμηση της γνώσης από απόσταση σε πραγματικό χρόνο και όχι απλώς η επικοινωνία μεταξύ σχολείων. Στο πλαίσιο αυτό αξιοποιείται η Διαδραστική Τηλεδιάσκεψη που συνδέει χαρακτηριστικά της τηλεδιάσκεψης με βασικές αρχές της Παιδαγωγικής, ενώ η μάθηση πραγματοποιείται με ανταλλαγές βίντεο και  λοιπού οπτικοακουστικού υλικού όπως και ανταλλαγή πληροφοριών και δεδομένων (Anastasiades, 2009).
Αναφορικά με τον δεύτερο πυλώνα του παιδαγωγικού μοντέλου που αναφέρεται στον όρο «διαθεματική προσέγγιση της γνώσης» εννοείται η προσέγγιση της επιστημονικής γνώσης υπό τη μορφή θεμάτων, ζητημάτων και προβλημάτων, αντί για τον κατακερματισμό της σε ξεχωριστά γνωστικά αντικείμενα (Αναστασιάδης ,2017). Πρόκειται για μία προσέγγιση που αντικατοπτρίζει σύγχρονες παιδαγωγικές θεωρήσεις προτάσσοντας τις αρχές της μορφολογικής ψυχολογίας και του κοινωνικού μετασχηματισμού έναντι του φιλοσοφικού πλαισίου της αιτιοκρατίας, της καρτεσιανής αντίληψης για τα πράγματα και του τεχνολογικού ντετερμινισμού (Ματσαγγούρας, 2012; 2002). Ουσιαστικά, η διαθεματική προσέγγιση στηρίζεται στην αρχή της διεπιστημονικότητας βάσει της οποίας ο μαθητής υποστηρίζεται στην κατανόηση ενός θέματος προσεγγίζοντας αυτό μέσα από διαφορετικούς επιστημονικούς κλάδους. Σύγχρονοι ερευνητές υποστηρίζουν ότι η διαθεματική προσέγγιση βοηθά το εκπαιδευόμενο άτομο στην προσωπική του ανάπτυξη και στην καλύτερη κοινωνική του ενσωμάτωση, αφού αποκτά γνώσεις, αντιλήψεις και στάσεις που του είναι χρήσιμες για την κατανόηση της πραγματικότητας που το περιβάλλει (Αναστασιάδης, 2017).
Στη συνέχεια, με τον όρο «θεωρίες οικοδόμησης της γνώσης» εννοείται η ενσωμάτωση στον σχεδιασμό μοντέλων και διδακτικών συστημάτων εξ αποστάσεως εκπαίδευσης ενός συνδυασμού τριών θεωριών: α) του Εποικοδομισμού σύμφωνα με τις οποίες η γνώση αποτελεί μία προσωπική υπόθεση του εκπαιδευόμενου και αποκτά ουσιαστική νοηματοδότηση για αυτόν καθώς οι νέες πληροφορίες εντάσσονται στα προϋπάρχοντα νοητικά σχήματα και συσχετίζεται μαζί τους διαμορφώνοντας ένα ενιαίο σύνολο, β) της εγκατεστημένης μάθησης και γ) των κοινοτήτων μάθησης σύμφωνα με τις οποίες η συμμετοχή των εκπαιδευομένων σε «κοινότητες πράξης» εδραιώνει τη νέα μάθηση, αφού προάγει την αλληλεπίδραση της μαθησιακής δραστηριότητας με το περιβαλλοντικό πλαίσιο και την εκάστοτε κουλτούρα. Μάλιστα, υποστηρίζεται ότι η «γνωστική μαθητεία» ως προσέγγιση βοηθά την συνεργατική κοινωνική αλληλεπίδραση καθώς ο εκπαιδευόμενος μαθαίνει τον τρόπο που οι άλλοι –εκπαιδευτικός και συνεκπαιδευόμενοι- γνωρίζουν τα πράγματα και με τον τρόπο αυτό συμμετέχει σε μία κοινωνική κατασκευή της γνώσης και εμπλέκεται σε αυθεντικές καταστάσεις (Αναστασιάδης, 2017). 
Επιπλέον, αναφορικά με το παιδαγωγικό πλαίσιο του προγράμματος «ΟΔΥΣΣΕΑΣ» αξιοποιείται η μέθοδος Project, η οποία βασίζεται στον σχεδιασμό και την υλοποίηση σχεδίων εργασίας για την επίλυση ενός πραγματικού θέματος/προβλήματος με συνεργατική δράση της ομάδας (Λαρεντζάκη & Παύλου, 2008). Πρόκειται για μία μέθοδο που προσφέρεται κατεξοχήν για την υλοποίηση συλλογικών δράσεων στα πλαίσια της διαθεματικής προσέγγισης της γνώσης (Ματσαγγούρας, 2002). Ιδιαίτερο χαρακτηριστικό της μεθόδου είναι η έρευνα και η ανακαλυπτική μάθηση, η συνεργασία σε ομάδες και η δημιουργία δυναμικών περιβαλλόντων εκπαίδευσης, η εμπλοκή του εκπαιδευόμενου σε αυθεντικές καταστάσεις για παράδειγμα, να ερευνήσει κάποιο ζήτημα ή να κατασκευάσει μία μακέτα, ενώ προτεραιότητα δίνεται στην ανάπτυξη της κριτικής σκέψης, στην ολιστική προσέγγιση της γνώσης και τελικά, στην ολιστική ανάπτυξη της προσωπικότητας του μαθητή (Αναστασιάδης, 2017). 
Συνδυαστικά προς τα παραπάνω, ακολουθούνται και εφαρμόζονται οι βασικές αρχές σχεδιασμού της ΕξΑΕ σύμφωνα με τις οποίες η διδακτική προσέγγιση θα πρέπει να είναι ανοιχτή και ευέλικτη με μαθητοκεντρικό προσανατολισμό και αυτορυθμιζόμενη λειτουργία για τον εκπαιδευόμενο, οι σκοποί και οι στόχοι της να είναι εξαρχής ακριβείς και σαφώς διατυπωμένοι, να παρακινεί τον εκπαιδευόμενο για συμμετοχή σε αυθεντικές καταστάσεις, να αξιοποιεί ποικιλία τεχνολογικών μέσων και διδακτικών μεθόδων ώστε να προσεγγίζει τα διαφορετικά μαθησιακά στυλ των μαθητών (ADEC, 2003). 

Το μεθοδολογικό πλαίσιο ακολουθεί συγκεκριμένο σχεδιασμό που ξεδιπλώνεται σε στάδια διδασκαλίας όπως παρουσιάζονται ακολούθως (Anastasiades, 2003; 2010). 
A) Κατά το πρώτο στάδιο της διδασκαλίας πραγματοποιούνται κάποιες εισαγωγικές δραστηριότητες μέσω της 1ης τηλεδιάσκεψης. Σκοπός του σταδίου είναι η αρχική γνωριμία των μαθητών απομακρυσμένων τάξεων και η αποσαφήνιση του κεντρικού θέματος μελέτης τους μέσα από ειδικά σχεδιασμένες δραστηριότητες που βασίζονται στη θεωρία της πολλαπλής νοημοσύνης του Howard Gardner (Theory of Multiple Intelligence) καλλιεργώντας τη γλωσσική, κιναισθητική και μουσική νοημοσύνη των παιδιών. Η επιτυχία του πρώτου σταδίου της διδασκαλίας εξαρτάται από την προσεκτική προεργασία που δάσκαλοι και μαθητές έχουν κάνει στις τάξεις τους για περίοδο ενός μηνός πριν από την πραγματοποίηση της πρώτης τηλεδιάσκεψης. Βάσει αυτής, οι τάξεις έχουν προετοιμάσει παρουσιάσεις που ανταποκρίνονται στους ακριβείς στόχους της πρώτης τηλεδιάσκεψης και οι οποίοι πιο αναλυτικά, είναι: i) να εξοικειωθούν εκπαιδευτικοί και μαθητές με το νέο διδακτικό περιβάλλον, ii) να γνωριστούν οι μαθητές μεταξύ τους παρουσιάζοντας τον τόπο διαμονής, το σχολείο και την τάξη τους, iii) να ενθαρρυνθούν οι μαθητές στην ανάπτυξη διαλόγου σε θέματα κοινού ενδιαφέροντος, iv) να επιλέξουν τα παιδιά ένα θέμα προς συζήτηση που άπτεται των ενδιαφερόντων τους ώστε να ασχοληθούν με αυτό στις επόμενες τηλεδιασκέψεις. 
Για να επιτευχθούν τα παραπάνω οι μαθητές εργάζονται ομαδικά ώστε να αναζητήσουν στοιχεία στο διαδίκτυο, σε έντυπες πηγές ή σε επιτόπια έρευνα που σχετίζονται με την τάξη, το σχολείο ή τον τόπο τους και να αξιολογήσουν τα σημαντικότερα από αυτά που θα τα εντάξουν στις παρουσιάσεις τους. Ακόμη, αποφασίζουν για το είδος της παρουσίασης μέσω βίντεο, κολλάζ, θεατρικού παιχνιδιού, μουσικής ή χορού, δημιουργικής σύνθεσης ενός τραγουδιού ή μιας κατασκευής ή και με τη μορφή power point. Ολοκληρώνοντας τις εργασίες τους στις ομάδες, οι μαθητές κάθε τάξης κάνουν δοκιμαστικές παρουσιάσεις και συζητούν μεταξύ ομάδων προτείνοντας βελτιώσεις κατά την προετοιμασία τους για την πρώτη τηλεδιάσκεψη. Το πρώτο στάδιο διδασκαλίας ολοκληρώνεται με διαμορφωτική αξιολόγηση (Αναστασιάδης, 2017). 
Β) Κατά το δεύτερο στάδιο της διδασκαλίας πραγματοποιείται η 2η τηλεδιάσκεψη με διαμόρφωση μίας εικονικής τάξης. Σκοπός του δεύτερου σταδίου είναι η συνεργατική διερεύνηση του θέματος, η ανάδειξη υποενοτήτων, οι ειδικά σχεδιασμένες δραστηριότητες για κάθε υποενότητα που θα προσφέρονται για διαθεματική προσέγγιση και θα καλλιεργούν την προβληματοποίηση και τον αναστοχασμό των παιδιών. Για την επίτευξη του σκοπού αυτού απαραίτητη είναι η κατάλληλη υποστήριξη των εκπαιδευτικών (Αναστασιάδης, 2017). 
Ανάμεσα στην πρώτη και τη δεύτερη τηλεδιάσκεψη μεσολαβεί ένας μήνας προετοιμασίας στις τοπικές τάξεις με τους  εκπαιδευτικούς και τους μαθητές ώστε να προετοιμάσουν τις παραπάνω δραστηριότητες. Στις τάξεις γίνονται διερευνήσεις του θέματος και διατυπώνονται τα πρώτα συμπεράσματα, ενώ οι εκπαιδευτικοί των απομακρυσμένων τάξεων συνεργάζονται μεταξύ τους πριν την δεύτερη τηλεδιάσκεψη για να δημιουργήσουν κοινές δραστηριότητες. Η συνεργασία τους όπως και η εργασία των τοπικών τάξεων παραμένουν προσανατολισμένες στους ειδικούς στόχους της δεύτερης τηλεδιάσκεψης οι οποίοι είναι: να επιχειρήσουν οι μαθητές υποστηριζόμενοι από τους εκπαιδευτικούς τους μία πρώτη διερεύνηση του θέματος βασιζόμενοι στην προηγούμενη γνώση τους σχετικά με αυτό, να ανακαλύψουν τα δομικά στοιχεία του θέματος μέσα από δομημένες δραστηριότητες τις οποίες έχουν φτιάξει οι δάσκαλοι κατά την προσωπική συνεργασία τους, να συζητήσουν (ελεύθερα, αλλά και με καθοδήγηση) ώστε να αναλύσουν και να συσχετίσουν τα δεδομένα του θέματος. Έχει σημασία να προβληματιστούν τα παιδιά κατά τις συσχετίσεις που κάνουν και να έρθουν σε καταστάσεις γνωστικής σύγκρουσης ώστε να εντοπίσουν προβληματικές καταστάσεις που θα ήθελαν να διερευνήσουν περισσότερο. Μέσα από αυτές προκύπτουν οι υποενότητες του θέματος και κάθε υποενότητα ανατίθεται σε διαφορετική ομάδα μαθητών –τόσο στην τοπική όσο και στην απομακρυσμένη τάξη -για λεπτομερή διερεύνηση. Και το στάδιο αυτό ολοκληρώνεται με διαμορφωτική αξιολόγηση της πορείας και των αποτελεσμάτων που προέκυψαν (Αναστασιάδης, 2017). 
Γ) Κατά το τρίτο στάδιο της διδασκαλίας πραγματοποιείται η 3η τηλεδιάσκεψη. Σε αυτήν οι ομάδες έχοντας πλέον προετοιμαστεί κατάλληλα συνεργάζονται από απόσταση. Ειδικότερα συνεργάζονται η ομάδα της τοπικής με την αντίστοιχη ομάδα της απομακρυσμένης τάξης που έχουν αναλάβει την ίδια υποενότητα για διερεύνηση. Σκοπός είναι τα παιδιά να ανταλλάξουν κάποιες πρώτες ιδέες για το πώς θα εργαστούν στην υποενότητά τους. Ακόμη, συναποφασίζουν με ποιο τρόπο θα παρουσιάσουν την  ενότητά τους (για παράδειγμα, με κάποιο δρώμενο ή με δημιουργία κόμικς ή συνεργατικού παραμυθιού, κινούμενων σχεδίων κλπ). Και πάλι από τη 2η στην 3η τηλεδιάσκεψη μεσολαβεί χρονικά ένας μήνας προετοιμασίας, ενώ οι ειδικότεροι στόχοι της 3ης τηλεδιάσκεψης εντοπίζονται: α) στη συνδιαμόρφωση των θεμάτων ανάπτυξης της κοινής υποενότητας, β) στην ανταλλαγή πρώτων σκέψεων και ιδεών και γ) στην τελική συμφωνία και των δυο ομάδων για ένα κοινό χρονοδιάγραμμα. Και το στάδιο αυτό ολοκληρώνεται με τη διαμορφωτική αξιολόγηση (Αναστασιάδης, 2017).
Δ) Κατά το τέταρτο στάδιο διδασκαλίας πραγματοποιείται ύστερα από την πάροδο ενός ακόμη μηνός, η 4η τηλεδιάσκεψη με αντικείμενο τη διαδραστική παρουσίαση των αποτελεσμάτων και την επιχειρηματολογία των μαθητών. Σκοπός είναι οι μαθητές να παρουσιάσουν τις συνεργατικές τους δημιουργίες σε σημαντικούς άλλους, τα τεκμηριώσουν δηλαδή τις θέσεις τους με επιχειρήματα μέσα από έναν συνεργατικό διάλογο που οικοδομεί τη συνεργατική γνώση. Επίσης, το στάδιο ολοκληρώνεται με διαμορφωτική και συμπερασματική αξιολόγηση (Αναστασιάδης, 2017). 

Σχήμα 1: Τα στάδια διδασκαλίας Η Πυραμίδα της ΔΤ ( Anastasiades, 2003;2006;2007)

Το Μοντέλο Επικοινωνίας διαμορφώνεται ώστε να υλοποιηθούν οι εκπαιδευτικές τηλεδιασκέψεις. Απαραίτητες προϋποθέσεις που λαμβάνονται υπόψη για τη διαμόρφωσή του είναι: α) το θέμα που επιλέγεται προς διδασκαλία, β) οι αρχικοί στόχοι που έχουν τεθεί ως προς το θέμα διδασκαλίας και γ) οι τεχνολογικές δυνατότητες των σχολείων που εμπλέκονται στο εκπαιδευτικό πρόγραμμα μέσω τηλεδιασκέψεων (Αναστασιάδης, 2017). 

Σχήμα 2: Το προτεινόμενο μοντέλο επικοινωνίας ( Anastasiades, 2003; 2008; 2010)
Σκοπός του Μοντέλου Επικοινωνίας  ( Anastasiades, 2003; 2008; 2010) είναι να καθορίσει: α) τον αριθμό των τάξεων που λαμβάνουν μέρος σε κάθε τηλεδιάσκεψη, β) τον ρόλο των εκπαιδευτικών, γ) τον ρόλο των μαθητών, δ) το είδος της επικοινωνιακής σύνδεσης όπως και ε) το είδος των συστημάτων τηλεδιάσκεψης. Πιο συγκεκριμένα, προτιμάται οι τηλεδιασκέψεις να πραγματοποιούνται ανά δύο τάξεις με παιδαγωγικά κριτήρια και για πρακτικούς λόγους. Ακόμη, οι εκπαιδευτικοί έχουν ρόλο συντονιστικό και συμβουλευτικό υποστηρίζοντας την όλη διαδικασία κατά τρόπο που θα εμπλέκει και θα ενεργοποιεί τους μαθητές σε ανακαλυπτική μάθηση. Ως προς το ρόλο των μαθητών, η διδασκαλία είναι προσανατολισμένη και σχεδιασμένη με κέντρο το μαθητή. Οπότε ο ρόλος του μαθητή είναι ενεργητικός με σκοπό να σχεδιάζει, να διερευνά, να ανακαλύπτει και να οικοδομεί τις προσωπικές του γνώσεις μέσα από ομαδοσυνεργατικές διεργασίες. Επιπλέον, ως προς το είδος της επικοινωνιακής σύνδεσης, το πρόγραμμα για την εφαρμογή των τηλεδιασκέψεων στηρίζεται από το 2010 και έπειτα, σε web based εφαρμογές μειώνοντας το κόστος και βελτιώνοντας σημαντικά την ποιότητα του ήχου και της εικόνας, σε αντίθεση με τον ακριβό εξοπλισμό επικεντρωμένο στο hardware που απαιτούνταν για την υλοποίησή του κατά τα έτη 2000-2007. Μάλιστα, σε αρχικό επίπεδο κατά τα έτη 2000-2004 οι τηλεδιασκέψεις βασίζονταν σε συνδέσεις ISDN για να περάσουν μετά το 2004 σε IP συνδέσεις (Αναστασιάδης, 2017). 

Χωροταξικά διαμορφώνεται μία διαφορετική από τη συμβατική χωροθέτηση της τάξης, η οποία αποτελεί και ιδιαίτερα κρίσιμη παράμετρο για την επιτυχία της τηλεδιάσκεψης και ευρύτερα, της ομαδοσυνεργασίας. Λαμβάνοντας υπόψη το γεγονός ότι η αίθουσα τηλεδιάσκεψης βρίσκεται μέσα στο σχολικό χώρο, οι ερευνητές δοκιμάζουν διάφορες βελτιώσεις συγκριτικά με την αρχική εφαρμογή του προγράμματος. Όπως φαίνεται από σχηματικές απεικονίσεις της αρχιτεκτονικής της τάξης τηλεδιάσκεψης στην πράξη καθώς και από το παρεχόμενο φωτογραφικό υλικό κατά τις δράσεις του προγράμματος, στο κέντρο της αίθουσας τοποθετείται σε κάθε τοπική τάξη από τη μία μεριά το μόνιτορ με την κάμερα και ακριβώς απέναντι ένας κεντρικός πάγκος συνεργαζόμενων μαθητών σε κάθετη διάταξη (τμήμα Α) με τον εκπαιδευτικό να στέκεται στην κορυφή του πάγκου συντονίζοντας όλες τις ομάδες των μαθητών. Οι ομάδες αυτές (τμήματα Β1 και Β2) εργάζονται εκατέρωθεν του κεντρικού πάγκου εργασίας σε συνεργαζόμενες ομάδες κάθετης διάταξης με συνένωση δύο θρανίων αντικριστά (Αναστασιάδης, 2017, Σχήμα 4: Η αρχιτεκτονική της αίθουσας τηλεδιάσκεψης, σελίδα 102). 

Σχήμα 3: Η αρχιτεκτονική της αίθουσας τηλεδιάσκεψης (Anastasiades, 2003; 2008; 2010)

Η ερευνητική διαδρομή του προγράμματος από το 2000 έως και το 2015 κατηγοριοποιείται ανά χρονική περίοδο και ανάλογα με αυτήν διαμορφώνεται και το εκπαιδευτικό υλικό προσαρμοσμένο στους διαφορετικούς στόχους και τη μεθοδολογική προσέγγιση που ακολουθείται (Αναστασιάδης, 2017). Στην πρώτη περίοδο (2000-2003) έμφαση δόθηκε στη διδασκαλία μαθημάτων του αναλυτικού προγράμματος όπως η Γλώσσα, η Επιστήμη και τα Μαθηματικά (Anastasiades, 2003). Σκοπός ήταν εκπαιδευτικοί και μαθητές να εξοικειωθούν με το νέο αναπτυσσόμενο σε υβριδική μορφή περιβάλλον και να αποκτήσουν σημαντικές τεχνολογικές δεξιότητες (Anastasiades, 2003β). Το εκπαιδευτικό υλικό ήταν κυρίως βασισμένο στο βιβλίο και σταδιακά εμπλουτίστηκε με φύλλα εργασίας και δραστηριότητες σχεδιασμένες από τους εκπαιδευτικούς. Έμφαση ως προς τους μαθησιακούς στόχους δόθηκε στην απομνημόνευση, στην κατανόηση και εφαρμογή εννοιών και σε δεύτερο λόγο, στην ανάλυση και ανάλογα προσαρμόστηκε και το εκπαιδευτικό υλικό.  
Κατά τη δεύτερη περίοδο εφαρμογής του προγράμματος (2004-2010) υπάρχει αυξημένο ενδιαφέρον ως προς την βελτιωμένη παιδαγωγική αξιοποίηση των ΤΠΕ και την ανάπτυξη τηλεδιασκέψεων. Η διαθεματική προσέγγιση, η οικοδόμηση της γνώσης, η συνεργατική διερεύνηση και η καλλιέργεια σημαντικών γνωστικών και κοινωνικών δεξιοτήτων των μαθητών τίθεται στο επίκεντρο αυτής της χρονικής περιόδου (Αναστασιάδης και συν., 2010β). Ανάλογα, οι δραστηριότητες που σχεδιάζονται εντάσσονται στο πλαίσιο της ευέλικτης ζώνης και στη διαμόρφωση του εκπαιδευτικού υλικού συμμετέχουν τώρα και οι μαθητές μαζί με τους εκπαιδευτικούς τους (Καραγιάννη & Αναστασιάδης, 2009).  Έμφαση αποδίδεται στην κατανόηση, την εφαρμογή και την ανάλυση όσον αφορά στη στοχοθεσία των διδασκαλιών από απόσταση και κατά δεύτερο λόγο στην απομνημόνευση όπως και στην αξιολόγηση και τη δημιουργία (Αναστασιάδης, 2017). Μάλιστα, οι διδακτικοί στόχοι εμφανίζονται ιεραρχημένοι βάσει των επιπέδων διδακτικών στόχων κατά Bloom ανάλογα με τα διαφορετικά στάδια της διδασκαλίας και αντίστοιχα, διαμορφώνεται και το εκπαιδευτικό υλικό. Έτσι, η οργάνωση των στόχων και του εκπαιδευτικού υλικού διαφοροποιείται σε κάθε τηλεδιάσκεψη ώστε να περιλαμβάνουν από τα κατώτερα επίπεδα μάθησης όπως είναι η απομνημόνευση, η κατανόηση και η εφαρμογή στην περίοδο της προετοιμασίας και της 1ης τηλεδιάσκεψης στην εφαρμογή και ανάλυση και αξιολόγηση κατά τη 2η και 3η τηλεδιάσκεψη έως και την εφαρμογή, ανάλυση, αξιολόγηση μαζί και τη δημιουργία κατά την 5η τηλεδιάσκεψη (Αναστασιάδης, 2017). 
Γενικότερα, η εξ αποστάσεως εκπαίδευση αποδίδει ιδιαίτερη έμφαση στη διαμόρφωση ενός ελκυστικού και λειτουργικού εκπαιδευτικού υλικού, στα χαρακτηριστικά της έντυπης μορφής του όπως και στους τρόπους σχεδιασμού και ανάπτυξης του υλικού αυτού αποτελεί ξεχωριστό αντικείμενο της σύγχρονης έρευνας στην εκπαίδευση από απόσταση (Καραγιάννη & Αναστασιάδης, 2009). Ιδιαίτερη σημασία αποδίδεται στην αναγκαιότητα του αλληλεπιδραστικού χαρακτήρα του εκπαιδευτικού υλικού ώστε να βοηθά το μαθητή να εγκαταλείψει την παθητική του στάση απέναντι στη μάθηση και να ενεργοποιείται μέσα από μία εσωτερική διαδικασία για την κατάκτηση της πραγματικής μάθησης. Την ίδια στιγμή το εκπαιδευτικό υλικό πρέπει να είναι σχεδιασμένο κατάλληλα ώστε να καθοδηγεί το μαθητή στη μελέτη του, να διευκολύνει την ανακαλυπτική μάθηση, να τον ενθαρρύνει και να τον εμψυχώνει, να του επιτρέπει ελεύθερη επιλογή τόπου, χρόνου και ρυθμού μελέτης όπως και να τον υποστηρίζει διαρκώς ως προς τις διαδικασίες αυτό-αξιολόγησής του (Καραγιάννη & Αναστασιάδης, 2009). Μέτρο της αυτό-αξιολόγησης αυτής αποτελεί ο βαθμός που ο μαθητής καταφέρνει να επιλύει προβλήματα του πραγματικού κόσμου επαληθεύοντας τις αρχικές του υποθέσεις και άρα, αποτιμώντας με την παροχή συγκεκριμένου υλικού την σταδιακή του πρόοδο (Γκιόσος & Κουτσούμπα, 2005).

Η διδακτική αξιοποίηση των ΤΠΕ έχει εισβάλει σημαντικά στην εξ αποστάσεως εκπαίδευση ξεκινώντας από την τριτοβάθμια πανεπιστημιακή εκπαίδευση (ΕΑΠ) και επεκτεινόμενη σε επίπεδο Πρωτοβάθμιας και Δευτεροβάθμιας εκπαίδευσης ως συμπληρωματικό εργαλείο μάθησης. Χαρακτηριστικό παράδειγμα ανάλογης καινοτόμου δράσης με μακρά χρονική διάρκεια και αξιόλογα αποτελέσματα είναι το πρόγραμμα «ΟΔΥΣΣΕΑΣ» η παρουσίαση του οποίου αποτέλεσε το κυρίως αντικείμενο της συγκεκριμένης μελέτης. Μάλιστα, η ραγδαία τεχνολογική εξέλιξη επέτρεψε την αναβάθμιση των μέσων επικοινωνίας και ανταλλαγής της πληροφορίας στα εξ αποστάσεως προγράμματα με την εισαγωγή της τηλεδιάσκεψης μεταξύ απομακρυσμένων σχολείων και ειδικότερα, της Διαδραστικής Τηλεδιάσκεψης (ΔΤ) που διαμορφώνει ένα περισσότερο δυναμικό περιβάλλον αλληλεπίδρασης και ανταλλαγής απόψεων και πληροφοριών όπως και εδραίωσης γόνιμων συνεργασιών μεταξύ εκπαιδευτικών και μαθητών, σχολικών τάξεων και σχολείων. 
Σήμερα, η αξιοποίηση της Διαδραστικής Τηλεδιάσκεψης σε προγράμματα όπως το «ΟΔΥΣΣΕΑΣ», θεωρείται ως ένα μέσο ανοίγματος του σχολείου στην κοινωνία, το οποίο μπορεί να προβάλει τοπικές βιογραφίες απομακρυσμένων σχολικών τάξεων και να δώσει την ευκαιρία σε μαθητές απομακρυσμένους γεωγραφικά να έρθουν σε επαφή με διαφορετικές κουλτούρες, νοοτροπίες, συμπεριφορές και αντιλήψεις και να καλλιεργήσουν μέσα από πνεύμα συνεργασίας την ενσυναίσθηση και έναν κριτικό στοχασμό απαραίτητο για την κατανόηση του κόσμου που τους περιβάλλει. 

Στο κεφάλαιο αυτό, γίνεται αναφορά στα ολιγοθέσια σχολεία και στον τρόπο λειτουργίας τους, τόσο σε Εθνικό όσο και σε Διεθνές επίπεδο. Αρχικά θα παρουσιαστεί ο θεσμός των ολιγοθέσιων σχολείων στην Ελλάδα και στη συνέχεια θα γίνει αναφορά στη θέση που κατέχει το ολιγοθέσιο σχολείο στον υπόλοιπο κόσμο, αφού ολιγοθέσια σχολεία δεν εντοπίζονται σε μερικές μόνο χώρες και περιοχές, αλλά υπάρχουν και δίνουν λύσεις στις ανάγκες εκπαίδευσης πολλών χωρών.

Ολιγοθέσιο Δημοτικό σχολείο ορίζεται το σχολείο εκείνο, στο οποίο υπηρετούν από ένας ως τρεις εκπαιδευτικοί με διδακτικά καθήκοντα πλήρους απασχόλησης, οι οποίοι διδάσκουν τα διδακτικά αντικείμενα τουλάχιστον δυο διαφορετικών τάξεων και υπάρχει συνύπαρξη και συνδιδασκαλία δύο τουλάχιστον διαφορετικών ηλικιακών βαθμίδων, επομένως και τάξεων, μέσα στην ίδια σχολική αίθουσα ( Φύκαρης, 2002). Βέβαια είναι δύσκολο να δοθεί ένας συγκεκριμένος ορισμός, αφού όπως προκύπτει από τη βιβλιογραφική αναζήτηση, η οριοθέτησή του αποτελεί μια σύνθετη κατάσταση.
Τα ολιγοθέσια σχολεία, ανάλογα με τον αριθμό των εκπαιδευτικών χωρίζονται σε μονοθέσια σχολεία, ένας μόνο εκπαιδευτικός, διθέσια σχολεία, δύο εκπαιδευτικοί, και τριθέσια σχολεία, τρεις εκπαιδευτικοί. Η οργανικότητα των δημοτικών σχολείων καθορίζεται από την αναλογία δασκάλου - μαθητή. Σύμφωνα με την τελευταία τροποποίηση του Νόμου 1566/1985 το 2006 (ΦΕΚ 1507/13-10-2006, τ. Β’) προβλέπεται μια οργανική θέση  εκπαιδευτικού,  όταν ο αριθμός των μαθητών/τριών  κυμαίνεται από 10-15,  δύο οργανικές θέσεις εκπαιδευτικών όταν ο αριθμός των μαθητών/τριών κυμαίνεται από 16-30 και τρεις οργανικές θέσεις εκπαιδευτικών για 31-45 μαθητές. Βέβαια, κάτω από ιδιαίτερες συνθήκες, είναι εφικτή η ίδρυση  μονοθέσιου σχολείου ακόμη κι αν ο αριθμός των μαθητών που φοιτούν δεν είναι σύμφωνος με το νόμο π.χ. μονοθέσιο Δημοτικό Σχολείο Αμυγδαλιάς, Κόμητου, Μετοχίου  Ευβοίας κτλ.

Οι πρώτες ερευνητικές προσπάθειες στην Ελλάδα για τα ολιγοθέσια δημοτικά σχολεία ξεκίνησαν το 1970 από το Θεοδωρόπουλο, στα Πρότυπα Δημοτικά σχολεία της Μαρασλείου Παιδαγωγικής Ακαδημίας  (Θεοδωρόπουλος, 1970) . Τα δεδομένα της έρευνας κατέληξαν στο συμπέρασμα ότι τα ολιγοθέσια σχολεία δεν μειονεκτούν των πολυθέσιων.

Τα ολιγοθέσια σχολεία έχουν κάποια κοινά γνωρίσματα. Πρώτο και βασικό τους γνώρισμα, όπως φαίνεται και από τον ίδιο τον ορισμό τους « ολιγοθέσιο», είναι σχολεία με λιγότερο από έξι εκπαιδευτικούς. Όπως αναφέρει ο Παπασταμάτης, τα μικρά σχολεία, είναι σχολεία του χωριού,  γεγονός που τους επιτρέπει να είναι το κέντρο του χωριού ή της κοινότητας και συμβάλλουν στη διατήρησή του ( Παπασταμάτης, 1998). Χαρακτηρίζονται από γεωγραφική απομόνωση, αφού στην πλειονότητά τους είναι γεωγραφικά απομονωμένα, όπως δηλώνει και ο διεθνής όρος «Rural schools».Σύμφωνα με τον Ζομπανάκη, τα παιδιά των ολιγοθέσιων σχολείων διαμορφώνουν την προσωπικότητά τους μέσα σ’ αυτό το ιδιότυπο περιβάλλον, γι’ αυτό ο δάσκαλος οφείλει να συνδέει τη διδασκαλία του με τον μικρόκοσμο των παιδιών ( Ζομπανάκης, 1972).
Επίσης, ένα ακόμη χαρακτηριστικό των μικρών σχολείων και κυρίως των μονοθέσιων  είναι ότι η διδασκαλία ορισμένων μαθημάτων ( Θρησκευτικά, Γεωγραφία, Κοινωνική και Πολιτική Αγωγή, Ιστορία, Αισθητική Αγωγή) γίνεται σε ημίωρα και όχι σε πλήρεις διδακτικές ώρες 45 λεπτών. Καθημερινή απασχόληση των μαθητών αποτελούν οι σιωπηρές εργασίες (Παπασταμάτης, 1998).
 Στα ολιγοθέσια σχολεία, η αναλογία δασκάλων μαθητών είναι μικρότερη απ’ ότι στα πολυθέσια, έτσι οι σχέσεις δασκάλων και μαθητών ενισχύονται και γίνονται αμεσότερες (Παπασταμάτης στο Φύκαρης, 2002).
Επιπλέον, ιδιαίτερη είναι και η θέση του εκπαιδευτικού στα ολιγοθέσια σχολεία, αφού σύμφωνα με τους Οικονομόπουλο και Μπρούζο, (2017)   η πλειοψηφία των δασκάλων ξεκινά την καριέρα τους από τέτοια μικρά σχολεία,  άρα δεν έχουν τα απαραίτητα εφόδια για να ανταπεξέλθουν στο διδακτικό και απαιτητικό διοικητικό έργο. Επίσης, ο εκπαιδευτικός οφείλει να κινείται με εντατικό ρυθμό από μάθημα σε μάθημα και από τάξη  σε τάξη για να προλάβει τη διδασκαλία του νέου διδακτικού αντικειμένου (Φύκαρης, 2002). Η μη τοποθέτηση εκπαιδευτικών ειδικοτήτων στα ολιγοθέσια σχολεία (γυμναστές, δάσκαλοι μαθημάτων αισθητικής αγωγής, καθηγητές ξένων γλωσσών κλπ.), οδηγεί τους υπηρετούντες εκπαιδευτικούς στην ανάγκη διδασκαλίας και αυτών των μαθημάτων, εκτός από τις ξένες γλώσσες, (Καραμήτρογλου, 1984).
Τέλος, οι κτηριακές εγκαταστάσεις είναι συνήθως εγκαταλειμμένες και η υλικοτεχνική υποδομή ανεπαρκής. Τόσο οι αίθουσες όσο και οι υπόλοιποι χώροι, χρειάζονται επιδιόρθωση ή συντήρηση. Συνήθως, βρίσκονται σε απομονωμένες περιοχές μακριά από κοινωνικούς οργανισμούς ή ιδρύματα και δύσκολα φθάνουν ως εκεί αρμόδιοι φορείς για να τα επιβλέψουν και να καταγράψουν ανάγκες και φθορές.
Ωστόσο, είναι αξιοσημείωτο ότι στα ολιγοθέσια σχολεία εξέχουσα θέση κατέχει σύμφωνα με τον Ξανθόπουλο η αρχή της παιδαγωγικής/ δημιουργικής δραστηριότητας των παιδιών. Ο μαθητής δουλεύει χωρίς την άμεση εποπτεία και καθοδήγηση του δασκάλου, άρα μαθαίνει να αυτενεργεί και να εξελίσσει τη δημιουργικότητά του (Ξανθόπουλος, 2001).

Τα ολιγοθέσια σχολεία, δεν είναι φαινόμενο μόνο ελληνικό (Παπασταμάτης,1998). Ανάλογα σχολεία υπάρχουν σε πολλές χώρες του εξωτερικού και στη διεθνή βιβλιογραφία αναφέρονται ως αγροτικά ή μικρά σχολεία.
Σχετικά με τα ολιγοθέσια σχολεία της Ευρώπης:
Στην Κύπρο το σχολικό έτος 2004-2005 το 17,4% των δημοτικών  σχολείων ήταν ολιγοθέσια, φοιτούσε το 3,1% των μαθητών και δίδασκε το 5,1% του συνόλου των εκπαιδευτικών ( Pasiardis, 2005).
Στη Γαλλία, το 36% των γαλλικών δημοτικών σχολείων  ήταν μονοθέσια και διθέσια και φοιτούσε το 9% του συνολικού αριθμού των μαθητών ( Φύκαρης, 2002). Μια επιτυχημένη πρακτική που εφαρμόστηκε στη Γαλλία ήταν τα δίκτυα επικοινωνίας, όπου κάθε χωριό είχε το δικό του σχολείο και τα παιδιά ανάλογα με την ηλικία τους, φοιτούσαν στο αντίστοιχο σχολείο του εκπαιδευτικού δικτύου.
Στην Ελβετία, κάθε χωριό έχει κρατήσει το δικό του σχολείο και οι μαθητές φοιτούν σ αυτά ανάλογα με την ηλικία τους ή παρακολουθούν μαθήματα και σε διαφορετικά χωριά αν η ηλικιακή τους ομάδα ανήκει  εκεί ( Φύκαρης, 2002).
Στην Ιταλία, τα ολιγοθέσια σχολεία υφίστανται λόγω κοινωνικών ή γεωγραφικών συνθηκών, διότι σύμφωνα με το Σύνταγμα της Ιταλικής Δημοκρατίας αποτελεί καθήκον του κράτους η πρόσβαση στην εκπαίδευση σε όλους τους νέους της χώρα ανεξάρτητα από το πώς και πού ζουν ( Eurypedia – Italy-2010/11).
Στην Αυστρία, σύμφωνα με τον Φύκαρη, κάθε κοινότητα λόγω της ιδιαιτερότητας της τοπογραφίας της, ( π.χ. απομονωμένες κοιλάδες),  έχει το δικό της ολιγοθέσιο δημοτικό σχολείο το οποίο ενισχύει την κοινωνική ζωή της περιοχής αφού οι κτηριακές εγκαταστάσεις σε πολλές περιπτώσεις χρησιμοποιούνται και για άλλους σκοπούς (Φύκαρης, 2002).
Ολιγοθέσια δημοτικά σχολεία υπάρχουν και στην Αγγλία και στις Σκανδιναβικές χώρες. Στην Αγγλία ακολουθήθηκε η εκπαιδευτική πολιτική συγχώνευσης ολιγοθέσιων δημοτικών σχολείων σε μεγαλύτερα δημοτικά ώστε να εφαρμοστούν ενιαία αναλυτικά  προγράμματα  και καλύτερης ποιότητας εκπαίδευση ( Routledge,1989). Βέβαια, με το πέρασμα  των χρόνων, άρχισαν να αναθεωρούνται οι παλαιότερες πολιτικές συγχώνευσης και να εξετάζεται η σχέση του ολιγοθέσιου σχολείου με την αγροτική ανάπτυξη ( Callagher, 1993). Στις Σκανδιναβικές χώρες, αν και αρχικά παρατηρήθηκε το φαινόμενο της συγχώνευσης, τα τελευταία χρόνια ολοένα και περισσότερο επικρατεί η άποψη ότι τα ολιγοθέσια δημοτικά σχολεία πρέπει να διατηρήσουν την ιδιαιτερότητά τους σε σχέση με τα μεγάλα σχολεία (ibid).
Σύμφωνα με τους Muse, Hite, Randall & Jensen (1998), η αμερικανική εκπαίδευση για περισσότερο από 200 χρόνια στηρίχθηκε στα μικρά σχολεία. Το 1917 υπολογίζεται ότι λειτουργούσαν στις Η.Π.Α 196.000 μικρά σχολεία αριθμός που σταδιακά μειώθηκε  από τον Α΄ Παγκόσμιο Πόλεμο μέχρι το 1960. Σήμερα, η εκπαιδευτική πολιτική για τα ολιγοθέσια σχολεία είναι για κάθε πολιτεία χωριστή, ανάλογα με τις ιδιαιτερότητές της.
Τέλος, ολιγοθέσια σχολεία συναντώνται σε πολλές περιοχές της Ασίας, της Λατινικής Αμερικής και της Αφρικής με πιθανή αύξηση του αριθμού τους, αφού καταβάλλονται προσπάθειες από τους διεθνείς οργανισμούς για ευρύτερη παροχή πρωτοβάθμιας εκπαίδευσης (Little, 2007).

Μετά την πρωτογενή κοινωνικοποίηση του παιδιού στην οικογένεια, σύμφωνα με τον Παπασταμάτη, βασικό ρόλο παίζει το σχολείο (Παπασταμάτης, 1998). Μπορεί να θεωρηθεί λοιπόν, ότι «σχολείο» και «παιδεία» συνυπάρχουν, αφού οι ώρες που εργάζεται το παιδί στο σχολείο και στο σπίτι ανάγουν το σχολείο σε παράγοντα που επηρεάζει την καθημερινή ζωή των παιδιών.
Το μικρό σχολείο, αποτελεί σημαντικό δίαυλο επικοινωνίας με την τοπική κοινότητα, η οποία μέσα από τη σχέση της με το σχολείο, αναπτύσσεται, μεταδίδει την τοπική κουλτούρα και ενισχύει  την ενεργό συμμετοχή των γονέων στην εκπαιδευτική διαδικασία ( Παπασταμάτης, 1998). Βέβαια, αναφέρεται από παιδαγωγούς ότι τα ολιγοθέσια σχολεία, συχνά μειονεκτούν έναντι των πολυθέσιων, λόγω του μικρού αριθμού μαθητών που φοιτούν σ’ αυτά και κατά συνέπεια του περιορισμένου εσωτερικού κοινωνικού περιβάλλοντος ( Φύκαρης, 2002). Έτσι υποστηρίζεται, ότι οι μαθητές στερούνται συναγωνισμού και αλληλεπίδρασης με συνομηλίκους, και  το πρότυπο των ενηλίκων περιορίζεται σε ελάχιστους έως και έναν εκπαιδευτικούς σε όλη την πορεία τους στο σχολείο, ενώ επιδρά καταλυτικά η εμπλοκή των γονέων στα σχολικά δρώμενα ( ibid).
Στο σημείο αυτό κρίνεται σκόπιμο να αναφερθούν τα οφέλη που έχουν οι μαθητές, οι γονείς και οι εκπαιδευτικοί από την αλληλεπίδραση οικογένειας και σχολείου. Η ενεργός συμμετοχή των γονέων στην εκπαιδευτική διαδικασία, αυξάνει το ενδιαφέρον των μαθητών για το σχολείο, βελτιώνοντας ταυτόχρονα την επίδοσή τους. Επιπρόσθετα, μπορεί να προλαμβάνει προβλήματα πειθαρχίας των μαθητών και να συμβάλλει στη βελτίωση της κοινωνικής και της ηθικής τους ανάπτυξης (Παπασταμάτης. 1998).
Παράλληλα, οι εκπαιδευτικοί των μικρών σχολείων σε αντίθεση με τα πολυθέσια,  μπορούν να έχουν άμεση και συνεχή επικοινωνία με τους μαθητές τους, αφού οι διαπροσωπικές σχέσεις είναι άμεσες και τείνουν να τους γνωρίζουν πολύ καλύτερα ( Bray, 1987). Από τη γόνιμη συνεργασία σχολείου-οικογένειας, οι εκπαιδευτικοί, παίρνουν πληροφορίες για τους μαθητές τους, μαθαίνουν τις ιδιαιτερότητες τους και έτσι επιτυγχάνεται καλύτερα το εκπαιδευτικό τους έργο ( Παπασταμάτης, 1998).
Όσον αφορά την έλλειψη ανταγωνισμού εξαιτίας μικρού ή ανύπαρκτου αριθμού συνομήλικων  παιδιών , υπάρχει η πεποίθηση ότι στα σχολεία ο ανταγωνισμός δρα ως κίνητρο ενεργοποίησης των μαθητών ( Ματσαγγούρας, 2000), χωρίς αυτό να σημαίνει ότι οι μαθητές είναι ευχαριστημένοι και τον προτιμούν ( Φύκαρης, 2002). Τα παιδιά από μόνα τους δεν διαθέτουν την επιθυμία να ανταγωνιστούν το ένα το άλλο. Αντίθετα, τα ολιγοθέσια σχολεία δίνουν τη δυνατότητα διαμόρφωσης συνεργατικού πνεύματος, αλληλεγγύης και συμμετοχικότητας ανάμεσα στους μαθητές. Τα παιδιά φαίνεται να προτιμούν την ανάπτυξη υγιών φιλικών σχέσεων που προσφέρουν μια υψηλού επιπέδου ποιότητας ζωή (ibid). Μάλιστα, οι σχέσεις αυτές που αναπτύσσονται στο σχολικό πλαίσιο, στηρίζουν τον μαθητή σε όλες τις εκφάνσεις της εξέλιξής του.  Επιπλέον ο Ματσαγγούρας ( 1995, σ:19) αναφέρει ότι: « η ομαδική συνεργασία μεγιστοποιεί τη μάθηση, διότι οι αντιπαραθέσεις των αλληλοσυγκρουόμενων απόψεων και ιδεών α. ενδυναμώνουν το ενδιαφέρον των μαθητών για το συγκεκριμένο διδακτικό αντικείμενο, β. επισημαίνουν τις διάφορες παραμέτρους του προβλήματος, γ. δίνουν στο μαθητή- ερευνητή τη δυνατότητα, να κάνει διευκρινίσεις, συσχετίσεις, υποθέσεις, επαληθεύσεις, κτλ. δ. δίνουν στο μαθητή τη δυνατότητα, μέσω μιας συνθετικής διαδικασίας, να διατυπώνει την προτεινόμενη λύση του προβλήματος».
Τέλος, το σχολείο ως οργανωμένος θεσμός της κοινωνίας αποσκοπεί στη γνωστική και συναισθηματική ανάπτυξη του παιδιού και στη διαμόρφωση της προσωπικότητάς του, λαμβάνοντας υπόψη τις ιδιαιτερότητες του κάθε ατόμου. Επίσης, στοχεύει στη διατήρηση και προαγωγή του κοινωνικού και οικονομικού συστήματος, δηλαδή, να αποκτήσουν οι μαθητές του όλα εκείνα τα εφόδια που θεωρούνται απαραίτητα για την οικονομία, τη διοίκηση την πολιτική, τη θρησκεία και την επιστήμη (Πιστιόλη, 2011).
Συμπερασματικά, οι μαθητές ενός ολιγοθέσιου σχολείου δεν υστερούν κοινωνικά απέναντι στους μαθητές ενός πολυθέσιου. Αντιθέτως, έχοντας μάθει να αναπτύσσουν σε μεγάλο βαθμό πνεύμα συνεργασίας και αλληλοβοήθειας, όπως θα φανεί στην έρευνα μας. Σε κάθε περίπτωση βέβαια είναι πολύ σημαντική η πρόσωπο με πρόσωπο επικοινωνία.

Συνοψίζοντας, στο τρίτο κεφάλαιο παρουσιάστηκε το ολιγοθέσιο δημοτικό σχολείο τόσο στην Ελλάδα όσο και στον κόσμο. Αναφέρθηκαν τα βασικά χαρακτηριστικά του, η κοινωνική του διάσταση, καθώς και  τα πλεονεκτήματά  και μειονεκτήματα που απορρέουν από τη λειτουργία του. 

Το  όρος διαδίκτυο είναι γνωστός συνήθως με την αγγλική του ονομασία  Internet (inter-net)  που προκύπτει από τη σύνθεση των λέξεων inter-network.  Το διαδίκτυο από θέμα τεχνολογίας είναι ένα επικοινωνιακό δίκτυο ηλεκτρονικών υπολογιστών που επιτρέπει  την ανταλλαγή δεδομένων μεταξύ οποιουδήποτε διασυνδεδεμένου υπολογιστή, καλύπτοντας έτσι, ολοένα και περισσότερες δυνατότητες και προοπτικές στο σύγχρονο άνθρωπο ( Παπαγεωργίου, 2010).
Το διαδίκτυο είναι ένα από τα μεγαλύτερα τεχνολογικά επιτεύγματα, αποτελώντας μια «γέφυρα επικοινωνίας» για ανταλλαγή μηνυμάτων, λόγου, ήχου και εικόνας για περισσότερο από ένα δισεκατομμύριο άτομα στον κόσμο ( Τσίτσικα & Φρέσκου, 2005). Θα μπορούσε να χαρακτηριστεί ως ένα «παγκόσμιο χωριό» συνδεδεμένων υπολογιστών που η επικοινωνία μεταξύ τους γίνεται με διάφορα τυποποιημένα πρωτόκολλα ( Γουλτίδης, 2004). 
Αποτελεί συχνό φαινόμενο η σύγχυση του   όρου Διαδίκτυο με τον  Παγκόσμιο Ιστό. Στην πραγματικότητα όμως είναι δύο τελείως διαφορετικά πράγματα. Ο όρος «Διαδίκτυο» ( Internet)  αποτελεί το σύνολο όλων των δικτύων υπολογιστών και αναφέρεται στις τεχνολογίες που βοηθούν στην ανάκτηση ιστοσελίδων ενώ οι τεχνολογίες  του Παγκόσμιου Ιστού  ( Web ή WWW ή  World Wide Web) σχετίζονται με το λογισμικό που απαιτείται για την πρόσβαση και την ανάκτηση του περιεχομένου των ιστοσελίδων ( Αθανάσαινας, 2009). Στην πραγματικότητα ο Παγκόσμιος Ιστός αποτελεί μια υπηρεσία του Διαδικτύου (Κούρτη, 2003).

Η ιστορία του Διαδικτύου  ξεκίνησε στις Ηνωμένες Πολιτείες Αμερικής (ΗΠΑ) κατά τη διάρκεια του ψυχρού πολέμου, όταν η Σοβιετική ένωση και οι Ηνωμένες πολιτείες ανταγωνίζονταν για την επιρροή τους στον κόσμο, με την Ρωσία να έχει στείλει ήδη στο διάστημα το δορυφόρο Σπούτνικ 1προκαλώντας ολοένα και περισσότερο φόβο και ανασφάλεια στους Αμερικανούς. Η επιτυχία του Σπούτνικ 1 απαιτούσε την αμερικανική αντίδραση. Έτσι, το Υπουργείο Άμυνας των ΗΠΑ δημιούργησε την υπηρεσία προηγμένων αμυντικών ερευνών ARPA (Advanced Research Project Agency). Η αποστολή τους ήταν να παράγει πρωτότυπα συστήματα  που θα  βοηθούσαν τις στρατιωτικές δυνάμεις των ΗΠΑ να αναπτυχθούν τεχνολογικά και να δημιουργήσουν ένα δίκτυο επικοινωνίας που θα μπορούσε να ανταπεξέλθει σε μια πιθανή πυρηνική επίθεση ( Gromov, 1996).
Η αρχική θεωρία για την ύπαρξη ενός δικτύου υπολογιστών που θα ήταν συνδεδεμένοι μεταξύ τους και θα αντάλλασσαν γρήγορα πληροφορίες και προγράμματα δόθηκε από τον Carl Robnett Licklider το 1962. Τον Αύγουστο του ίδιου έτους δημοσιεύεται από τους Licklider και Welden Clark  το πρώτο βιβλίο σχετικά με την έννοια του διαδικτύου (Gillies,2000).
Το 1973, στάλθηκε το πρώτο e-mail και η ακαδημαϊκή χρησιμότητά του έγινε αμέσως προφανής. Οι ανταλλαγές μηνυμάτων μπορούσαν να γίνονται πολύ πιο γρήγορα, ξεπερνώντας τα όρια της τυπογραφίας (Κατερέλος- Παπαδόπουλος, 2009).
Το 1983, υπολογίζονται να είναι συνδεδεμένοι στο διαδίκτυο περίπου 500 υπολογιστές, αριθμός που διπλασιάζεται μέσα σε ένα χρόνο, φθάνοντας τους 1024. Κάθε δίκτυο χρησιμοποιούσε δικά του πρωτόκολλα και μεθόδους διαβίβασης δεδομένων εσωτερικά ( Gillies,2000).
Στα τέλη της δεκαετίας του 1980 αναπτύσσεται για πρώτη φορά η γλώσσα HTML. Μέχρι τότε ένας σημαντικός αριθμός ανθρώπων χρησιμοποιούσε το ηλεκτρονικό ταχυδρομείο αλλά το διαδίκτυο δεν ήταν ακόμα γνωστό. Χάρη στη γλώσσα HTML, το διαδίκτυο απέκτησε δημοτικότητα, αφού πρόκειται για μια γλώσσα ανοιχτής συμμετοχής (open source) που παρέχει ελεύθερη αναδιανομή και πρόσβαση για το σχεδιασμό του τελικού υλικού. Το περιεχόμενο μιας ιστοσελίδας αποκτά μορφή υπερκειμένου αφού είναι πλέον γεμάτο εικόνες, χρώματα και ήχους ( Κατερέλος- Παπαδόπουλος,2009).
Κατά τη διάρκεια της δεκαετίας του 1990, το διαδίκτυο γίνεται παγκόσμιο φαινόμενο αφού παρατηρείται ταχεία ανάπτυξη και πολλαπλή εφαρμογή του, πέραν του ακαδημαϊκού χώρου (Gillies,2000).
Σήμερα, το διαδίκτυο σημειώνει σταθερά ανοδική πορεία σε όλον τον κόσμο. Με βάση τα αποτελέσματα της EUROSTAT και της Ελληνικής Στατιστικής Αρχής (ΕΛ.ΣΤΑΤ) το 86% των νέων, ασχολούνται με το Διαδίκτυο ( Internet World Stats, Eurostat, 2016)

Η χρήση του διαδικτύου, αποτελεί πλέον κομμάτι της καθημερινότητας μας, αφού παρέχει τη δυνατότητα ενημέρωσης για σχεδόν οποιοδήποτε θέμα μέσω μηχανών αναζήτησης όπως η Google. Αναμφισβήτητα απεριόριστες είναι και οι ευκαιρίες εκπαίδευσης και επιμόρφωσης για όλους τους ανθρώπους, ανάλογα με τα ενδιαφέροντά τους και τις ανάγκες τους, μέσω των διαδικτυακών μαθημάτων και των δωρεάν ηλεκτρονικών βιβλίων και «εγκυκλοπαιδειών»  (Manfreda, Bosnjak, Haas & Vehovar, 2008).
Σε επίπεδο επικοινωνίας, το διαδίκτυο επιτάχυνε σε εκπληκτικό ρυθμό την ταχύτητα μετάδοσης των πληροφοριών, δημιουργώντας έτσι τις προϋποθέσεις για παγκόσμιο διάλογο χωρίς εμφανή όρια. Η αποστολή ενός e-mail για παράδειγμα, μπορεί να παραδοθεί σε οποιονδήποτε στον κόσμο σε λιγότερο από ένα λεπτό, ενώ στο παρελθόν θα διαρκούσε ημέρες μπορεί και μήνες η παράδοση μια επιστολής σε κάποιον. Επίσης, εφαρμογές όπως το Skype και το Zoom δίνουν τη δυνατότητα σύγχρονης επικοινωνίας μέσω εικόνας και ήχου ( Dillman, 2010).
Εξαιρετικής σημασίας, είναι η συμβολή του διαδικτύου στον τομέα τον ηλεκτρονικών αγορών. Οποιοσδήποτε με πρόσβαση στο διαδίκτυο, μπορεί να αγοράσει προϊόντα που επιθυμεί, συγκρίνοντας εύκολα και γρήγορα τιμές μεταξύ των εταιρειών χωρίς να επισκεφτεί  το φυσικό κατάστημα (Manfreda, Bosnjak, Haas & Vehovar, 2008).
Καθοριστική είναι η συμβολή του διαδικτύου στον τομέα της εργασίας. Όσον αφορά τις επιχειρήσεις, υπάρχει η δυνατότητα να πουληθούν προιόντα κάθε μέρα ανά πάσα στιγμή εξ αποστάσεως. Ο καταναλωτής επισκέπτεται τον ιστότοπο που τον ενδιαφέρει και πραγματοποιεί ηλεκτρονικά την αγορά του, ενώ το κατάστημα διευρύνει τον κύκλο των αγοραστών του και παραμένει συνδεδεμένο με τον πελάτη του, ανεξάρτητα από την τοποθεσία του ( Dillman, 2010). Επίσης, μια από τις νέες μορφές οργάνωσης της εργασίας, ως αποτέλεσμα της χρήσης των νέων τεχνολογιών και του διαδικτύου είναι η τηλεργασία. Μια σύνδεση στο ιντερνέτ παρέχει σε πολλούς ανθρώπους τη δυνατότητα να εργάζονται από το σπίτι ή να έχουν ένα εικονικό γραφείο ( Dillman, 2010). 
 Η χώρα μας, ακολουθώντας τις διεθνείς εξελίξεις και σύμφωνα με το άρθρο 5 του Ν. 3846/2010  προχώρησε σε  ειδικότερες ρυθμίσεις για τους όρους κατάρτισης σύμβασης για τηλεργασία. Σήμερα, υπό τις εξαιρετικά απρόβλεπτες συνθήκες που δημιούργησε η κρίση του Κορωναιού παγκοσμίως και στα πλαίσια περιορισμού της διασποράς του, ελήφθησαν στη χώρα μας μια σειρά μέτρων ως προς την παροχή της εργασίας με τη μορφή της τηλεργασίας. Η παροχή της τηλεργασίας δίνει στον εργαζόμενο αφενός τη δυνατότητα να συνεχίσει την εργασιακή απασχόληση του και αφετέρου στον εργοδότη να συνεχίσει την επιχειρηματική δραστηριότητά του. Έτσι,  από 14.3.2020 τροποποιείται η αριθ.πρωτ.40331/Δ1.13521/13.9.2019 απόφαση του Υπουργού Εργασίας και Κοινωνικών Υποθέσεων, ώστε οι εργοδότες να καθορίσουν με απόφασή τους, ότι η εργασία που παρέχεται από τον εργαζόμενο θα πραγματοποιείται με το σύστημα της εξ αποστάσεως εργασίας για όσο χρονικό διάστημα διαρκούν τα μέτρα για τον περιορισμό της διάδοσης του κορωναιού. Μολονότι η παροχή εργασίας με τη μορφή τηλεργασίας δεν ήταν ιδιαίτερα διαδεδομένη στη χώρα μας, σήμερα βρίσκεται στο επίκεντρο του ενδιαφέροντος και σε πρωταρχική θέση λόγω του Κορωναιού COVID-19. 

Η χρήση του διαδικτύου από τους νέους είναι ένα ζήτημα που συγκεντρώνει το ενδιαφέρον της εκπαιδευτικής κοινότητας τόσο σε πανευρωπαϊκό όσο και σε παγκόσμιο επίπεδο. Η εύκολη και γρήγορη πρόσβαση στο Διαδίκτυο μέσω ενσύρματων ή ασύρματων δικτύων, και η εξάπλωση ολοένα και περισσότερων εφαρμογών όπως το  Facebook, messenger, instagramm κ.α. επηρεάζει την καθημερινότητα ολοένα και περισσότερων ανθρώπων.
Τα τελευταία χρόνια, παρατηρείται σημαντική αύξηση του ποσοστού συμμετοχής των  νέων στις λειτουργίες του διαδικτύου. Το 2018, το Ελληνικό Κέντρο Ασφαλούς Διαδικτύου του ΙΤΕ διεξήγαγε έρευνα, σε 14.000 μαθητές ηλικίας 10-17 ετών, για τη χρήση του διαδικτύου. Σύμφωνα με τα αποτελέσματα, το 41% του δείγματος ξεκίνησε να χρησιμοποιεί το διαδίκτυο σε ηλικία 7-8 χρόνων, ενώ το 26% σε ηλικία 9-10 ετών. Το 20% του δείγματος απάντησε ότι χρησιμοποίησε το διαδίκτυο σε ηλικία 4-6 ετών, ενώ το 12% από 11-12 χρόνων.  Επίσης η έρευνα έδειξε ότι το 73% των παιδιών συνδέεται μέσω κινητού τηλεφώνου στο διαδίκτυο ενώ αγαπημένες τους ασχολίες είναι τα διαδικτυακά παιχνίδια, τα μέσα κοινωνικής δικτύωσης και η παρακολούθηση βίντεο (Ίδρυμα Τεχνολογίας και Έρευνας, 2018).
Παρακάτω παρατίθενται δύο διαγράμματα σχετικά με την πρώτη ενασχόληση των παιδιών με το διαδίκτυο και τις διάφορες υπηρεσίες του, όπως τα αποτύπωσε η έρευνα που πραγματοποιήθηκε από το Ελληνικό  Κέντρο Ασφαλούς Διαδικτύου.

Εικόνα 1: Πότε ξεκίνησες να μπαίνεις στο διαδίκτυο;
Σύμφωνα με το διάγραμμα της εικόνας 1, το μεγαλύτερο ποσοστό των παιδιών,  δηλαδή 42%, μπαίνει για πρώτη φορά στο διαδίκτυο σε ηλικία 7-8 ετών.

Εικόνα 2: Ποια μέσα κοινωνικής δικτύωσης χρησιμοποιείς περισσότερο συχνά;
Η εικόνα 2, παρουσιάζει τις συχνότερες τάσεις στα παιδιά όσον αφορά τα μέσα κοινωνικής δικτύωσης. Το 35% δείχνει περισσότερη προτίμηση στην εφαρμογή Instagram, μια υπηρεσία κοινωνικής δικτύωσης που επιτρέπει τη λήψη και το διαμοιρασμό φωτογραφιών και βίντεο. 

Το διαδίκτυο έχει καθοριστική σημασία για την εξέλιξη του εκπαιδευτικού συστήματος. Η εξοικείωση μαθητών και εκπαιδευτικών με τις προηγμένες μαθησιακές τεχνολογίες και η αξιοποίησή τους υπό παιδαγωγικές και κοινωνικές προϋποθέσεις ενθαρρύνουν την καλλιέργεια κριτικής σκέψης και συμβάλουν στη δημιουργία συνεργατικών περιβαλλόντων μάθησης τόσο δια ζώσης όσο και από απόσταση (Αναστασιάδης, 2006).  
Σύμφωνα με το Wang, οι τεχνολογίες της πληροφορίας είναι σημαντικές για τους εκπαιδευτικούς και τους μαθητές. Οι εφαρμογές τους διαδικτύου ανταποκρίνονται στις απαιτήσεις των μαθητών σε πραγματικό χρόνο ενώ το Google θεωρείται για εκείνους νέος δάσκαλος και το διαδίκτυο νέο σχολείο (Wang, 2011).
Οι μαθητές με τη χρήση διάφορων μηχανών αναζήτησης όπως Google, yahoo κλπ., μπορούν να αναζητήσουν στο διαδίκτυο ο,τι θέλουν να μάθουν, να παρακολουθήσουν online μαθήματα και να βρουν ερευνητικές εργασίες και σημειώσεις που είναι αναρτημένες. Επίσης, έχουν τη δυνατότητα να ανταλλάξουν πληροφορίες με τους συμμαθητές τους για το ίδιο θέμα μέσω διαδικτύου (Hylen,2017).
Οι εκπαιδευτικοί μπορούν να χρησιμοποιούν πολυμεσικά κείμενα που συνδυάζουν ήχο, εικόνα και βίντεο, για να προσελκύσουν το ενδιαφέρον των μαθητών ή να χρησιμοποιούν κοινωνικά μέσα επικοινωνίας για να επικοινωνούν με τους μαθητές εκτός της σχολικής τάξης, δίνοντας έτσι ανατροφοδότηση για το υπό εξέταση κάθε φορά θέμα και  κίνητρα για την ενεργό συμμετοχή τους. Καθίσταται επίσης δυνατή, η διαδικτυακή συνεργασία  με άλλους συναδέλφους για την ανταλλαγή μεθόδων και τεχνικών διδασκαλίας  (ibid). 
Οι γονείς μέσω του διαδικτύου μπορούν να αλληλεπιδρούν ή να συνομιλούν με τους εκπαιδευτικούς άμεσα, να παρακολουθούν τις εργασίες των μαθητών τους και να τους βοηθούν αν είναι σκόπιμο, ανατρέχοντας σε ίδιο θέμα στο διαδίκτυο ή βλέποντας ενδεχομένως διάλεξη του ίδιου του εκπαιδευτικού  σχετική με το θέμα, που την έχει ανεβάσει ο ίδιος στο YouTube (ibid).
Η αξιοποίηση του διαδικτύου υπό παιδαγωγικές προϋποθέσεις, συμβάλει ώστε οι εκπαιδευτικοί να ενσωματώνουν τέτοιες μαθησιακές διαδικασίες, στις οποίες οι μαθητές θα μαθαίνουν μέσα από την πράξη, θα βιώνουν  και θα ανακαλύπτουν με τη βοήθεια του δασκάλου ως συνοδοιπόρου και καθοδηγητή. Οι μαθητές απαιτούν νέες δεξιότητες για να είναι σε θέση να προσαρμοστούν σε νέα δεδομένα και να μάθουν (Φιλιππούσης, 2013).

Τον 21ο αιώνα, οι ψηφιακές δεξιότητες θεωρούνται απαραίτητες για όλα τα κοινωνικά στρώματα, όπως οι γνώσεις γραφής, ανάγνωσης και αριθμητικής. Στο πλαίσιο αυτό, τα ευρωπαϊκά συστήματα εκπαίδευσης και κατάρτισης οφείλουν  να εμπλουτίσουν τη διδασκαλία τους με ψηφιακές τεχνολογίες, παρέχοντας στους πολίτες όλες τις απαραίτητες γνώσεις, δεξιότητες και ικανότητες που χρειάζονται οι σύγχρονες κοινωνίες ( European Commission 2017).
Σε επίπεδο ανηλίκων, πρέπει να ενισχυθεί η κριτική σκέψη των παιδιών και των νέων, ώστε να εντοπίζουν και να αντιμετωπίζουν αποτελεσματικά τους κινδύνους που προκύπτουν από τον εκφοβισμό, τις απειλές και τις ψευδείς ειδήσεις του κυβερνοχώρου ( European Commission 2017).
Το 2018, η έρευνα που διεξήγαγε το  Ελληνικό Κέντρο Ασφαλούς Διαδικτύου του ΙΤΕ σε 14.000 μαθητές ηλικίας 10-17 ετών, απέδειξε ότι οι γονείς δε δίνουν τη δέουσα προσοχή στην πλοήγηση των παιδιών στο διαδίκτυο. Από τα στοιχεία που ξεχωρίζουν και προκαλούν ανησυχία είναι το γεγονός ότι το 21% των παιδιών δηλώνει ότι έχει δεχτεί διαδικτυακή παρενόχληση και ένα μεγάλο ποσοστό επιχείρησε να την αντιμετωπίσει χωρίς να την αναφέρει σε κανέναν, το 21% των παιδιών έχει συναντηθεί με κάποιον που γνώρισε στο διαδίκτυο, το 41% δέχεται αιτήματα φιλίας από αγνώστους ενώ το 20% απαντά ότι δεν ξέρει αν αντιμετωπίζει πρόβλημα εθισμού στο διαδίκτυο (Ίδρυμα Τεχνολογίας και Έρευνας, 2018).

Στο κεφάλαιο αυτό, έγινε αναφορά στο διαδικτύο , διατυπώθηκε ο ορισμός του και  παρουσιάστηκε η πορεία του μέσα στα χρόνια. Δόθηκε έμφαση στα οφέλη του, στην παιδαγωγική αξιοποίηση του και στη χρήση του από τις νεαρές ηλικίες. Τέλος, παρουσιάστηκε το θέμα της ασφαλούς πλοήγησης στο διαδίκτυο, ένα θέμα το οποίο μαθητές, γονείς και εκπαιδευτικοί αντιμετωπίζουν καθημερινά. Με το κεφάλαιο αυτό, ολοκληρώνεται το θεωρητικό μέρος της εργασίας και επομένως ακολουθεί το ερευνητικό μέρος.

Στα τρία προηγηθέντα κεφάλαια, επιχειρήθηκε θεωρητική ανάλυση των βασικών εννοιών που αφορούν τη συγκεκριμένη έρευνα και στο ακόλουθο κεφάλαιο παρουσιάζεται η μεθοδολογική προσέγγιση που υιοθετήθηκε για να υπηρετήσει τη μελέτη αυτή.
Στην έρευνα συμμετείχε το 3/Θ  Δημοτικό Σχολείο Αγίου Λουκά Ευβοίας με τους μαθητές της Ε΄ και Στ ΄τάξης. Κατά τη διάρκεια του σχολικού έτους 2019-2020 και συγκεκριμένα από το Φεβρουάριο μέχρι τον Ιούνιο σχεδιάστηκαν και υλοποιήθηκαν από τους μαθητές μέσω του προγράμματος «ΟΔΥΣΣΕΑΣ 2020» διαδραστικές τηλεδιασκέψεις. Οι τηλεδιασκέψεις βασίστηκαν στην προτεινόμενη μεθοδολογία του «ΟΔΥΣΣΕΑΣ»  ( Anastasiades, 2003; 2006; 2008; 2010) και τα θέματα που επεξεργάστηκαν ήταν « Η ασφαλής  χρήση του διαδικτύου, ο εθισμός και η αποπλάνηση». Οι μαθητές για πρώτη φορά στα 20 χρόνια του «ΟΔΥΣΣΕΑΣ» εργάζονται ατομικά και  μέσω τηλεδιάσκεψης με τους συμμαθητές τους αλληλεπιδρούν με  το ειδικά σχεδιασμένο εκπαιδευτικό υλικό ( Καραγιάννης & Αναστασιάδης, 2009). Τέλος,  αξιοποιώντας τη μεθοδολογία της δημιουργίας σεναρίου στην εκπαιδευτική διαδικασία ( Σιάκας, 2008) δημιουργούν το δικό τους υλικό.

Ο γενικός σκοπός της παρούσας διπλωματικής εργασίας είναι ο σχεδιασμός, η υλοποίηση και η αποτίμηση μιας διδακτικής παρέμβασης, υιοθετώντας τη μεθοδολογία του προγράμματος εκπαιδευτικής αξιοποίησης της διαδραστικής τηλεδιάσκεψης «Οδυσσέας», εφαρμόζοντας για πρώτη φορά αυτοδύναμης εξ αποστάσεως εκπαίδευσης, για τη διδασκαλία της ασφαλούς πλοήγησης στο διαδίκτυο σε μαθητές δημοτικού σχολείου.
Στόχος της έρευνας είναι να διερευνηθεί κατά πόσο η εν λόγω διδακτική παρέμβαση, με τη  συγκεκριμένη μεθοδολογία, ενίσχυσε τις προϋπάρχουσες γνώσεις των μαθητών και οικοδόμησε νέες για την ασφαλή χρήση του διαδικτύου. 

Τα ερευνητικά ερωτήματα που προέκυψαν από το σκοπό, τους επιμέρους στόχους και την πορεία του ερευνητικού σχεδιασμού είναι τα παρακάτω:
1. Σε ποιο βαθμό η προτεινόμενη μεθοδολογία  επηρέασε τη διάθεση αποδοχής νέων εμπειριών από τα παιδιά;
2. Σε ποιο βαθμό η προτεινόμενη μεθοδολογία ενίσχυσε τις σχέσεις των παιδιών με τους εκπαιδευτικούς;
3. Σε ποιο βαθμό η προτεινόμενη μεθοδολογία ενίσχυσε τις σχέσεις των παιδιών της τάξης;
4. Σε ποιο βαθμό η προτεινόμενη μεθοδολογία ενίσχυσε τις γνώσεις των παιδιών για την ασφαλή πλοήγηση στο διαδίκτυο;

Η έρευνα έλαβε χώρα σε  χρονικό διάστημα πέντε μηνών και συγκεκριμένα από το Φεβρουάριο μέχρι τον Ιούνιο του 2019.

Οι έρευνες, ανάλογα με τον τρόπο συλλογής των δεδομένων τους, επεξεργασίας και παρουσίασης των αποτελεσμάτων τους, διακρίνονται σε δυο κατηγορίες, την ποσοτική έρευνα και την ποιοτική έρευνα. Στην  ποσοτική έρευνα, χρησιμοποιείται ένα τυχαίο και αντιπροσωπευτικό δείγμα που μπορεί να γενικευθεί σε ολόκληρο τον πληθυσμό και βασίζεται στη συλλογή και ανάλυση ποσοτικά μετρήσιμων δεδομένων τα οποία παρουσιάζονται σε πίνακες και συγκρίνονται με άλλα δεδομένα με τη βοήθεια στατιστικών αναλύσεων (Creswell, 2016). Η ποιοτική έρευνα βασίζεται σε αναζήτηση και συλλογή πληροφοριών  που είναι τεκμήρια γραπτής λεκτικής επικοινωνίας βασισμένα σε αναλυτική παρατήρηση και συνεντεύξεις ( Βάμβουκας,  2000). Η κατηγοριοποίηση του περιεχομένου των γραπτών τεκμηρίων εξαρτάται από το θεωρητικό πλαίσιο της εργασίας, τον σκοπό, τον στόχο  και τα ερευνητικά της ερωτήματα (Βάμβουκας,2000). Για την διερεύνηση των ερευνητικών ερωτημάτων της παρούσας διπλωματικής εργασίας, η οποία  είναι μια εφαρμοσμένη εκπαιδευτική έρευνα δράσης,  συγχρονική και επιτόπια χρησιμοποιήθηκε  ποιοτική μεθοδολογία έρευνας.

Μετά τη διατύπωση των ερευνητικών ερωτημάτων, ακολούθησε η επιλογή της κατάλληλης μεθόδου για τη συλλογή ή παραγωγή των δεδομένων. Οι μαθητές κλήθηκαν να απαντήσουν σε δύο ατομικά ερωτηματολόγια με  προκαθορισμένες ερωτήσεις ανοιχτού τύπου, όπως ακριβώς θα γινόταν σε μια ατομική ημιδομημένη συνέντευξη. Το πρώτο δόθηκε πριν την έναρξη των τηλεδιασκέψεων και το δεύτερο μετά το πέρας και την ολοκλήρωση του προγράμματος. Στη συνέχεια, μέσα από την ανάλυση των ερωτηματολογίων επιχειρείται η απάντηση των ερευνητικών ερωτημάτων. 

 Στην ποιοτική έρευνα, ο ερευνητής επιλέγει τους συμμετέχοντες, αφού πρόθεση δεν είναι η γενίκευση των αποτελεσμάτων  σε έναν πληθυσμό, αλλά η διερεύνηση σε βάθος του κεντρικού φαινομένου ( Creswell, 2016).Το δείγμα της παρούσας έρευνας αποτελούν οι 8μαθητές της Ε’ και Στ’ τάξης που φοιτούν στο 3/Θ Δημοτικό Σχολείο Αγίου Λουκά.  Η επιλογή των μαθητών έγινε με βάση τη δήλωση συναίνεσης των γονέων. Για την υλοποίηση του ερευνητικού προγράμματος, έγινε ενημέρωση στους γονείς με φυσική παρουσία στο χώρο του σχολείου και έπειτα δόθηκε σε αυτούς το σχετικό έντυπο καθώς και μια επιστολή. Πιο αναλυτικά, στην παρούσα έρευνα συμμετείχαν 3αγόρια και 5 κορίτσια. Απ’ αυτούς, στην Ε΄τάξη φοιτούν οι 3μαθητές και στην Στ΄ άλλοι 5. Στον πίνακα 1 που ακολουθεί, παρουσιάζεται αναλυτικά το δείγμα της έρευνας.
	Χαρακτηριστικά
	Σύνολο
	Δ.Σ. Αγίου Λουκά
	Δ.Σ. Αγίου 
Λουκά

	
	ΣΥΝΟΛΟ
	Ε’ ΤΑΞΗ
	ΣΤ’ΤΑΞΗ

	ΦΥΛΟ/ ΑΡ.ΜΑΘΗΤΩΝ
	Ν
	%
	Ν
	%
	Ν
	%

	ΑΓΟΡΙΑ
	3
	37,5
	0
	0
	3
	60,0

	ΚΟΡΙΤΣΙΑ
	5
	62,5
	3
	100,0
	2
	40,0

	ΣΥΝΟΛΟ
	8
	100,0
	3
	100,0
	5
	100,0


Πίνακας 1:  Δείγμα Έρευνας

Τα χαρακτηριστικά των υποκειμένων της έρευνας που συμπλήρωσαν τα αρχικά ερωτηματολόγια και διερευνήθηκαν οι αρχικές τους απόψεις παρουσιάζονται στον πίνακα 2.
	Χαρακτηριστικά
	Σύνολο
	Δ.Σ. Αγίου Λουκά
	Δ.Σ. Αγίου 
Λουκά

	
	ΣΥΝΟΛΟ
	Ε’ ΤΑΞΗ
	ΣΤ’ΤΑΞΗ

	ΦΥΛΟ/ ΑΡ.ΜΑΘΗΤΩΝ
	Ν
	%
	Ν
	%
	Ν
	%

	ΑΓΟΡΙΑ
	3
	37,5
	0
	0
	3
	60,0

	ΚΟΡΙΤΣΙΑ
	5
	62,5
	3
	100,0
	2
	40,0

	ΣΥΝΟΛΟ
	8
	100,0
	3
	100,0
	5
	100,0


Πίνακας 2:  Δείγμα έρευνας αρχικών ερωτηματολογίων

Όπως φαίνεται από τα δεδομένα του πίνακα 2 οι μαθητές που απάντησαν στα ερωτηματολόγια στη πρώτη φάση της έρευνας  πριν την έναρξη των τηλεδιασκέψεων, ήταν συνολικά 8, εκ των οποίων 3 ήταν αγόρια και 5 κορίτσια. Όλοι οι μαθητές που συμμετείχαν στην έρευνα απάντησαν στο ερωτηματολόγιο.
 Τα υποκείμενα της έρευνας που συμπλήρωσαν τα τελικά ερωτηματολόγια  ήταν συνολικά 8 και διαμορφώθηκαν ως εξής:  
	Χαρακτηριστικά
	Σύνολο
	Δ.Σ. Αγίου Λουκά
	Δ.Σ. Αγίου 
Λουκά

	
	ΣΥΝΟΛΟ
	Ε’ ΤΑΞΗ
	ΣΤ’ΤΑΞΗ

	ΦΥΛΟ/ ΑΡ.ΜΑΘΗΤΩΝ
	Ν
	%
	Ν
	%
	Ν
	%

	ΑΓΟΡΙΑ
	3
	37,5
	0
	0
	3
	60,0

	ΚΟΡΙΤΣΙΑ
	5
	62,5
	3
	100,0
	2
	40,0

	ΣΥΝΟΛΟ
	8
	100,0
	3
	100,0
	5
	100,0


Πίνακας 3: Δείγμα έρευνας τελικών ερωτηματολογίων
Όπως φαίνεται από τα δεδομένα του πίνακα 3 οι μαθητές που ερωτήθηκαν στην τελική φάση διεξαγωγής της έρευνας, μετά την ολοκλήρωση των τηλεδιασκέψεων ήταν συνολικά 8.

Για την κωδικοποίηση και την επεξεργασία των ερωτηματολογίων των συμμετεχόντων της έρευνας μας, χρησιμοποιήθηκε η τεχνική της ποιοτικής  ανάλυσης περιεχομένου. Μονάδα ανάλυσης θεωρήθηκε η πρόταση .  Για την ανάλυση των ερωτηματολογίων χρησιμοποιήθηκε το ειδικό  λογισμικό (atlas-ti 7.0). Τα ερωτηματολόγια των μαθητών, αφού χωρίστηκαν σε δυο αρχεία ανάλογα με τη χρονική περίοδο που μοιράστηκαν  ( πριν και μετά τις τηλεδιασκέψεις), μορφοποιήθηκαν και αποθηκεύτηκαν σε μορφή εμπλουτισμένου κειμένου (.rtf). Με αυτή τη μορφή επεξεργάστηκαν στο πρόγραμμα Atlas ti 7.0.
Κατά την επεξεργασία των δεδομένων, μελετήθηκε κάθε πρόταση προσεκτικά και στη έπειτα  αποδόθηκε ένα άξονας για κάθε πρόταση. Συνολικά υπήρχαν πέντε άξονες . « Οι άξονες αποτελούν ένα είδος κωδικοποίησης που δημιουργήθηκαν προκειμένου να ολοκληρωθεί η επεξεργασία των γραπτών κειμένων. Η βασική ιδέα της ανάλυσης του περιεχομένου συνίσταται στην ταξινόμηση των στοιχείων ενός κειμένου σ’ έναν ορισμένο αριθμό κατηγοριών, εκ των προτέρων καθορισμένων. Οι κατηγορίες αυτές αποτελούν το πλαίσιο ταξινόμησης, τις  «θυρίδες» όπως αλλιώς ονομάζονται ( Τζάνη, 2005).
Κάθε άξονας περιλαμβάνει υποκατηγορίες με τα βασικά αντικείμενα κάθε άξονα. Έτσι, ο ερευνητής μέσω του λογισμικού, ταξινομεί κάθε μονάδα ανάλυσης στον αντίστοιχο άξονα καθώς και στο συγκεκριμένο αντικείμενο που έχει ορίσει με τη μορφή ηλεκτρονικών πλαγιότιτλων. Δηλαδή, κάθε πρόταση του μαθητή, έπαιρνε έναν ηλεκτρονικό πλαγιότιτλο ο οποίος αντιστοιχούσε σε ένα κωδικό από τα βασικά αντικείμενα. Το λογισμικό πέρα  από τη δυνατότητα ταξινόμησης των αξόνων και των βασικών αντικειμένων, εξάγει τα αποτελέσματα ομαδοποιημένα, ενώ δίνει τη δυνατότητα  καταμέτρησης της συχνότητας εμφάνισης του κάθε άξονα καθώς και των αντικειμένων. Με τον τρόπο αυτό, πραγματοποιήθηκε η κωδικοποίηση, η ταξινόμηση, η καταμέτρηση και η καταγραφή των αποτελεσμάτων της ανάλυσης περιεχομένου.
Βέβαια, για να εξασφαλιστεί η εγκυρότητα και η αποτελεσματικότητα  της κατηγοριοποίησης,  λαμβάνονται υπόψη οι αρχές της εξαντλητικότητας, της καταλληλότητας και του αμοιβαίου αποκλεισμού ( Τζάνη, 2005). Σύμφωνα με την αρχή της εξαντλητικότητας, όλες οι ενότητες ανάλυσης μπορούν να υπαχθούν στις συγκεκριμένες κατηγορίες που καθορίστηκαν. Σύμφωνα με την  αρχή της καταλληλότητας όλες οι κατηγορίες ταιριάζουν στον σκοπό της έρευνας και στο περιεχόμενο που αναλύεται και  τέλος σύμφωνα με την αρχή του αμοιβαίου αποκλεισμού μια ενότητα ανάλυσης δε μπορεί να κατηγοριοποιηθεί ταυτόχρονα σε δυο κατηγορίες (Βάμβουκας, 2002). 

Στο πέμπτο κεφάλαιο παρουσιάζονται  ο σκοπός, ο στόχος τα ερευνητικά ερωτήματα και η μεθοδολογική προσέγγιση της έρευνας. Επίσης γίνεται αναφορά στο χρόνο διεξαγωγής  και στο δείγμα της έρευνας καθώς και στο ερευνητικό εργαλείο του  ερωτηματολογίου που χρησιμοποιήθηκε. Τέλος, αναφέρεται με σαφήνεια ο τρόπος κωδικοποίησης των δεδομένων  και οι περιορισμοί  που προκύπτουν.

6   Παρουσίαση και Ανάλυση των Αποτελεσμάτων

Στην παρούσα ενότητα θα παρουσιαστούν οι αρχικές απόψεις των μαθητών σχετικά με τη συμμετοχή τους στο πρόγραμμα ΔΤ « ΟΔΥΣΣΕΑΣ 2020», που είχε στόχο την ασφαλή πλοήγηση των μαθητών στο διαδίκτυο, σύμφωνα με όσα κατέθεσαν στα αρχικά ερωτηματολόγιά τους. Οι απόψεις αφορούν τη διάθεση αποδοχής νέων εμπειριών από τα παιδιά, τις σχέσεις τους με τους εκπαιδευτικούς, την επικοινωνία και τις σχέσεις με τους συμμαθητές τους καθώς και τις γνώσεις τους για την ασφαλή πλοήγηση στο διαδίκτυο, όπως εκφράστηκαν μέσα  από τις απαντήσεις στα αρχικά ερωτηματολόγια που συμπλήρωσαν. Ακολουθεί η παρουσίαση των απόψεων, όπως διατυπώθηκαν από τους ίδιους τους μαθητές, μετά την ολοκλήρωση του προγράμματος.
Η διαμόρφωση των ερωτήσεων των ερωτηματολογίων είναι βασισμένη στη μεθοδολογία του Προγράμματος «ΟΔΥΣΣΕΑΣ» στην ποιοτική έρευνα όπως διδάχθηκε στα πλαίσια του μεταπτυχιακού προγράμματος σπουδών. Κάθε πρόταση συνοδεύεται από έναν κωδικό, που αντιστοιχεί σε έναν μαθητή. Οι μαθητές του Δημοτικού Σχολείου Αγίου Λουκά, έλαβαν αύξοντες αριθμούς, με πρώτο τον αριθμό 41 που αντιστοιχεί στο σχολείο και έπειτα ακολουθεί 01,02,03 κτλ, αριθμοί που αντιστοιχούν στον κάθε μαθητή. Σε κάθε αναφερόμενη άποψη θα αναγράφεται και ο κωδικός του μαθητή από τον οποίο προέρχεται.
Οι απόψεις κατηγοριοποιήθηκαν με βάση τους άξονες και τα βασικά αντικείμενα προς διερεύνηση, σύμφωνα με τα ερευνητικά ερωτήματα. Οι συγκεκριμένοι άξονες με τα συγκεκριμένα βασικά αντικείμενα επιλέχθηκαν για να αναδειχθεί η επίδραση των Τ/Δ στο διαπροσωπικό επίπεδο των μαθητών μεταξύ τους, στην επιθυμία τους να βρίσκονται στο σχολικό περιβάλλον και να αλληλεπιδρούν με αυτό, στη διαμόρφωση των συναισθημάτων τους, στην ορθή χρήση του διαδικτύου και στις προσδοκίες από το πρόγραμμα « ΟΔΥΣΣΕΑΣ».


Πίνακας 4: Κωδικοποίηση Έρευνας
	1ος Άξονας: Κοινωνική Επάρκεια

	Συνεργασία με το δάσκαλο μέσω Τ/Δ

	Επικοινωνία με τους συμμαθητές μέσω Τ/Δ

	Απόκτηση φίλων μέσω Τ/Δ

	2ος Άξονας: Σχολική Επάρκεια

	Κίνητρα

	Οργάνωση/ Σχεδιασμός

	Απόψεις για το Δημοτικό Σχολείο

	3ος Άξονας: Συναισθηματική Επάρκεια

	Συναισθήματα για το Δημοτικό Σχολείο

	Διάθεση αποδοχής νέων εμπειριών μέσω Τ/Δ

	4ος Άξονας: Διαδίκτυο

	Απόψεις για την ασφαλή χρήση του Διαδικτύου

	Απόψεις για τους κινδύνους του Διαδικτύου

	5ος Άξονας: Τηλεδιάσκεψη

	Προσδοκίες

	Απόκτηση γνώσεων μέσω Τ/Δ

	Συναισθήματα για την Τ/Δ

	6ος Άξονας: Διάφορα

	Απόψεις που δεν αφορούν την έρευνα



Προέκυψαν πέντε άξονες που αναφέρονται στα ερευνητικά ερωτήματα της εργασίας, οι οποίοι θα παρουσιαστούν στη συνέχεια. Ο έκτος άξονας με τίτλο «Διάφορα» δεν θα αναλυθεί. Περιλαμβάνει όλες εκείνες τις απόψεις των μαθητών που είτε δεν αφορούν το πρόγραμμα είτε η διατύπωση τους προκαλεί προβληματισμό για το περιεχόμενο και το νόημά τους.

Ο πρώτος άξονας της έρευνας σχετίζεται με την κοινωνική επάρκεια των μαθητών και μέσα από τις απαντήσεις τους θα γίνει προσπάθεια ανάδειξης των τριών αντικειμένων αυτού του άξονα και συγκεκριμένα της συνεργασίας με το δάσκαλο της τάξης μέσω Τ/Δ, της επικοινωνίας με τους συμμαθητές της τάξης μέσω Τ/Δ και της απόκτησης φίλων μέσω Τ/Δ.

Αρχικές απόψεις των μαθητών ως προς τη συνεργασία με το δάσκαλο μέσω Τ/Δ
Για την συνεργασία με το δάσκαλο της τάξης, έγινε στους μαθητές η ερώτηση «Τι κάνεις με το δάσκαλο της τάξης σου;»
Από τις απαντήσεις των  συμμετεχόντων στην έρευνα, διαπιστώθηκε ότι οι περισσότεροι μαθητές έχουν καλή συνεργασία με το δάσκαλο τονίζουν, τον ρόλο του στη μάθηση και προσδοκούν καλή συνεργασία και μέσω των τηλεδιασκέψεων.
Μαθήματα και πλάκες 4101
Μάθημα, αστεία περνάμε ωραία 4105
Περνάμε τέλεια, κάνει ωραία το μάθημα και κάνει και πολλές πλάκες. 4108
έχουμε καλές σχέσεις κάνει πλάκα και ωραίο μάθημα 4109
Συζητάμε, κάνουμε μάθημα, μαθαίνουμε νέα πράγματα 4110
Μάθημα, μιλάμε και καμιά φορά μπορεί να πούμε και κάποιο αστείο 4111
Συζητάμε για διάφορα θέματα και κάνουμε τα μαθήματα 4112
Παρακολουθώ το μάθημα  και εξηγεί όταν δεν έχουμε καταλάβει κάτι 4113


Αρχικές απόψεις για την επικοινωνία με τους συμμαθητές / Διαπροσωπική Επικοινωνία
Στις αρχικές απόψεις των μαθητών, για τη διερεύνηση της διαπροσωπικής επικοινωνίας έγινε η εξής μία ερώτηση: «Πώς είναι οι σχέσεις με τους συμμαθητές σου στο σχολείο και πώς πιστεύεις να είναι στις τηλεδιασκέψεις;»
Διερευνώντας τις απόψεις των μαθητών παρατηρείται ότι το σύνολο των παιδιών έχουν αυξημένη διαπροσωπική επικοινωνία  και καλές σχέσεις με τους συμμαθητές τους. Στις τηλεδιασκέψεις φαίνεται να αναμένουν βοήθεια, αποστήριξη και διάθεση να γνωρίσουν κι άγνωστους ανθρώπους. Οι αναφορές των παιδιών παρουσιάζονται αυτούσιες στη συνέχεια: 
Η σχέση μου με τους συμμαθητές μου είναι πολύ καλή, παίζουμε 4101
θα μιλάμε πιο πολύ. 4101
Παίζουμε και γελάμε 4105
Τώρα θα περνάμε ακόμη πιο ωραία γιατί θα βοηθάμε ο ένας τον άλλο πιο πολύ. 4105
Παίζουμε, διαβάζουμε μαζί. 4108
Θα μιλάω περισσότερες ώρες με τις φίλες μου. 4108
Η σχέση μου με τους συμμαθητές μου είναι ωραία 4109
και τώρα θα κάνουμε πιο πολύ παρέα 4109
Μιλάμε, παίζουμε 4110
και αν στην τηλεδιάσκεψη γνωρίσουμε κι άλλα παιδιά θα είναι ακόμη καλύτερα. 4110
Περνάω πολύ καλά, μιλάμε. 4111
Μου αρέσει να μιλάμε για διάφορα πράγματα και όχι μόνο για μαθήματα. 4111
Οι σχέσεις μας είναι καλές, παίζουμε ποδόσφαιρο, 4112
μου αρέσει να κάνω καινούρια πράγματα. 4112
Παίζουμε και είμαστε πολύ καλοί φίλοι. 4113



Αρχικές απόψεις των μαθητών ως προς τη σημασία των φίλων 
Η σημασία των φίλων αναφέρεται απ’ όλους τους μαθητές στις αρχικές απαντήσεις τους. Οι μαθητές επικεντρώνονται στα θετικά συναισθήματα που βιώνουν με τους φίλους τους, θεωρώντας τους σημαντική παράμετρο σε πολλά επίπεδα της σχολικής ζωής. Για να αναδειχθούν οι απόψεις  σ’ αυτό το θέμα, τέθηκε η εξής ερώτηση: «Γιατί είναι σημαντικοί οι φίλοι στο σχολείο;»
Είναι σημαντικοί γιατί παίζουμε και κάνουμε παρέα μετά και όταν τελειώσει το σχολείο 4101
Γιατί κάνουμε παρέα παίζουμε, παίζουμε και έξω από το σχολείο. 4105
Γιατί κάνουμε πολλά πράγματα μαζί 4108
και αν ήμασταν μόνοι μας θα βαριόμασταν. 4108
Γιατί περνάμε ωραία 4109
και βοηθάει ο ένας τον άλλο. 4109
Είναι σημαντικοί γιατί κάνουμε παρέα, δεν είμαστε μόνοι μας. 4110
Γιατί είναι φίλοι μου, τους βοηθάς και σε βοηθάνε 4111
Γιατί αν είσαι μόνος σου στενοχωριέσαι 4112
και δεν παίζεις με άλλη παρέα. 4112
Γιατί περνάει ωραία η ώρα, διασκεδάζεις, είσαι χαρούμενος. 4113

Ο δεύτερος άξονας αφορά τη σχολική επάρκεια των μαθητών. Τα βασικά αντικείμενα του, εν λόγω, άξονα είναι δύο και αναφέρονται στη διάθεση αποδοχής νέων εμπειριών και την οργάνωση/σχεδιασμό των μαθητών για το δημοτικό σχολείο.
Διάθεση αποδοχής νέων εμπειριών
Οι αναφορές των μαθητών που σχετίζονται με νέες εμπειρίες αφορούν αλλαγές που θα ήθελαν να γίνουν στο σχολικό περιβάλλον. Οι ερωτήσεις που τέθηκαν ήταν οι εξής: «Σου αρέσει το σχολείο; Τι νέο θα ήθελες να συναντήσεις στο σχολείο που δεν το κάνετε μέχρι τώρα; Πως σου φαίνονται τα μαθήματα φέτος;»
Ορισμένες αρχικές αναφορές των μαθητών για το σχολείο επικεντρώνονται κυρίως στον χώρο, εσωτερικό και εξωτερικό. Οι απόψεις που αναφέρονται στη μάθηση, φανερώνουν ότι το σχολείο αποτελεί μια ευχάριστη διαδικασία από την οποία αποκομίζουν πολλά οφέλη και εμπειρίες.
Ναι μου αρέσει. 4105
Το σχολείο είναι πάρα πολύ ωραίο. 4108
Ναι μου αρέσει το σχολείο. 4109
Ναι πολύ 4110
Μου αρέσει  πάρα πολύ το σχολείο. 4111
Ναι μου αρέσει είναι πολύ ωραίο 4112
Υπάρχουν όμως και δυο απόψεις στις  οποίες ο ένας μαθητής αναφέρει ότι δεν του αρέσει το σχολείο και ο άλλος ότι του αρέσει έτσι και έτσι.
Έτσι και έτσι 4101
Δε μου αρέσει το σχολείο 4113
Οι μαθητές θα ήθελαν να πραγματοποιηθούν ορισμένες αλλαγές ώστε το σχολείο να προσφέρει περισσότερα κίνητρα για μάθηση.
Να μην κουβαλάμε πολλά βιβλία, να παίρνουμε λαπ τοπ. 4101
Να κάνουμε λιγότερο μάθημα και περισσότερο διάλειμμα και γυμναστική. 4105
Είμαι ικανοποιημένη έτσι όπως είναι περιμένω να μάθω απ’ αυτό πολλά πράγματα. 4109
Μου αρέσει έτσι όπως είναι, ίσως να είχαμε ένα γήπεδο βόλεϊ. 4111
Θα ήθελα ένα γήπεδο ποδοσφαίρου για να κάνουμε περισσότερο γυμναστική. 4112
Να μην πάμε κάθε μέρα σχολείο 4113
Δύο μαθητές φαίνεται πως δε θέλουν να αλλάξει κάτι στο σχολείο τους και το προτιμούν έτσι όπως είναι.
Δε θέλω να αλλάξω κάτι. 4108
Δε ξέρω μου αρέσει και έτσι. 4110
Οι μαθητές είναι ικανοποιημένοι με τα μαθήματα που διδάσκονται φέτος και δεν τους φαίνονται δυσκολότερα από πέρυσι, εκτός από έναν μαθητή που τα θεωρεί πιο δύσκολα από τα μαθήματα της Ε’ τάξης.
Εύκολα και ωραία. 4101
Εύκολα. 4105
Τα μαθήματα μου φαίνονται εύκολα και ωραία. 4108
Προσπαθώ είναι καλά. 4109
Πιο εύκολα από πέρυσι. 4111
Μου αρέσουν πολύ πιο πολύ γιατί κάνουμε Φυσική και Γεωγραφία. 4112
Ίδια με πέρυσι. 4113
Λίγο πιο δύσκολα από την Πέμπτη. 4110

Οργάνωση/ Σχεδιασμός
Στις αρχικές τοποθετήσεις σχετικά με την οργάνωση και το σχεδιασμό του μαθήματος,  οι μαθητές κλήθηκαν να απαντήσουν στην ερώτηση: «Πώς κρίνεις τη συμμετοχή σου στην τάξη;»
Οι απαντήσεις φανερώνουν ότι οι μαθητές έχουν καλή εικόνα για τον εαυτό τους σχετικά με τη συμμετοχή τους στην τάξη και με τις υποχρεώσεις τους απέναντι στο σχολείο.
Μερικές φορές σηκώνω χέρι άλλες περιμένω να μου δώσουν το λόγο, 4101
αλλά συμμετέχω σε όλα.4101
Σηκώνω το χέρι μου πιο πολύ στα μαθηματικά 4105
αλλά πιστεύω ότι είμαι εντάξει στις υποχρεώσεις μου γιατί διαβάζω και γράφω ότι πρέπει. 4105
Καλή, σηκώνω χέρι 4108
Ακούω τη δασκάλα μου. 4108
Μου αρέσει να σηκώνω χέρι γρήγορα. 4109
Σηκώνω το χέρι όμως μιλάω και στη διπλανή μου καμιά φορά. 4110

Ανάλογα  με το μάθημα σε άλλα σηκώνω χέρι άλλες φορές μιλάω με τη διπλανή μου, 4111
αλλά πιστεύω είμαι συνεπής. 4111

Μιλάω με το διπλανό μου κάποιες φορές 4112
σηκώνω το χέρι σε ότι μας ρωτάει η κυρία. 4112
Θα σηκώσω το χέρι όταν θέλω να μιλήσω. 4113

Ο τρίτος άξονας αφορά τη συναισθηματική επάρκεια των μαθητών δηλαδή τα συναισθήματα που τους δημιουργούνται για το σχολείο. Οι μαθητές από τις απαντήσεις τους στην ερώτηση «Ποια συναισθήματα σου δημιουργούνται απ’ αυτό;» φαίνεται να νιώθουν χαρούμενοι για το δημοτικό σχολείο, εκτός από έναν μαθητή που θεωρεί το σχολείο βαρετό, χωρίς να δικαιολογεί αυτή την άποψη. Ακολουθούν αυτούσιες οι απαντήσεις τους.
Κάποιες φορές δεν έχω όρεξη 4101
όταν κάνουμε κάτι διαφορετικό όπως τώρα με τις τηλεδιασκέψεις ανυπομονώ. 4101
Χαρά 4105
Χαρά και μερικές φορές άγχος. 4108
Χαρούμενη, νιώθω μια χαρά. 4109
Νιώθω χαρούμενη γιατί βλέπω τους φίλους μου, τους συμμαθητές μου, 4110
γνωρίζω καινούρια πράγματα. 4110
Νιώθω χαρά γιατί περνάμε ωραία. 4111
Νιώθω ευτυχία γιατί περνάω πολύ ωραία. 4112
Ε το βαριέμαι λίγο. 4113

Στον τέταρτο άξονα θα παρουσιαστούν οι αρχικές απόψεις των μαθητών για το διαδίκτυο. Τα βασικά αντικείμενα του, εν λόγω, άξονα είναι δύο και αναφέρονται στις απόψεις των μαθητών για την ασφαλή χρήση του διαδικτύου και τους κινδύνους του διαδικτύου.
Ασφαλής χρήση του διαδικτύου
Οι ερωτήσεις που έγιναν κατά τη διάρκεια των αρχικών ερωτηματολογίων σχετικά με την ασφαλή χρήση του διαδικτύου ήταν οι εξής: «Η πλοήγηση στο διαδίκτυο είναι πάντοτε ασφαλής; Πώς πιστεύεις ότι μπορούμε να χρησιμοποιούμε το διαδίκτυο με ασφάλεια;»
Όπως φαίνεται από την ανάλυση, σχεδόν όλοι οι μαθητές γνώριζαν ότι η πλοήγηση στο διαδίκτυο δεν είναι πάντοτε ασφαλής, ενώ αρκετοί ήταν εκείνοι που γνώριζαν τρόπους για την ασφαλή χρήση του διαδικτύου. Στη συνέχεια, παρατίθενται αυτούσιες οι απαντήσεις των μαθητών:
Δεν ξέρω 4101
Να μην παίζουμε παιχνίδια πολλές ώρες. 4101
Εξαρτάται πως το χρησιμοποιούμε. 4105
Αν δεν παίζουμε πολλές ώρες και ρωτάμε τους γονείς μας κάθε φορά που μπαίνουμε. 4105
Νομίζω όχι 4108
Δε ξέρω, ίσως να ρωτάμε τους γονείς μας. 4108
υπάρχουν κίνδυνοι αλλά και θετικά 4109
δε ξέρω 4109
Κάποιες φορές υπάρχουν και κίνδυνοι 4110
Δε ξέρω 4110
Όχι δεν είναι όλες οι σελίδες ασφαλείς. 4111
Αν ρωτάμε τα πιο μεγάλα αδέρφια μας ή τους γονείς μας. 4111
Όχι πάντα. 4112
Να μπαίνουμε μόνο σε ιστοσελίδες που είναι για τη δική μας ηλικία. 4112
Όχι, υπάρχουν και κίνδυνοι. 4113
Αν ρωτάμε τους γονείς μας, για πράγματα που δεν ξέρουμε. 4113

Κίνδυνοι του διαδικτύου
Η ερώτηση που έγινε για να αναφέρουν οι μαθητές τις απόψεις τους για τους κινδύνους του διαδικτύου είναι η εξής: «Γνωρίζεις ορισμένους κινδύνους του διαδικτύου;»
Από τις απαντήσεις των παιδιών, φαίνεται ότι το μεγαλύτερος μέρος γνωρίζει ότι υπάρχουν κίνδυνοι στο διαδίκτυο.
Δεν ξέρω 4101
Αν παίζουμε ένα παιχνίδι κάθε μέρα πολλές ώρες και δεν παίζουμε στην αυλή. 4105
Αν μπούμε σε μια ιστοσελίδα και μπορεί να είναι κακοποιοί 4108
θα μας κοροϊδέψουν για να μας κάνουν κακό. 4108
όταν δείχνουν εικόνες άσχημες 4109
Αν κολλήσουμε ιό, 4110
η αν παίζουμε πολλές ώρες ένα παιχνίδι. 4110
Αν αγοράζουμε από ιστοσελίδες που δεν ξέρουμε. 4111
Να στέλνουμε ιμειλ σε αγνώστους και να είναι κακοποιοί. 4112
Αν πατήσουμε κάπου πάνω στον υπολογιστή σε διαφήμιση μπορεί να κολλήσουμε ιό. 4113

Ο πέμπτος άξονας αναφέρεται στην τηλεδιάσκεψη και αποτελείται από πέντε αντικείμενα: τις προσδοκίες, τις σχέσεις με τους συμμαθητές της τάξης, την απόκτηση γνώσεων μέσω τηλεδιάσκεψης και τα συναισθήματα για την τηλεδιάσκεψη.

Προσδοκίες
Οι αρχικές προσδοκίες των μαθητών για τις τηλεδιασκέψεις αποτελούν το πρώτο αντικείμενο του πέμπτου άξονα. Η ερώτηση που έγινε στους μαθητές ήταν η εξής: «Τι περιμένεις από τις τηλεδιασκέψεις;»
Τα παιδιά δε γνωρίζουν ακόμη τι είναι οι τηλεδιασκέψεις και με τι αντικείμενο θα ασχοληθούν, οπότε οι απαντήσεις τους ποικίλουν. Πιστεύουν πως θα γνωρίσουν νέους τόπους,  θα κάνουν μάθημα με διαφορετικό τρόπο, θα επικοινωνούν με άλλους διαφορετικά, ενώ μόνο ένας μαθητής δήλωσε πως δεν γνωρίζει.

Να μάθω νέα πράγματα 4101
Να μας βοηθήσει να επικοινωνούμε. 4105
Θα περάσουμε όμορφα 4108
αλλά δε ξέρω τι θα κάνουμε. 4108
να γνωρίσουμε ένα νέο τόπο. 4109
Να κάνουμε μάθημα με άλλο τρόπο. 4110
Πιστεύω ότι η τηλεδιάσκεψη θα είναι φανταστική 4111
 γιατί θα μάθω κάτι νέο όχι μόνο σχολικά μαθήματα. 4111
θα είναι ωραία 4112
Μαθαίνω περισσότερα πράγματα για το ιντερνέτ και τον υπολογιστή 4112
Θα είναι χρήσιμη 4113
γιατί θα μάθω να κάνω μόνος μου πράγματα.4113



Σχέσεις με τους συμμαθητές της τάξης μέσα από την Τ/Δ
 Η ερώτηση που έγινε στους μαθητές για τις σχέσεις τους, με τους συμμαθητές της τάξης τους ήταν η εξής: «Πώς θεωρείς ότι η τηλεδιάσκεψη σε έφερε πιο κοντά με τα παιδιά της τάξης σου; Θα κάνεις καινούριους φίλους;»
Στις αρχικές τους αναφορές, οι μαθητές θεώρησαν θετική την επίδραση της τηλεδιάσκεψης στη σχέσεις με τους συμμαθητές τους ενώ το μεγαλύτερο μέρος φαίνεται πρόθυμο να κάνει νέους φίλους.
Θα βλέπω πιο πολλές ώρες τα παιδιά 4101
και δε θα μιλάμε μόνο για μαθήματα 4101
Ναι πιστεύω θα γίνω 4105
Θα τα βλέπω πιο πολλές ώρες. 4105
Μάλλον 4105
Ναι μάλλον 4108
αλλά τώρα μπορούμε να βλέπουμε κάποιον και αν είναι πολύ μακριά. 4108
θα συζητάμε και για άλλα πράγματα όχι μόνο για μαθήματα. 4109
ναι αν τους γνωρίσω πολλές φορές 4109
Δε θα μιλάμε μόνο για μαθήματα 4110
αλλά και γι άλλα σημαντικά πράγματα που συμβαίνουν όπως οι μεγάλοι. 4110
Ναι πολύ. 4110
Ναι μπορεί 4111
Ναι γιατί τα βλέπω συχνά 4112
και μπορούμε να μιλάμε όχι μόνο για μαθήματα. 4112
Όχι, δύσκολο. 4112
Δε θα τους βλέπω μόνο για τα μαθήματα του σχολείου, 4113
αλλά θα μιλάμε και για άλλα. 4113
Μπορεί 4113
Δυο μαθητές ανέφεραν ότι προτιμούν να βλέπουν τους συμμαθητές τους ή νέα πρόσωπα από κοντά για να γίνουν φίλοι.
Όταν μιλάμε από κοντά είναι αλλιώς, 4108
Θα ήταν καλύτερα να τα έβλεπα και από κοντά άρα δε θα με βοηθήσει από την τηλεδιάσκεψη 4111
Απόκτηση γνώσεων μέσω Τ/Δ
Στο τρίτο αντικείμενο αυτού του άξονα, γίνεται αναφορά στην απόκτηση των γνώσεων μέσω τηλεδιάσκεψης. Η ερώτηση που κλήθηκαν να απαντήσουν τα παιδιά ήταν η εξής: «Που πιστεύεις πώς θα σε βοηθήσει η τηλεδιάσκεψη;»
Τα περισσότερα παιδιά ανέφεραν ότι θα αποκτήσουν νέες γνώσεις για τους υπολογιστές  και την επικοινωνία μέσω διαδικτύου, ενώ μερικά είπαν ότι θα βλέπουν περισσότερο τους συμμαθητές τους.

Να μάθω για το ίντερνετ και πως γίνεται η τηλεδιάσκεψη 4101
Να γνωρίζουμε νέα θέματα 4105
και να βλέπω τους συμμαθητές μου μέσα από την τηλεδιάσκεψη 4105
Να κάνω πιο πολύ παρέα με κάποια παιδιά 4108
να μάθουμε να μιλάμε με ιμέιλ 4109
Θα μάθω νέα πράγματα στον υπολογιστή. 4110
Θα μάθουμε για το διαδίκτυο και για τους υπολογιστές 4111
Θα γνωρίσουμε καινούρια πράγματα 4112
Να βλέπω τους συμμαθητές μου πιο πολύ. 4113

Συναισθήματα για την Τ/Δ
Ως προς τα συναισθήματα που προκαλεί η τηλεδιάσκεψη, οι μαθητές νιώθουν  άγχος εάν παρουσιαστεί κάποια δυσκολία, κυρίως όσον αφορά τη σύνδεση στο διαδίκτυο ή τη χρήση της κάμερας και του μικροφώνου, ενώ ένας μαθητής ανέφερε το φόβο να μην έχει νέους φίλους. Η ερώτηση που τέθηκε είναι: «Ποιες δυσκολίες πιστεύεις ότι θα συναντήσεις στην πορεία των τηλεδιασκέψεων;»
Ανησυχώ, αν δεν έχουμε νέους φίλους. 4101
Αν δεν έχουμε καλό ήχο και εικόνα δεν θα καταλαβαίνουμε τι λέει το άλλο παιδί. 4105
Να μην ακούς καλά , 4108
να μην έχει ο άλλος κάμερα, 4108
να κολλάει 4108.
Φοβάμαι να μην έχω ίντερνετ και να μπω πιο μετά 4109
Να κολλήσει και να μην τους βλέπουμε 4110
Να μη δουλεύει η κάμερα μου 4111
Να μην έχουμε ίντερνετ 4112
Να μην έχουμε καλό ίντερνετ και να κολλάει 4113

Στον έκτο άξονα, που αφορά απαντήσεις που δεν σχετίζονται με την έρευνα, οι μαθητές που συμμετείχαν στην έρευνα  δεν έδωσαν καμία απάντηση στα αρχικά ερωτηματολόγια που να τοποθετείται εδώ. Όλες οι απαντήσεις τους, αντιστοιχούσαν σε κάποιον από τους προηγούμενους άξονες.

[bookmark: _Toc51019303]6.3 Παρουσίαση Τελικών απόψεων μαθητών
[bookmark: _Toc51019304]6.3.1   1ος Άξονας: Κοινωνική Επάρκεια

Ο πρώτος άξονας όπως αναφέρθηκε προηγουμένως, σχετίζεται με την κοινωνική επάρκεια των μαθητών και μέσα από τις τελικές απαντήσεις τους θα γίνει προσπάθεια ανάδειξης των τριών αντικειμένων αυτού του άξονα και συγκεκριμένα της συνεργασίας με το δάσκαλο της τάξης μέσω Τ/Δ, της επικοινωνίας με τους συμμαθητές της τάξης μέσω Τ/Δ και της απόκτησης φίλων μέσω Τ/Δ.

Αρχικές απόψεις των μαθητών ως προς τη συνεργασία με το δάσκαλο μέσω Τ/Δ
Για την συνεργασία με το δάσκαλο της τάξης, έγινε στους μαθητές η ερώτηση «Τι κάνεις με το δάσκαλο της τάξης σου;»
Καταγράφοντας τις απαντήσεις των  συμμετεχόντων στην έρευνα, διαπιστώθηκε ότι οι περισσότεροι μαθητές έχουν καλή συνεργασία  με το δάσκαλο και στις τηλεδιασκέψεις και τονίζουν τον ρόλο του στη μάθηση.
Μάθημα 4101
Μάθημα και φτιάξαμε ένα ψηφιακό κόμικ 4105
Η δασκάλα μας, μας μαθαίνει καινούρια πράγματα 4108
Με το δάσκαλο μου διαβάζω και λύνω απορίες 4109
Μιλάμε, κάνουμε μάθημα και μαθαίνουμε νέα πρωτότυπα πράγματα.4110
Μάθημα  και τηλεδιασκέψεις 4111
Διαβάζουμε και λέμε αστεία 4112
Αστεία 4113
Τελικές απόψεις για την επικοινωνία με τους συμμαθητές / Διαπροσωπική Επικοινωνία
Στις τελικές απόψεις των μαθητών, για τη διερεύνηση της διαπροσωπικής επικοινωνίας έγινε η εξής μία ερώτηση: «Πώς είναι οι σχέσεις με τους συμμαθητές σου στο σχολείο και πώς πιστεύεις να είναι στις τηλεδιασκέψεις;»
Από τις απαντήσεις των μαθητών, φαίνεται ότι οι τηλεδιασκέψεις λειτούργησαν θετικά ως προς την επικοινωνία, αλλά σε κάθε περίπτωση η φυσική παρουσία, η επικοινωνία  και το παιχνίδι των μαθητών στο σχολείο είναι αναντικατάστατα.
Στο σχολείο παίζουμε μεταξύ μας 4101
ενώ στην τηλεδιάσκεψη τους βλέπω στην οθόνη 4101
στο σχολείο παίζουμε 4105
ενώ στην τηλεδιάσκεψη δε μπορούμε 4105
στο σχολείο είναι πιο καλά 4108
στις τηλεδιασκέψεις δε μιλάμε και τόσο όσο στο σχολείο. 4108
στο σχολείο είναι καλύτερα γιατί τους βλέπουμε κανονικά 4109
ενώ στις τηλεδιασκέψεις τους βλέπουμε μέσω μιας οθόνης 4109
στο σχολείο παίζουμε και συζητάμε 4110
ενώ στις τηλεδιασκέψεις δε μπορούμε να παίζουμε. 4110
παίζουμε αλλά και συζητάμε 4111
ενώ με την τηλεδιάσκεψη δε μπορούμε να κάνουμε πολλά πράγματα. 4111
στο σχολείο είναι πιο ωραία 4112
στις τηλεδιασκέψεις μιλάμε μόνο μέσω τσατ. 4112
στο σχολείο παίζουμε 4113
στις τηλεδιασκέψεις δε μπορούμε να παίξουμε. 4113

Τελικές απόψεις των μαθητών ως προς τη σημασία των φίλων 
Οι τελικές απόψεις των μαθητών που αναφέρονται στη σημασία των φίλων μέσω Τ/Δ, φαίνεται να επικεντρώνονται στη βοήθεια, το παιχνίδι και την επικοινωνία. Για να αναδειχθούν οι απόψεις  σ’ αυτό το θέμα, τέθηκε η εξής ερώτηση: «Γιατί είναι σημαντικοί οι φίλοι στο σχολείο;»
Είναι για παρέα, βοήθεια 4101
και να συμβουλεύουμε ο ένας τον άλλο 4101
Παίζουμε και δε νιώθουμε μοναξιά 4105
Γιατί τα μοιράζεσαι όλα μαζί τους 4108
και παίζουμε κάθε μέρα μαζί 4108
Είναι σημαντικοί γιατί με αυτούς μοιραζόμαστε μυστικά, παίζουμε 4109
Μιλάμε παίζουμε και κάνουμε παρέα 4110
Αγαπάμε ο ένας τον άλλο 4110
Μιλάμε και παίζουμε και κάνουμε παρέα 4111
Γιατί τους εμπιστεύομαι  4112
και αν δεν είχαμε φίλους θα ήμασταν  μόνοι 4112
Γιατί παίζουμε παιχνίδια 4113
Βοηθάμε ο ένας τον άλλο 4113

Ο δεύτερος άξονας αναφέρεται στη σχολική επάρκεια των μαθητών και έχει δυο βασικά αντικείμενα του, τα κίνητρα, και την οργάνωση/σχεδιασμό των μαθητών για το δημοτικό σχολείο.
Διάθεση αποδοχής νέων εμπειριών
Για την ανάδειξη των κινήτρων των μαθητών έγιναν τρεις ερωτήσεις: «Σου αρέσει το σχολείο; Τι νέο θα ήθελες να συναντήσεις στο σχολείο που δεν το κάνετε μέχρι τώρα; Πως σου φαίνονται τα μαθήματα φέτος;»
Από τις τελικές αναφορές, οι μαθητές θεωρούν το σχολείο μια ευχάριστη διαδικασία με πολλά οφέλη, ενώ αρκετοί μαθητές αναφέρουν ότι θα επιθυμούσαν την εισαγωγή των ΤΠΕ στην εκπαιδευτική διαδικασία. Επίσης αρκετοί είναι και οι μαθητές που δηλώνουν την ανάγκη για περισσότερα μαθήματα ειδικοτήτων και κυρίως της γυμναστικής.
Ναι μου άρεσε 4101
ΤΠΕ στα μαθήματα του σχολείου 4101
Ναι μου άρεσε 4105
Τέρματα στο προαύλιο και μαθήματα με ΤΠΕ 4105
Ναι μου άρεσε πολύ 4108
Να γνωρίσω κι άλλα παιδιά 4108
Ναι μου αρέσει 4109
Θα ήθελα να χρησιμοποιούμε τους υπολογιστές 4109
Ναι 4110
Να κάνουμε ρυθμική τα κορίτσια. 4110
Μου αρέσει το σχολείο 4111
Να κάνουμε ρυθμική τα κορίτσια. 4111
Ναι μου αρέσει 4112
Γυμναστική 4112
Και ναι και όχι 4113
Τέρματα στο προαύλιο 4113
Στις τελικές συνεντεύξεις, οι περισσότεροι μαθητές πιστεύουν ότι τα μαθήματα φέτος είναι πιο εύκολα από  πέρυσι.
Τα μαθήματα φέτος είναι τέλεια 4101
Εύκολα γιατί μερικά είναι περσινά 4105
Είναι εύκολα όλα αλλά με δυσκολεύουν λίγο τα μαθηματικά 4110
Τα μαθήματα φέτος νομίζω είναι τέλεια 4111
Και εύκολα και δύσκολα 4112
Τα μαθήματα φέτος μου φάνηκαν εύκολα 4113
Δύο μαθητές φαίνεται να έχουν διαφορετική άποψη, με τον έναν να δηλώνει ότι δεν του αρέσουν και τον δεύτερο ότι δυσκολεύεται.
Δεν μου αρέσει πολύ 4108
Τα μαθήματα μου φαίνονται λίγο δύσκολα. 4109
Οργάνωση/ Σχεδιασμός
Στις τελικές τοποθετήσεις σχετικά με την οργάνωση και το σχεδιασμό του μαθήματος,  οι μαθητές αποκάλυψαν τις απόψεις τους απαντώντας στην ερώτηση: «Πώς κρίνεις τη συμμετοχή σου στην τάξη;»
Οι απαντήσεις φανερώνουν ότι οι μαθητές έχουν καλή εικόνα για τον εαυτό τους σχετικά με τη συμμετοχή τους στην τάξη και με τις υποχρεώσεις τους απέναντι στο σχολείο. Δεν έκαναν καμία αναφορά στις τηλεδιασκέψεις, καθώς δε συνέδεσαν τις ερωτήσεις με την εφαρμογή του προγράμματος.
Πιστεύω καλή, γιατί συμμετέχω σε όλα. 4101
Πιστεύω καλή, γιατί σηκώνω το χέρι. 4105
Την κρίνω σημαντική. 4108
Η συμμετοχή μου στην τάξη είναι σημαντική γιατί είχα πολλή συμμετοχή. 4109
Πιστεύω είναι καλή. 4110
Πιστεύω είμαι καλά. 4111
Όχι και τόσο καλή. 4112
Τέλεια συμμετέχω παντού μέσα στην τάξη. 4113

Στον τρίτο άξονα θα αναδειχθεί η συναισθηματική επάρκεια των μαθητών, δηλαδή τα συναισθήματα που τους δημιουργούνται για το σχολείο. Οι μαθητές απαντώντας στην ερώτηση «Ποια συναισθήματα σου δημιουργούνται απ’ αυτό;» φαίνεται να νιώθουν χαρούμενοι για το δημοτικό σχολείο αφού αλληλεπιδρούν με τους φίλους τους. Ακολουθούν αυτούσιες οι απαντήσεις τους.
Ωραία, χαίρομαι να πηγαίνω σχολείο. 4101
Κάποιες φορές χαρά και κάποιες άλλες βαρεμάρα. 4105
Μου δημιουργούνται πολλά συναισθήματα γιατί βλέπω τους φίλους μου και τους δασκάλους μου. 4108
Τα συναισθήματά μου για το σχολείο είναι πολύ καλά. 4109
Χαρά γιατί βλέπω τους φίλους μου και τους δασκάλους μου. 4110
Χαρά γιατί βλέπω τους φίλους, τους συμμαθητές και τους δασκάλους μου. 4111
Χαρά και ευγένεια προς τους δασκάλους μου. 4112
Μόνο ένας μαθητής δήλωσε χωρίς να το αιτιολογήσει ότι το σχολείο δεν του δημιουργεί κανένα συναίσθημα.
Τίποτα 4113

Ο τέταρτος άξονας έχει να κάνει με τις τελικές απόψεις των μαθητών για το διαδίκτυο. Τα βασικά αντικείμενα του, εν λόγω, άξονα είναι δύο και αναφέρονται στις τελικές  απόψεις των μαθητών για την ασφαλή χρήση του διαδικτύου και τους κινδύνους του διαδικτύου.
Ασφαλής χρήση του διαδικτύου
Στο τελικό ερωτηματολόγιο οι μαθητές απάντησαν στην ερώτηση: «Η πλοήγηση στο διαδίκτυο είναι πάντοτε ασφαλής; Πώς πιστεύεις ότι μπορούμε να χρησιμοποιούμε το διαδίκτυο με ασφάλεια;»
Όπως φαίνεται από τις απόψεις των μαθητών, όλοι τους γνώριζαν ότι η πλοήγηση στο διαδίκτυο δεν είναι πάντοτε ασφαλής. Στη συνέχεια, παρατίθενται αυτούσιες οι απαντήσεις των μαθητών:
Η πλοήγηση στο διαδίκτυο μερικές φορές δεν είναι ασφαλής. 4101
Όχι γιατί υπάρχουν κίνδυνοι στο διαδίκτυο. 4105
Όχι γιατί μπορεί να πάθεις κακό στο διαδίκτυο. 4108
Η πλοήγηση στο διαδίκτυο δεν είναι πάντοτε ασφαλής. 4109
Όχι έχει πολλούς κινδύνους. 4110
Όχι πάντα υπάρχουν κίνδυνοι. 4111
Όχι υπάρχουν κίνδυνοι 4112
Ο εθισμός δεν είναι ασφαλής. 4113
Στις απαντήσεις του τελικού ερωτηματολογίου, αφού ολοκληρώθηκαν οι τηλεδιασκέψεις του προγράμματος, οι μαθητές φαίνεται να γνωρίζουν καλύτερους τρόπους για την ασφαλή χρήση του διαδικτύου. 
Εάν δεν μιλάμε με ξένα άτομα που δεν γνωρίζουμε. 4101
Εάν χρησιμοποιούμε τον υπολογιστή και το διαδίκτυο λίγο και δεν εθιζόμαστε. 4105
Να μπαίνουμε σε ασφαλείς ιστοσελίδες που τις γνωρίζουμε. 4108
Μπορούμε να μπαίνουμε σε ασφαλείς ιστοσελίδες. 4109
Να μην εθιζόμαστε και να προσέχουμε. 4110
Να  ρωτάμε τους γονείς μας για ότι δεν ξέρουμε. 4111
Να μπαίνουμε σε σάιτ που είναι για παιδιά. 4112
Να μην εθιζόμαστε, αλλά να παίζουμε λίγες ώρες με τον υπολογιστή. 4113

Κίνδυνοι του διαδικτύου
Οι μαθητές ανέφεραν τις απόψεις τους για τους κινδύνους του διαδικτύου, απαντώντας στην  εξής ερώτηση: «Γνωρίζεις ορισμένους κινδύνους του διαδικτύου;»
Από τις απαντήσεις των παιδιών στο τελικό ερωτηματολόγιο, φαίνεται ότι το μεγαλύτερος μέρος των συμμετεχόντων στην έρευνα γνωρίζει  περισσότερους κινδύνους του διαδικτύου σε σχέση με τις αρχικές απαντήσεις.
Αποπλάνηση και εθισμός. 4101
Ναι ο εθισμός. 4105
Ναι είναι η αποπλάνηση. 4108
Μπορεί κάποιος να σου πει να πας σε ένα μέρος και να σε αρπάξει, δηλαδή η αποπλάνηση. 4109
Ναι μπορεί να σε απειλούν. 4110
Ναι όταν λένε για ψεύτικους κινδύνους και ψεύτικες ειδήσεις. 4111
Ναι γνωρίζω όταν μπορούν να μας χακάρουν και να μας κλέψουν τους κωδικούς μας. 4112
Ναι την αποπλάνηση και τον εθισμό. 4113

Ο πέμπτος άξονας ασχολείται με την τηλεδιάσκεψη και αποτελείται από πέντε αντικείμενα: τις προσδοκίες, τις σχέσεις με τους συμμαθητές της τάξης, την απόκτηση γνώσεων μέσω τηλεδιάσκεψης και τα συναισθήματα για την τηλεδιάσκεψη.
Προσδοκίες
Η ερώτηση που έγινε στους μαθητές ήταν η εξής: « Τι σου έμεινε από τις τηλεδιασκέψεις;»
Σύμφωνα με τις απαντήσεις στο τελικό ερωτηματολόγιο, οι μαθητές έμειναν ευχαριστημένοι από τις τηλεδιασκέψεις, αφού έμαθαν νέα πράγματα για τους υπολογιστές και το διαδίκτυο που δεν ήξεραν μέχρι τώρα. Ωστόσο, πολλοί μαθητές προσδοκούσαν να γνωρίσουν νέους φίλους μέσα από την τηλεδιάσκεψη.
Έμαθα πολλά πράγματα για το διαδίκτυο 4101
και έμαθα να χρησιμοποιώ μόνος μου τον υπολογιστή. 4101
Μου άρεσαν οι τηλεδιασκέψεις 4105
Αλλά ήθελα να δω κι άλλα παιδιά. 4105
Περίμενα να κάνω τηλεδιάσκεψη με άλλα παιδιά 4108
Και να τα γνωρίσω από κοντά. 4108
Η τηλεδιάσκεψη θα μου φανεί χρήσιμη και του χρόνου. 4109
Ήθελα να γνωρίσω καινούριους φίλους. 4110
Μου άρεσε πολύ η τηλεδιάσκεψη. 4111
Έμαθα πράγματα για το ίντερνετ που δεν ήξερα. 4112
Μάθαμε για το ίντερνετ. 4113

Σχέσεις με τους συμμαθητές της τάξης μέσα από την Τ/Δ
 Οι μαθητές απάντησαν στην εξής ερώτηση «Πώς θεωρείς ότι η τηλεδιάσκεψη σε έφερε πιο κοντά με τα παιδιά της τάξης σου; Έκανες καινούριους φίλους;»
Όπως φαίνεται από τις τελικές απαντήσεις των συμμετεχόντων στην έρευνα, οι τηλεδιασκέψεις κατάφεραν να τους ενώσουν ακόμη περισσότερο, ώστε να μελετήσουν το υλικό τους, να επικοινωνήσουν και τελικά να δημιουργήσουν, ανταλλάσοντας απόψεις και ιδέες. 
Με έφερα πιο κοντά γιατί μιλούσαμε για το διαδίκτυο. 4101
Ναι γιατί μιλούσαμε για το ίδιο πράγμα και όχι μόνο για μαθήματα. 4101
Η τηλεδιάσκεψη με έφερε πιο κοντά γιατί μιλούσαμε για το διαδίκτυο. 4105
Ναι γιατί  μιλούσαμε πιο πολύ με παιδιά που δεν έκανα τόση παρέα πριν. 4105
Δε ξέρω, πάντως έκανα μια νέα φίλη. 4108
Η τηλεδιάσκεψη με έφερε πιο κοντά γιατί δίναμε ιδέες για το κόμικ. 4110
Ναι γιατί  μιλούσαμε πιο πολλές ώρες. 4110
Μιλούσαμε για ένα θέμα για την ασφάλεια στο διαδίκτυο. 4111
Έκανα. 4111
Μιλήσαμε για νέα πράγματα. 4112
Ναι έκανα. 4112
Ναι έκανα νέους φίλους. 4113
Διατυπώθηκαν δύο απόψεις σύμφωνα με τις οποίες στην πρώτη ο μαθητής δεν ξέρει αν η τηλεδιάσκεψη τον έφερε πιο κοντά με τους συμμαθητές του και η δεύτερη άποψη που αναφέρει ότι δεν τον έφερε πιο κοντά με τα υπόλοιπα παιδιά. Συγκεκριμένα:
Και  ναι και όχι. 4113
Η τηλεδιάσκεψη πιστεύω δεν με έφερε κοντά με τα παιδιά. 4109

Απόκτηση γνώσεων μέσω Τ/Δ
Το αντικείμενο αυτό ασχολείται με την απόκτηση γνώσεων μέσω της τηλεδιάσκεψης. Η ερώτηση που έγινε στα παιδιά ήταν η εξής: «Που πιστεύεις ότι σε βοήθησε η τηλεδιάσκεψη;»
Τα περισσότερα παιδιά ανέφεραν ότι   μέσω των τηλεδιασκέψεων, έμαθαν να χρησιμοποιούν τον υπολογιστή για να επικοινωνούν με τα υπόλοιπα παιδιά, γνώρισαν κι άλλους κινδύνους του διαδικτύου ενώ τέλος έμαθαν να χειρίζονται το ίντερνετ με ασφάλεια, όπως ήταν και το θέμα του «ΟΔΥΣΣΕΑΣ 2020».
Να μιλάω με τα παιδιά από την τάξη μου αλλά και από άλλα σημεία της Ελλάδας. 4101
Να συνομιλώ με άλλους και να φτιάχνω κόμικ μόνος μου. 4105
Να γνωρίσω τα παιδιά, 4108
και  μάθαμε ότι υπάρχουν πολλοί κίνδυνοι στο διαδίκτυο. 4108
Η τηλεδιάσκεψη με βοήθησε να γνωρίσω τα παιδιά, 4109
και να χρησιμοποιώ τον υπολογιστή. 4109
Με βοήθησε να συνομιλώ με άλλους. 4110
Σχεδόν παντού, γιατί έμαθα αρκετά για το διαδίκτυο. 4111
Να μπαίνω σε πολύ ασφαλή σάιτ, 4112
και να μάθω πολλά πράγματα για το διαδίκτυο. 4112
Να μάθουμε πιο πολλά για το ίντερνετ. 4113

Συναισθήματα για την Τ/Δ
Τελευταίο αντικείμενο του 5ου άξονα είναι τα συναισθήματα των μαθητών για την τηλεδιάσκεψη. Η ερώτηση που τέθηκε ήταν: «Ποιες δυσκολίες αντιμετώπισες στην πορεία των τηλεδιασκέψεων;»
Τα προβλήματα των μαθητών σχετίζονταν με την οπτικοακουστική υποδομή, καθώς αρκετά παιδιά δεν είχαν καλή κάμερα ή μικρόφωνο και η σύνδεση κάποιες φορές έπεφτε με αποτέλεσμα ο συμμετέχων να καθυστερεί να συνδεθεί.
Σήμα και  Wi-Fi. 4101
Να κολλάει το ίντερνετ και να αργώ να μπω. 4105
Να κολλάει το σύστημα, ίντερνετ, εικόνα και να μην ακούω. 4108
Δε μπορούσαμε να συνδεθούμε εύκολα. 4109
Κολλούσε το διαδίκτυο. 4110
Είχαμε κάποια θέματα με το διαδίκτυο. 4112
Πολλές δυσκολίες είχα όταν δεν είχα καλό ίντερνετ και ήχο και δεν μπορούσα να ακούσω. 4113

Ο έκτος άξονας αφορά απαντήσεις που δεν σχετίζονται με την έρευνα. Ωστόσο,  οι μαθητές που συμμετείχαν στην έρευνα  δεν έδωσαν καμία απάντηση στα τελικά ερωτηματολόγια που να τοποθετείται εδώ. Όλες οι απαντήσεις τους, αντιστοιχούσαν σε κάποιον από τους προηγούμενους άξονες.

Σκοπός του έκτου κεφαλαίου ήταν η παρουσίαση και η ανάλυση των αποτελεσμάτων που προέκυψαν από τη διαδικασία των ερωτηματολογίων. Αρχικά, παρουσιάστηκαν τα αποτελέσματα της έρευνας πριν την έναρξη του προγράμματος «ΟΔΥΣΣΕΑΣ 2020» και στη συνέχεια  παρουσιάστηκαν τα αποτελέσματα που προέκυψαν μετά την ολοκλήρωση του προγράμματος. Στις αρχικές τους δηλώσεις, οι μαθητές αναφέρουν ότι έχουν καλή σχέση με το δάσκαλο της τάξης τους, άποψη που ενισχύεται και μετά την ολοκλήρωση των τηλεδιασκέψεων. Στις σχέσεις με τους συμμαθητές τους, οι μαθητές αρχικά αναφέρουν αυξημένη διαπροσωπική επικοινωνία η οποία παρέμεινε κατά τις τηλεδιασκέψεις, ωστόσο από τις τελικές τους απόψεις, είναι φανερό ότι η φυσική παρουσία, η επικοινωνία  και το παιχνίδι στο σχολείο είναι αναντικατάστατα. Σχετικά με τις σχέσεις με τους φίλους, οι μαθητές επικεντρώνονται στα θετικά συναισθήματα που βιώνουν μ’ αυτούς πριν από τις τηλεδιασκέψεις, άποψη που ενισχύεται και μετά, προσθέτοντας, τη βοήθεια, το παιχνίδι και την επικοινωνία μεταξύ τους. Για τη σχέση τους με το σχολείο, οι μαθητές δηλώνουν ότι αποτελεί μια ευχάριστη διαδικασία από την οποία αποκομίζουν πολλά οφέλη και εμπειρίες, ενώ στις τελικές τους απόψεις, αρκετοί μαθητές αναφέρουν ότι θα επιθυμούσαν την εισαγωγή των ΤΠΕ στην εκπαιδευτική διαδικασία. Επίσης σχεδόν όλοι δηλώνουν ενεργοί στη μαθησιακή διαδικασία και έχουν θετικά συναισθήματα για το σχολείο. Από τις απαντήσεις τους, στις αρχικές ερωτήσεις για την ασφάλεια στο διαδίκτυο, σχεδόν όλοι οι μαθητές γνώριζαν ότι η πλοήγηση στο διαδίκτυο δεν είναι πάντοτε ασφαλής, ενώ με την ολοκλήρωση του προγράμματος, φαίνεται ότι το μεγαλύτερος μέρος των συμμετεχόντων έχει μάθει περισσότερους κινδύνους του διαδικτύου σε σχέση με τις αρχικές απαντήσεις. Στον πέμπτο άξονα, γίνεται αναφορά στην τηλεδιάσκεψη. Πριν τις τηλεδιασκέψεις, οι μαθητές προσδοκούν  να γνωρίσουν νέους τόπους,  να κάνουν μάθημα με διαφορετικό τρόπο, και να επικοινωνούν με άλλους διαφορετικά. Επίσης, νιώθουν  άγχος εάν παρουσιαστεί κάποια δυσκολία, κυρίως όσον αφορά τη σύνδεση στο διαδίκτυο ή τη χρήση της κάμερας και του μικροφώνου. Στις τελικές τους απόψεις, δηλώνουν ευχαριστημένοι από τις τηλεδιασκέψεις, αφού έμαθαν νέα πράγματα για τους υπολογιστές και το διαδίκτυο που δεν ήξεραν μέχρι τώρα. Τα περισσότερα παιδιά ανέφεραν ότι μέσω των τηλεδιασκέψεων, έμαθαν να χρησιμοποιούν τον υπολογιστή για να επικοινωνούν με τα υπόλοιπα παιδιά. Γνώρισαν κι άλλους κινδύνους του διαδικτύου ενώ τέλος έμαθαν να χειρίζονται το ίντερνετ με ασφάλεια, όπως ήταν και το θέμα του «ΟΔΥΣΣΕΑΣ 2020».Ακολουθεί το επόμενο κεφάλαιο με τη διεξαγωγή των συμπερασμάτων της ερευνητικής διαδικασίας. 

Σκοπός αυτής της έρευνας ήταν ο σχεδιασμός, η υλοποίηση και η αποτίμηση ενός προγράμματος, υιοθετώντας τη μεθοδολογία του ερευνητικού εκπαιδευτικού προγράμματος «ΟΔΥΣΣΕΑΣ 2020» για την ασφάλεια στο διαδίκτυο σε μαθητές δημοτικών σχολείων.
Για την ολοκλήρωση της παρούσας εργασίας πραγματοποιήθηκαν τέσσερις Διαδραστικές Τηλεδιασκέψεις. Κατά την πρώτη τηλεδιάσκεψη, εφαρμόστηκαν οι αρχές της συμπληρωματικής εξ αποστάσεως εκπαίδευσης ενώ στις υπόλοιπες τρεις τηλεδιασκέψεις, για πρώτη φορά στην Ελλάδα, εφαρμόστηκε αυτοδύναμη εξ αποστάσεως εκπαίδευση πλήρως αναγνωρισμένη από το Εργαστήριο Προηγμένων Μαθησιακών Τεχνολογιών στη Δια Βίου και Εξ Αποστάσεως Εκπαίδευση (Ε.ΔΙ.Β.Ε.Α.) του Π.Τ.Δ.Ε. Πανεπιστημίου Κρήτης.
Τα ερευνητικά δεδομένα προέρχονται από τις απαντήσεις των μαθητών στα αρχικά και τελικά ερωτηματολόγια. Στην παρούσα ενότητα θα επιχειρηθεί να γίνει ανάδειξη των συμπερασμάτων σε σχέση με τους τέσσερις άξονες, που είναι: οι σχέσεις μεταξύ των παιδιών, οι σχέσεις μεταξύ παιδιών και εκπαιδευτικών, οι νέες εμπειρίες των παιδιών από την τηλεδιάσκεψη και οι γνώσεις τους για την ασφαλή χρήση και τους κινδύνους του διαδικτύου.
Τα άτομα αναπτύσσουν πολλά είδη διαπροσωπικών σχέσεων και έχουν ανάγκη να επικοινωνούν με άτομα της ηλικίας τους, ώστε να αναπτύξουν τις κοινωνικές τους δεξιότητες ( Αναστασόπουλος, 2000). Οι σύγχρονοι ερευνητές αναφέρουν ότι οι σχέσεις παιδιών και εκπαιδευτικών επηρεάζονται από την αλληλεπίδραση παιδιών και δασκάλων, από τις προσδοκίες που έχουν για τον εκπαιδευτικό τους και από την κοινωνική διάσταση της διδασκαλίας ( Reynolds & Miller, 2003).  Ξένοι και Έλληνες ερευνητές, δηλώνουν ότι από την περίοδο της προ-εφηβείας και εφηβείας, τα παιδιά ασχολούνται με το διαδίκτυο είτε για να διασκεδάσουν, είτε για να επικοινωνήσουν είτε για να ενημερωθούν, κάνοντας τη διαδικτυακή ενασχόληση μια δημοφιλή δραστηριότητα.
Ακολουθούν τα κυριότερα συμπεράσματα της παρούσας έρευνας.
1ος Άξονας: Κοινωνική Επάρκεια 
Σύμφωνα με τον Piaget τα παιδιά εμπλέκονται πιο ενεργά στη μαθησιακή διαδικασία όταν έχουν θετικές σχέσεις με τους εκπαιδευτικούς ( Piaget, 1964, Ainsworth, et al., 2014). Επίσης, σύμφωνα με τον Raver, τα παιδιά που αναπτύσσουν θετικές σχέσεις με τους δασκάλους και κοινωνική αλληλεπίδραση με τους συνομήλικους, έχουν καλύτερα αποτελέσματα σε ακαδημαϊκούς, κοινωνικούς και συναισθηματικούς τομείς της ζωής τους (Raver, 2002). 
Από τις απαντήσεις των μαθητών διαπιστώθηκε ότι είχαν καλή συνεργασία με το δάσκαλο της τάξης τους, τόσο πριν τις τηλεδιασκέψεις, όσο και μετά την ολοκλήρωση του προγράμματος. Οι προσδοκίες τους επιβεβαιώνονται από τις απαντήσεις στο τελικό ερωτηματολόγιο, όπου τα θετικά συναισθήματα για την αλληλεπίδραση που έχουν αναπτύξει με τον εκπαιδευτικό συνεχίζονται. Επίσης, στις τελικές απόψεις αναφερόμενοι στις διαδραστικές τηλεδιασκέψεις του « ΟΔΥΣΣΕΑΣ 2020»,δηλώνουν ότι εκτός από μάθημα και αστεία, ο εκπαιδευτικός τους μαθαίνει νέα και πρωτότυπα πράγματα.
Οι απόψεις που εκφράστηκαν για τους συμμαθητές της τάξης τους, συνδέονται με βιώματα και εμπειρίες που έχουν ήδη από την μεταξύ τους επικοινωνία. Στις αρχικές απαντήσεις, οι μαθητές εστιάζουν στη διαπροσωπική επικοινωνία και στην υποστήριξη που αναμένουν από τους συμμαθητές τους. Κυρίαρχη θέση κατέχει το παιχνίδι και τα μαθήματα που κάνουν στο σχολείο. Επίσης ορισμένοι αναμένουν μέσα από τις τηλεδιασκέψεις να κάνουν γνωριμίες με παιδιά από άλλα σχολεία. Η κοινωνικότητα των παιδιών πιθανώς να οφείλεται στο ότι η οικογένεια και το σχολείο είναι βασικοί παράγοντες κοινωνικοποίησης του παιδιού ( Δεκλερής, 1988, Γκίβαλος, 2003). Στις τελικές απαντήσεις, οι μαθητές φαίνεται να εκφράζουν θετικά συναισθήματα από την επικοινωνία που είχαν στις τηλεδιασκέψεις, τονίζοντας όμως, ότι η φυσική παρουσία στο σχολείο δε μπορεί να αντικατασταθεί με την τηλεδιάσκεψη. Η κοινωνικότητα των μαθητών Χαρακτηριστικά αναφέρουν: 
«στην τηλεδιάσκεψη δε μπορούμε να κάνουμε πολλά πράγματα» 4111
στο σχολείο παίζουμε και συζητάμε 4110
στο σχολείο είναι πιο ωραία 4112
Οι σχέσεις των παιδιών και η ύπαρξη φίλων είναι σημαντικός παράγοντας της σχολικής πραγματικότητας των παιδιών. Οι μαθητές βιώνουν θετικά συναισθήματα με τους φίλους τους και επικεντρώνονται στην αλληλοβοήθεια και αγάπη που παρέχει ο ένας στον άλλο. Από τις τελικές τους απόψεις, οι μαθητές αποδίδουν μεγάλη σημασία στην ύπαρξη των φίλων, αφού μέσω αυτών, ικανοποιείται η ανάγκη τους για παιχνίδι, συντροφικότητα και αλληλοβοήθεια. Ο καθοριστικός ρόλος των φίλων και η διατήρηση στενών φιλικών σχέσεων έχουν συνδεθεί με την ανθεκτικότητα τόσο στην παιδική όσο και στην μεταγενέστερη ζωή (Newman & Blackburn, 2002).

2ος Άξονας: Σχολική Επάρκεια
Στον άξονα αυτό, μελετήθηκαν οι απόψεις των μαθητών σχετικά με τη σχολική επάρκεια. Περιλαμβάνει δύο κατηγορίες, τη διάθεση αποδοχής νέων εμπειριών και τα σχολικά μαθήματα. Στις αρχικές τους απόψεις, οι μαθητές αξιολογούν θετικά το δημοτικό σχολείο και οι αλλαγές που επιθυμούν εστιάζουν στα μαθήματα, στο διάλειμμα και στη γυμναστική. Οι ελλείψεις σε μαθήματα ειδικοτήτων, όπως η γυμναστική, τα επηρεάζει και θα ήθελαν και αυτά να διδαχθούν κανονικά γυμναστική, όπως συμβαίνει σε πολυθέσια σχολεία ( Καραμήτρογλου, 1984). Μόνο ένας μαθητής φαίνεται αντιφατικός. Στις τελικές απόψεις, η θετική εικόνα για το σχολείο παραμένει και αυτό που προκαλεί ενδιαφέρον είναι οι απόψεις δυο μαθητών που δηλώνουν  ότι επιθυμούν την εισαγωγή μαθημάτων ΤΠΕ στο σχολείο. Η θετική εικόνα των μαθητών για το σχολείο, ενδεχομένως να οφείλεται στις συνθήκες της τάξης και στη διδασκαλία του εκπαιδευτικού, ώστε ο εκπαιδευόμενος να συμμετέχει ενεργά και να επεξεργάζεται κριτικά κάθε πληροφορία που λαμβάνει ( Ally, 2004).Η παραπάνω αναφορά αντανακλά τα σημαντικά οφέλη της διαδραστικής τηλεδιάσκεψης του εκπαιδευτικού προγράμματος «ΟΔΥΣΣΕΑΣ 2020» στην εκπαιδευτική διαδικασία.
Ως προς τα μαθήματα, τα παιδιά από τις απαντήσεις τους, τόσο στο αρχικό όσο και στο τελικό ερωτηματολόγιο δείχνουν να μη δυσκολεύονται και ανταποκρίνονται με συνέπεια στα καθήκοντά τους. Χαρακτηρίζουν σχεδόν όλοι, ενεργή τη συμμετοχή τους στην εκπαιδευτική διαδικασία, με την πλειοψηφία να δηλώνει ότι προσέχει- συμμετέχει την ώρα του μαθήματος.
3ος Άξονας: Συναισθηματική Επάρκεια
Σύμφωνα με έρευνες, η αυτοεκτίμηση και η συναισθηματική νοημοσύνη των παιδιών, ενισχύονται μέσα από τη συμμετοχή τους σε δημιουργικές δραστηριότητες (Jindal-Snape,2012). Το ψηφιακό παραμύθι, αποτέλεσε τον κορμό των παραδοτέων που δημιούργησαν οι μαθητές, στα πλαίσια συμμετοχής τους στο εν λόγω πρόγραμμα. Αναφορικά με τα συναισθήματά τους για το σχολείο, οι μαθητές δηλώνουν χαρούμενοι στις αρχικές τους απαντήσεις και οι απόψεις τους επικεντρώνονται στην ύπαρξη των φίλων, στη χαρά ότι μαθαίνουν κάτι νέο και ότι περνάνε ευχάριστα. Μόνο ένας μαθητής φαίνεται να έχει διαφορετική γνώμη και νιώθει να βαριέται. Οι τελικές απαντήσεις, φαίνεται να συμφωνούν με τις αρχικές, αλλά αυτή τη φορά πιο εμπλουτισμένες, περιλαμβάνοντας στα θετικά συναισθήματα του σχολείου και το πρόσωπο του εκπαιδευτικό. Οι ερευνητές αναφέρουν, ως σημαντικό χαρακτηριστικό του παιδαγωγικού κλίματος για τη δημιουργικότητα των παιδιών, τις υποστηρικτικές σχέσεις τους με τον εκπαιδευτικό. Επίσης, η μελέτη της βιβλιογραφίας επιβεβαιώνει ότι η Διαδραστική Τηλεδιάσκεψη καλλιεργεί το πνεύμα συνεργασίας ( Anstasiades, 2007).Οι μαθητές εκφράζουν συναισθήματα χαράς, τα οποία αποδίδουν στη συνάντηση με τους φίλους τους και με τον εκπαιδευτικό τους. Η οικοδόμηση θετικής σχέσης με το δάσκαλο, είναι πολύ σημαντική για την ενεργό συμμετοχή του εκπαιδευόμενου, ενώ μειώνει το αίσθημα  άγχους των παιδιών για το τι μπορεί να συμβεί στο σχολείο (Pianta, 1999).

4ος Άξονας: Διαδίκτυο
Αντικείμενο μελέτης του τέταρτου άξονα είναι το διαδίκτυο και συγκεκριμένα οι απόψεις των μαθητών για την ασφαλή χρήση του διαδικτύου και για τους κινδύνους. Σύμφωνα με έρευνες, τα παιδιά στην Ελλάδα αρχίζουν την ενασχόλησή τους με το διαδίκτυο σε ηλικία 9-10 ετών. Ο βαθμός ασχολίας με το διαδίκτυο δεν διαφέρει σημαντικά ανάμεσα στα αγόρια και το κορίτσια, αλλά η ηλικία είναι εκείνη που επηρεάζει το βαθμό ενασχόλησής τους. Στην  εφηβική ηλικία των 15-16 χρόνων τα παιδιά δαπανούν διπλάσιο χρόνο στο διαδίκτυο συγκριτικά με την ηλικία των 9-10 ετών (Livingstone, et al. 2011). Στη διεξαχθείσα έρευνα, οι μαθητές ήδη από τις αρχικές τους απαντήσεις γνωρίζουν ότι η πλοήγηση στο διαδίκτυο δεν είναι πάντα ασφαλής και είναι σε θέση να αναφέρουν ορισμένους κινδύνους του διαδικτύου δίνοντας έμφαση στον εθισμό. Η πλειοψηφία των μαθητών ανέφερε σαν στρατηγική αντιμετώπισης των κινδύνων  την ελεγχόμενη και με μέτρο χρήση του διαδικτύου  από τους χρήστες και την παροχή βοήθειας από την οικογένεια.
Στις τελικές απαντήσεις, οι μαθητές εκφράζουν με σιγουριά ότι η πλοήγηση στο διαδίκτυο εγκυμονεί κινδύνους, και αναφέρουν πιο αποτελεσματικούς τρόπους για την ασφαλή χρήση του. Επίσης, φαίνεται σχεδόν όλοι να έχουν κατανοήσει ότι ο εθισμός αποτελεί σοβαρό κίνδυνο του διαδικτύου, και πρόσθεσαν και την αποπλάνηση. Ένας μαθητής έκανε λόγο και για τις ψευδείς ειδήσεις.
Είναι φανερό, ότι ο τέταρτος άξονας επηρεάστηκε από τη διαδικασία των  τηλεδιασκέψεων. Οι μαθητές σε ατομικό επίπεδο ασχολήθηκαν σε βάθος και δημιούργησαν το ψηφιακό κόμικ με θέμα την ασφάλεια στο διαδίκτυο. Έτσι,  ένιωσαν πιο σίγουροι και έτοιμοι για να το χειρίζονται ορθά και με ασφάλεια. 


5ος Άξονας: Τηλεδιάσκεψη
Η Διαδραστική Τηλεδιάσκεψη (ΔΤ) – Interactive Videoconferencing (IVC) -  είναι ένα σημαντικό τεχνολογικό μέσο το οποίο υπό παιδαγωγικές και κοινωνικές προϋποθέσεις μπορεί να συμβάλλει στο άνοιγμα του σχολείου σε ευρύτερα κοινωνικά και μαθησιακά περιβάλλοντα (Anastasiades, 2007a). Η συμμετοχή των μαθητών της έρευνας στις τηλεδιασκέψεις  του εκπαιδευτικού προγράμματος «ΟΔΥΣΣΕΑΣ 2020» είναι το βασικό αντικείμενο του πέμπτου άξονα. Η πρώτη Τηλεδιάσκεψη, πραγματοποιήθηκε από το σχολικό περιβάλλον και των δυο σχολείων και εφαρμόστηκε συμπληρωματική εξ αποστάσεως εκπαίδευση. Στις επόμενες τρεις Τηλεδιασκέψεις, λόγω των μέτρων προστασίας για τον περιορισμό της διασποράς του Κορωνοϊού εφαρμόστηκε η αυτοδύναμη εξΑΕ, αφού οι σχολικές μονάδες παρέμεναν κλειστές. Κύριο χαρακτηριστικό της αυτοδύναμης εξΑΕ είναι ότι αναπτύσσεται ανεξάρτητα από τι συμβατικό σχολείο, ενώ η συμπληρωματική εξΑΕ τίθεται σε εφαρμογή παράλληλα με τη συμβατική εκπαίδευση ( Βασάλα, 2005). Στην Ελλάδα, το Εργαστήριο Προηγμένων Μαθησιακών Τεχνολογιών στη Δια Βίου και Εξ Αποστάσεως Εκπαίδευση (Ε.ΔΙ.Β.Ε.Α.) του Π.Τ.Δ.Ε. Πανεπιστημίου Κρήτης είναι ο πρώτος εκπαιδευτικός οργανισμός που παρέχει αυτοδύναμη σχολική εκπαίδευση από απόσταση, στα πλαίσια υλοποίησης του προγράμματος «ΟΔΥΣΣΕΑΣ 2020».

Οι μαθητές, σύμφωνα με τις αρχικές τους απαντήσεις, φαίνεται να έχουν μεγάλες προσδοκίες από τις τηλεδιασκέψεις. Αυτό έρχεται σε αντίθεση με αρκετές μελέτες που αναδεικνύουν με κριτικό τρόπο τη μαθησιακή αποτελεσματικότητα της τηλεδιάσκεψης (Motamedi, 2001). Πιστεύουν ότι θα ενισχυθεί η αυτενέργειά τους, θα ασχοληθούν με κάτι άλλο πέρα από τα σχολικά μαθήματα, ενώ η χρήση των  κοσμητικών επιθέτων δηλώνει ενθουσιασμό και χαρά ( Γκίζα, 2009). Μέσα από τις τηλεδιασκέψεις, θεωρούν ότι θα έχουν τη δυνατότητα να επικοινωνήσουν με άτομα που βρίσκονται μακριά τους, οι σχέσεις με τους συμμαθητές τους θα γίνουν πιο στενές και ενδεχομένως να δημιουργηθούν και νέες φιλίες αφού δε θα επικοινωνούν μεταξύ τους μόνο για τα μαθήματα του σχολείου. Όσον αφορά τα συναισθήματά τους, νιώθουν φόβο και ανησυχία, μήπως τεχνικά προβλήματα στη σύνδεση του διαδικτύου, δυσχεράνουν την επικοινωνία εκείνη τη στιγμή.
Στις τελικές εκθέσεις, οι μαθητές και οι μαθήτριες που συμμετείχαν στην παρούσα έρευνα, έμειναν ευχαριστημένοι από τις τηλεδιασκέψεις, αφού έμαθαν πράγματα για τους υπολογιστές και το διαδίκτυο που δεν γνώριζαν μέχρι τότε, με μοναδικό παράπονο ότι δεν γνώρισαν άλλα παιδιά όπως προσδοκούσαν ορισμένοι. Σχετικά με τους συμμαθητές της τάξης τους, αναφέρουν ότι ανέπτυξαν σχέσεις και φιλίες και με παιδιά που προηγουμένως δεν έκαναν τόση παρέα, αφού έπρεπε να επικοινωνούν  και να ανταλλάσουν γνώμες και ιδέες σχετικές με το αντικείμενο του προγράμματος «ΟΔΥΣΣΕΑΣ 2020», που ήταν η ασφάλεια στο διαδίκτυο. Οι μαθητές αναφέρουν ότι αποκόμισαν αρκετές γνώσεις για το διαδίκτυο και πώς να το χρησιμοποιούν με ασφάλεια. Τα προβλήματα που αντιμετώπισαν σχετίζονται με την σύνδεση στο διαδίκτυο με αποτέλεσμα  συχνά κακής ποιότητας εικόνα και ήχο.

[bookmark: _Toc51019313]7.2  Οι περιορισμοί της έρευνας

 Τα υποκείμενα της παρούσας έρευνας ήταν οι μαθητές του 3/Θ Δ.Σ. Αγίου Λουκά, οι οποίοι για πρώτη φορά στα 20 χρόνια « ΟΔΥΣΣΕΑΣ»  εργάστηκαν ατομικά και όχι ομαδικά στο σχεδιασμό  και την υλοποίηση του εκπαιδευτικού υλικού τους, καθώς οι σχολικές μονάδες ήταν κλειστές την περίοδο διεξαγωγής της έρευνας, εξαιτίας της πανδημίας covid-19.Επομένως, τα αποτελέσματα είναι βέβαιο πως δε μπορούν να γενικευθούν. Επίσης, η μέθοδος ανάλυσης περιεχομένου που χρησιμοποιήθηκε δεν ενδείκνυται για τη γενίκευση των αποτελεσμάτων.


[bookmark: _Toc51019314] 7.3  Σύνοψη

Συμπερασματικά, η συμμετοχή των μαθητών, του 3/Θ Δημοτικού Σχολείο Αγίου Λουκά Αλιβερίου, στις διαδραστικές τηλεδιασκέψεις του προγράμματος «ΟΔΥΣΣΕΑΣ 2020», κρίνεται ιδιαίτερα σημαντική, αφού γνώρισαν νέα διδακτικά αντικείμενα μέσα από το χώρο των υπολογιστών και της πληροφορικής. Επίσης, για πρώτη φορά οι μαθητές υλοποίησαν  το πρόγραμμα μέσω αυτοδύναμης εξ αποστάσεως εκπαίδευσης. Στην πρώτη μόνο τηλεδιάσκεψη εφαρμόστηκε συμπληρωματική εξΑΕ, ενώ οι υπόλοιπες τρεις τηλεδιασκέψεις πραγματοποιήθηκαν με τις αρχές της αυτοδύναμης εξ αποστάσεως εκπαίδευσης. Η μεθοδολογία που εφαρμόστηκε τους έδωσε τη δυνατότητα ελεύθερης έκφρασης, ενώ η υλοποίηση του ψηφιακού κόμικ αποτέλεσε πηγή δημιουργικής έκφρασης και αλληλεπίδρασης. Έτσι, με την ενεργή εμπλοκή τους, ενίσχυσαν ικανότητες και δεξιότητες  και οικοδόμησαν νέες γνώσεις αναφορικά με τη χρήση του διαδικτύου. Όπως αναφέρει ο Αναστασιάδης, η συνεργατική δημιουργικότητα επικεντρώνεται στην ανταλλαγή ιδεών, εμπειριών, βιωμάτων και στην αμοιβαιότητα των μελών της ομάδας (Αναστασιάδης, 2014). Η εφαρμογή της αυτοδύναμης εξ αποστάσεως εκπαίδευσης βοήθησε τους μαθητές να ολοκληρώσουν με επιτυχία το πρόγραμμα «ΟΔΥΣΣΕΑΣ 2020», ενεργώντας με βάση τις ατομικές τους ανάγκες και ανεξάρτητα από το συμβατικό σχολείο. Το αλληλεπιδραστικό εκπαιδευτικό υλικό, τους βοήθησε να συμμετέχουν ενεργά, ενώ οι ανατροφοδοτήσεις από το δάσκαλο της τάξης, τους ενθάρρυναν και τους καθοδηγούσαν. Βέβαια, από τις δηλώσεις τους είναι φανερό πως σε κάθε περίπτωση η πρόσωπο με πρόσωπο επικοινωνία είναι αναντικατάστατη.
Καταλήγοντας, η αξιοποίηση της προτεινόμενης μεθοδολογίας μπορεί να αποτελέσει τη βάση για το σχεδιασμό και την υλοποίηση πιλοτικών προγραμμάτων αυτοδύναμης εξ αποστάσεως εκπαίδευσης σε μαθητές πρωτοβάθμιας, μιας και στη χώρα μας ανάλογες πρωτοβουλίες με αυτοδύναμα προγράμματα σπουδών έχουν υπάρξει μόνο στην τριτοβάθμια εκπαίδευση. 

[bookmark: _Toc51019315]7.4  Προτάσεις για μελλοντική έρευνα

Στην παρούσα έρευνα επικεντρωθήκαμε στην ασφάλεια του διαδικτύου σε μαθητές δημοτικού σχολείου. Κρίνουμε όπως σκόπιμη την εκπόνηση ενός ολοκληρωμένου προγράμματος με τη μεθοδολογία του προγράμματος « Οδυσσέας» που να συμπεριλαμβάνει πέρα από μαθητές και γονείς, ώστε να μελετηθεί το ζήτημα σφαιρικά και ανάλογα με τα αποτελέσματα να γίνουν οι ανάλογες επιμορφώσεις και ενημερώσεις προς τους γονείς.
[bookmark: _Toc51019316]Επίσης, καθώς η ενασχόληση των παιδιών με το διαδίκτυο ξεκινάει ήδη από πολύ νωρίς, θα ήταν ενδιαφέρουσα μελλοντικά, η διεξαγωγή του προγράμματος όχι μόνο σε μαθητές Ε’ και Στ’ τάξης, αλλά και σε μαθητές Γ’ και Δ΄ τάξης, ώστε να γίνει σύγκριση των δεδομένων.

